
I luku.

»VARJOSTETTUNA.»

Mustapintainen, laiha mies kävelee New Orleansin
katuja. Kädet housuntaskussa, huolettomasti
vihellellen hän kulkee ilman päämäärää. Oli toukokuun
viimeinen päivä ja hänet oli tänään karkotettu
armotta kurjasta neljännen luokan hotellista,
missä hän oli asunut lähes kuukauden, koska hän
ei ollut kyennyt maksamaan asunnostaan.

Hän oli saapunut »valtoihin» jumalanhylkäämästä
Kuhasta, missä hän oli vaihtelevalla onnella
elänyt puolisen vuotta. Työskenneltyään ensin
tupakkaistutuksilla aikansa hän verisesti kyllästyi
säännölliseen työhön kuuman auringon alla. Aivan
parahiksi puhkesi kapina, ja Fred — tämä oli miehemme
nimi — liittyi arvelematta kapinoitsijain
riveihin, ei sen vuoksi, ettei hän olisi hyväksynyt
vallitsevaa hallitussuuntaa, vaan siksi, että kapina
sai alkunsa juuri niillä seuduilla, missä hän työskenteli.

No, tällä kertaa ei kapinallisilla ollut onnea ja
kansannousu kukistettiin julmasti. Hädin tuskin
Fred pääsi pakenemaan »sikaaritasavallasta» ja
saapui salamatkustajana eräässä laivassa New
Orleansiin.

Miehellä oli sen verran säästöjä, että hän ravinnon

puolesta tuli tässä Mississippi-virran kaupungissa
parisen viikkoa toimeen. Sitten hän eleli
toisen mokoman hyvien ihmisten armeliaisuuden
varassa. Työtä ei hän saanut mistään. Useammin
kuin kerran hän tarjoutui lakaisemaan puoli-ilmaiseksi
kaupungin katuja, mutta kun lakaisijoita oli
jonottamassa sadaksi vuodeksi eteenpäin, hän jäi
paikatta. Hän tarjoutui matkailijoiden oppaaksi,
mutta nämä eivät oikein pitäneet miehemme
ruokkoamattomasta ulkoasusta ja karkottivat hänet
luotaan. Joka päivä hän vaelsi satamaan päästäkseen
lastaustöihin, mutta sielläkin oli työntekijöitä
riittämiin. Eräänä päivänä hän pääsi
kokeeksi ravintolaan apulaistarjoilijaksi, mutta
tämäkin ura loppui lyhyeen, kun hän sattui kerran
vahingossa pudottamaan lautasen lattialle.

Koko kaupungissa ei ollut ketään, jota Fredin
huono onni olisi surettanut. Mutta pari miestä
tunsi häntä kohtaan sentään jonkinlaista mielenkiintoa.
Toinen näistä oli hotelli »Cosmopoliten»
omistaja, joka epätoivon vimmalla karhusi Frediltä
saatavaansa. Heidän välillään oli joka aamu, silloin
kun Fred vielä asui hotellin viheliäisessä
ullakkokamarissa, seuraavanlaatuinen keskustelu:

- Milloin saan vuokran?
- Kysykää huomenna uudestaan, silloin
minulla lienee jo sormet setelinnurkassa kiinni,
vastasi vuokralainen surullisena ja painui ulos.
Toinen henkilö, jota sangen suuressa määrin
kiinnostivat Fredin puuhat, oli salapoliisi, joka oli
pitkät ajat varjostanut häntä. Fredin paperit olivat
olleet poliisilaitoksella tutkittavina jo hyvän
aikaa, ja ne tuntuivat olevan kutakuinkin kunnossa.
Royce oli muuten »siviilissä» miesten parhaita.
Niin hyväsydäminen hän oli, että tuhlasi
päivittäin sievoisen erän tupakkarahoistaan pikku

pojille, jotka tunnetusti miltei maailman alusta
saakka ovat olleet pikkurahan tarpeessa. Mistä toisaalta
oli se etu, etteivät hänen viiksensä kellastuneet
liikaa tupakasta. Mutta virassaan paksu,
tuuheaviiksinen etsivä Royce oli luonnostaan äärettömän
epäluuloinen, Hänen mielestään Fredin
olemuksessa oli jotakin epäilyttävää, ja se riitti.

Kun Fred nyt tänä toukokuun viimeisenä päivänä
mittaili kaupungin katuja, seurasi Royce
hänen askeleitaan sopivan välimatkan päässä
huohottaen, sillä häntä vaivasi hengenahdistus.
Etsivä oli pukeutunut satamajätkäksi ja hänen
käyntinsä oli vähän epävarmaa, ikäänkuin hän
olisi ottanut lasin liikaa.

Fredin harhailu tuona päivänä oli, kuten
monesti ennenkin, laadultaan täysin viatonta. Hän
etsi työtä. Hän poikkesi ravintoloihin, kauppoihin
ja työpajoihin, kyseli herkeämättä, mutta sai joka
paikassa kieltävän vastauksen.

Royce huomasi, että Fred äkkiä muutti suuntaa.
Hän ei enää pysytellyt esikaupungin likaisilla
ja mutkikkailla kujilla poiketakseen kauppoihin
ja myymälöihin, vaan kääntyi virralle päin.
»Samapa tuo», mutisi etsivä itsekseen, »seuraanpa
mukana».

Fred tuli satamaan, jossa oli kymmenittäin laivoja
laiturissa. Laivoja lähti ja toisia tuli, laivapillit
vihelsivät ja nostokoneet surisivat. Lastaajat
ahersivat hiki hatussa, mustat, keltaiset ja valkoiset
työläiset vieri vieressä.

Suuri rahtilaiva »Cynthia» tuntui olevan pian
lähdössä. Laiturilla oli enää vain pieni kasa laatikoita
ja miehet tekivät parhaansa saadakseen ne
nopeasti lastiruumaan. Kerta toisensa jälkeen
siirsi nostokone yhden laatikon kerrallaan mahtavan
laivan sisuksiin.

»Mitähän noissa laatikoissa mahtaa olla», tuumi
Fred uteliaana töjlistellessään siinä »Cynthian»
kupeella. Vastausta ei kuitenkaan tarvinnut kauan
odottaa. Paraikaa nostettiin laivaan uutta laatikkoa,
ja kun se oli kohonnut maasta noin metrin
verran, tapahtui onnettomuus. Rautaketjut oli
kiinnitetty huonosti sen ympärille, koska laatikko
irtautui ja putosi hirveästi kolisten maahan. Kapteeni
laivan kannella päästi suustaan tusinan ärräpäitä
ja lastaajat kiiruhtivat laatikon luo. Sen
eräs nurkka oli mennyt rikki ja Fred ehti vilaukselta
nähdä mitä siinä oli, ennenkuin miehet tulivat
eteen.

- Mitä siinä töljäilet, huusi puosu Fredille, —
painu matkaasi!
Fred väistyi vastaamatta mitään ja lähti kulkemaan
poispäin.

Salapoliisi, joka ei ollut uskaltanut tulla aivan
Fredin jäljissä laivan luo, odotti tavaramakasiinin
luona, ryhtyen taas seuraamaan häntä.

Fred käveli suoraan entiseen hotelliinsa.

- Minä luulen, että teitä vihdoin on onni
potkinut, — virkkoi hotellinomistaja nähtyään
Fredin.
- Kuinka niin? En ole saanut mitään tointa
vielä.
Isäntä iski veitikkamaisesti silmää ja veti taskustaan
kirjeen:

- Olette saanut kirjeen ja siinä on varmasti
rahaa.
Fred otti käteensä pitkulaisen kirjekuoren ja
tutki sitä. Aivan oikein, siinä oli hänen nimensä
ja osoitteensa. Kuoreen oli liimattu Venezuelan
postimerkki ja postileimana oli »La Guayra».
Kuumeisesti hän avasi kirjeen ja pari seteliä lähti
siitä leijailemaan.

- Kas, enkös sitä sanonut, virkkoi isäntä, —
nythän voitte maksaa ...

Kirjeensaajan ihmeeksi oli kuoressa kaikkiaan
viisi kymmenen dollarin seteliä. Ja kirje oli sisällöltään
omituisen niukkasanainen.

- Minun täytyy heti lähteä, sanoi Fred luettuaan
sen. — Tässä on vuokrani, saanko tavarani,
jotka ovat olleet vuokran panttina.
Fred sai tavaransa, ja syvään kumarrellen
isäntä, joka oli saanut runsaat juomarahat, saattoi
hänet ovelle.

- Onnea matkalle, herra, ja terve tuloa takaisin
matalaan majaani, kun tännepäin tulee matka!
Tuskin oli Fred lähtenyt, kun Royce ryntäsi
hotellin eteiseen.

- Missä on se laiha, mustapintainen mies,
joka saapui äsken tänne? kysyi hän hengästyneenä,
sillä hän oli ollut vastapäisessä ravintolassa
juomassa olutta, eikä ollut sanomalehteä lukiessaan
nähnyt Fredin poistuvan hotellista.
- Kuka laiha mies? kysyi isäntä tekeytyen
tietämättömäksi.
- Älkää olko noin riivatun tyhmä! Vastatkaa
heti! tiuskasi Royce.
- Mitä se teihin kuuluu!
- Kyllä kuuluu, virkkoi salapoliisi näyttäen
poliisimerkkinsä.
- Jaaha, hän poistui aivan juuri saatuaan
kirjeen.
- Minne?
- En tiedä.
- Voitteko sanoa, mistä hän sai kirjeen?
- En tullut sitä sillä silmällä katsoneeksi ...
- Tuliko kirje ennen hänen saapumistaan
äsken hotelliin?
- Tuli kyllä, herra konstaapeli.

- No, sitten varmastikin näitte, mistä se oli
tullut. Saatte dollarin, jos sanotte vitkastelematta.
Muussa tapauksessa ...
Salapoliisi veti dollarin taskustaan.

- Se tuli muistaakseni Venezuelasta, vastasi
isäntä tarkastellen kiinteästi seteliä.
- Tuossa on rahanne, sanoi Royce työntäessään
dollarin hotellinisännän likaiseen kouraan. —
Hyvästi!
Ennenkuin hotellinisäntä ehti kiittää saamastaan
rahasta, oli salapoliisi jo lähtenyt matkoihinsa.

II luku.

KARIBIAN MEREN KALASTAJAT.

Venezuelan pohjoisrannalla, Karibian meren
partaalla sijaitsee pieni kylä nimeltä Las Casas.
Aikoinaan oli Kolumbus laskenut tämän kylän
kohdalla maihin, ottanut pelokkailta asukkailta,
intiaaneilla, vastaan lahjoja sekä pystyttänyt Espanjan
lipun tänne valtauksen ja tekemänsä löydön
merkiksi. Sen jälkeen rakensivat espanjalaiset
tänne linnan, jonka muurit suojelivat heitä alkuasukkaiden
vihamielisiltä hyökkäyksiltä. Uudet
valloittajat eivät suinkaan olleet intiaanien suosiossa,
sillä he ryöstivät viimeksimainittuja minkä
kerkesivät. Espanjalaiset haahdet veivät valtameren
yli kaiken kullan ja hopean, minkä he
suinkin saivat maasta irti. Omaisuuttaan puolustavan
alkuasukkaan henki oli arvoton.

Myöhemmin saivat valloittajat muitakin vihollisia

kuin alkuasukkaat. 1500-luvulta lähtien
alkoivat merirosvot verottaa Venezuelasta Espanjaan
purjehtivia kultalaivoja. Karibian meren saarien
takana väijyivät merirosvot sopivaa hetkeä.
Kun uhri pahaa-aavistamatta lähestyi, nostivat
merirosvot pääkallolipun mastoon, purjehtivat luo,
laskivat iskuhaat ja hyökkäsivät laivaan. Vallatun
laivan miehistöstä ne, jotka olivat elossa taistelun
jälkeen, viskattiin mereen haikalojen ruoaksi.

Vihdoin viimein oli espanjalaisten hylättävä
Las Casasiin rakentamansa linna, jonka merirosvot
sitten kiireesti ja riemumielellä asuttivat. Tämän
linnan holveihin he kätkivät ryöstösaaliinsa, josta
vain harvat valitut tiesivät.

Mutta sitten merirosvojenkin aika päättyi. Mahtavat
merivallat kukistivat heidän herruutensa kaikilla
merillä ja merirosvojen aarteet jäivät useinkin
omistajaansa vaille.

Lähes kaksisataa vuotta on Las Casasin vuorilinnoitus
ollut asumattomana. Vain kotkat ja
lokit ovat viihtyneet sen raunioissa, joiden seinämiä
peittää tiheä köynnöskasvullisuus.

On sunnuntaipäivä toukokuussa v. 19 .. Las
Casasin kylän asukkaat palaavat paraikaa puolipäivämessusta.

- Pueblo, virkkaa muuan roteva kalastaja
vieressään kulkevalle vanhukselle, — linna on saanut
asukkaita.
Pueblo-vanhus pysähtyy, tekee ristinmerkin ja
luo silmänsä kilometrin päässä sijaitsevaa linnaa
kohti, jonka rauniot selvästi erottautuvat kirkkaassa
päivänpaisteessa.

- Neitsyt Maria, ynähtää vanhus, — se ei
tiedä hyvää. Linnasta lähtee aina sota ja verenvuodatus.
Mitä olet nähnyt, Fernandez?

- Eilen ollessani jälkeen puolenpäivän kalassa
linnan edustalla olin näkevinäni siellä liikettä, vastaa
Fernandez. — Vaikka rauniot ovatkin kolmenkymmenen
metrin korkeudella merestä, kuulin
sieltä puhetta.
- Lienevätkö maata pitkin tulleet vaiko
meritse? mutisi vanhus. — Näitkö venettä?
- Mitään venettä en nähnyt, puheen vain
kuulin. Voihan olla, että vene on kätkettynä jossakin
lähistöllä, rantaluolaan luulisin.
- Mitä aiot tehdä, poikaseni?
- Otan selvän asiasta. Kyläsantarmille teen
ilmoituksen ja sitten lähdemme yhdessä katsomaan
linnaa.
- Ole varovainen, Fernandez! varoitti vanhus.
- Vainuan vaaraa!
- Kylmä teräs ja reikärauta pitävät aina toden
sattuessa tunkeilijat kurissa, nauroi Fernandez ja
heilautti kädellään jäähyväisiksi.
Muutamia tunteja myöhemmin lähestyivät Fernandez
ja kylän santarmi Huerta linnaa. He kulkivat
mutkittelevaa vuoristopolkua, pysähtyen aika
ajoin tähyilemään, näkisivätkö he sieltäpäin minkäänlaista
liikettä. Mitään he eivät ainakaan
toistaiseksi havainneet.

Espanjalaisten ja merirosvojen vanha varustus
sijaitsi puolustuksellisesti erinomaisessa paikassa,
pitkällä mereen pistävällä niemekkeellä. Niemen
merenpuoleiset kalliot olivat jyrkät, eikä siis siltä
puolen ollut vihollisen helppo lähestyä. Varsinaisesta
mantereesta eristi niemen syvä kuilu, jonka
yli oli rakennettu silta. Luja tammilankuista valmistettu
ovi esti pääsemästä linnan alueelle. Entisaikaan
vaani portilla aina pyssyniekka vartiomies.

Kertomuksemme aikoihin oli linna, samoin

kuin portti ja silta täydellisessä rappiotilassa.
Linnarakennuksen katto oli melkein kokonaisuudessaan
luhistunut, seinämuurit samoin. Eräs torneista
oli ihmeteltävällä tavalla uhmannut aikaa
ja säilynyt miltei entisessä asussa. Mistä tämä
johtui, siitä eivät lähitienoon asukkaat päässeet
selvyyteen. Sen alimmassa kerroksessa oli jonkinlainen
kappeli ja Neitsyt Marian kuva. Ehkä
tämä oli varjellut tornia tuholta.

Jumalanäidin kuvan edessä olivat sukupolvet
toisensa jälkeen käyneet polvistumassa ja rukoilleet
rauhanvuosien jatkumista ja kalaonnea. Mutta
sitten oli kuilun yli johtava kivisiltä käynyt niin
heikoksi, ettei kukaan enää uskaltanut kulkea sitä
pitkin. Kiviä ja muurilaastia oli sen kyljestä
irtautunut rankkasateiden ansiosta. Vain jotkut
uskalikot rohkenivat juosta sitä pitkin. Meren
puolelta ei tälle niemisaarekkeelle tiettävästi voinut
päästä, ja meren aallot olivat kuluttaneet linnan
isäntien kallioon hakkaamat portaat käyttökelvottomiksi.

Roteva kalastaja ja santarmi olivat saapuneet
sillalle. Neuvottomina seisoivat he siinä tuumiskellen,
uskaltaisikohan siihen luottaa. Sillan toisessa
päässä näkyi portti olevan auki kuten aina
ennenkin.

Linna seisoi portin takana kuolemanhiljaisena.
Ei ainoatakaan elävää olentoa näkynyt sen muureilla
tai lähistöllä. Mutta tyhjät ampumareiät
tuijottivat katsojiin uhkaavina. Niin heistä ainakin
tuntui, koska he eivät heti ryhtyneet jatkamaan
matkaansa.

- Uskon, että silta kestää, mennään yli, virkkoi
kalastaja tunnustellen jalallaan maata sillan
alkupäässä.
- Horna vieköön, seikkailu ei ole minun mieleeni,

murahti santarmi. — Mieluummin tappelisin
tuhatta sarvipäätä vastaan pyssy kourassa. No,
etkö usko, katsohan tuonne!

Kivi, nähtävästi sillasta juuri irtautunut kalastajan
tunnustellessa sitä, vieri kolisten rotkoon.
Kalastaja peräytyi.

- Mutta emmehän voi jättää matkaa tähän,
hän virkkoi, — koko kylä nauraisi meille, jos
palaisimme tyhjin toimin takaisin.
- Ei heille tarvitse kertoa totuutta, intti santarmi,
jota alkoi todella' peloittaa matkan jatkaminen.
- Sanotaan noille tomppeleille, että kävimme
linnassa, joka oli autio ja asumaton kuin ennenkin.
Mieleni ei tällä kertaa tee mennä kyselemään
aaveiden passeja ... ja ...
- Minä menen yksin sitten, tiuskasi peloton
kalastaja ja juoksi tuon kymmenen metrin pituisen
sillan yli santarmin tehdessä ristinmerkkejä.
Hän pääsi onnellisesti yli. Silta tosin uhkaavasti
huojahteli, mutta kesti kuin kestikin.
- Nyt on sinun vuorosi, huusi Fernandez santarmille,
ala tulla!
Santarmi ähkäisi, vetäsi isoreikäisen pistoolin
kotelosta ja alkoi varovasti ylittää siltaa.
Mutta kun hän oli päässyt onnellisesti sillan
keskikohtaan, sattui jotakin odottamatonta. Keskellä
siltaa santarmi kompastui johonkin esiinpistävään
kiveen ja kaatui sillalle, mikä ruumiin
putoamisen synnyttämän töytäyksen vaikutuksesta
alkoi huojua, murina ja hajota. Hirveällä ryminällä
katosi koko silta syvyyteen vieden santarmin
mukanaan.

Kalastaja seisoi paikallaan kauhun lyömänä.
Kaikki oli tapahtunut niin äkkiä, ettei hän ollut
edes ehtinyt huutaakaan.

Kalastajan seuraava ajatus oli mieletön, hurja

pako. Mutta minne hän nyt saattoi lähteä? Rotkon
yli hän ei enää päässyt. Hän oli aikeissa
juuri kääntyä ja etsiä toista pakotietä, kun samassa
hän sai takaapäin voimakkaan iskun päähänsä.
Kaikki musteni silmissä ja hän menetti tajuntansa.

III luku.

LAIVA PYSÄHTYY.

Rahtilaiva »Cynthia» kynti Karibian merta.
Irlantilaisen kapteeni O'Connorin mielestä liian
hitaasti. Kapteeni huusi kovia sanoja torveen,
hyppi ja hihkui komentosillalla, mutta koneenkäyttäjät
ja lämmittäjät kohauttelivat olkapäitään
ja vastasivat, ettei tämä ompelukone kyennyt työntämään
merta tieltä muuta kuin vain viidentoista
solmun vauhdilla. Joten kapteeni sai kiltisti tyytyä
ja painua hyttiinsä laskemaan hiuksiaan.

Kahta muutakin henkilöä kiusasi laivan hidas
kulku. Nämä olivat kaksi vapaamatkustajaa, jotka
olivat piiloittautuneet laivan pelastusveneisiin,
kumpikin eri purjekankaan alle, joten he eivät
edes keskustellen voineet tappaa aikaa. Nälkä ei
kummallakaan ollut, sillä pelastusveneiden varastossa
oli yllinkyllin laivakorppuja, säilykelihaa
sekä vielä vesinassakka.

Tavallisesti »jänikset» pujahtavat esiin piiloistaan,
kun laiva on ehtinyt avomerelle. Näillä oli
kuitenkin toiset aikomukset. He aikoivat livistää
silloin, kun laiva tulisi sopivaan Etelä-Amerikan
satamaan, kenenkään huomaamatta. Heiltä ei
kummaltakaan puuttunut rahaa. Lisäksi he kumpikin

pelkäsivät kapteenia, joka äänestä päättäen
tuntui olevan kiivas mies.

Fred — hän oli toinen noista pelastusveneessä
kököttävistä miehistä — tiesi oikeastaan vielä
enemmän. Hän vaistosi, ettei kapteenilla ollut
oikein rauhallinen omatunto. Hän oli sattumalta
New Orleansin satamassa tavaralaatikon rikkoutuessa
ja näki, mitä laivan lasti käsitti.

Kapteenit, jotka ovat irlantilaisia ja joilla
samalla on huono omatunto, ovat siis kaksinverroin
pelättäviä olentoja. Jos nyt Fred olisi tullut
äkkiarvaamatta ilmoille ja antautunut puheisiin
punapäisen kapteenin kanssa, olisi hänellä varsin
kuumat paikat.

Fredillä oli aivan toisenlaisia suunnitelmia,
joita hän punoi purjekankaan alla pelastusveneessä,
päiväntasaajan auringon hirveässä paahteessa. Hän
vilkui tuontuostakin kelloonsa ja kiikaroi purjekankaan
alta merelle. Hän tunsi nahassaan, että
pian lähestyttäisiin Venezuelan pohjoisrantaa.
Taivaanrannalla näkyi jo aivan ohut, tuskin silmin
huomattava viiru. Siellä oli Etelä-Amerikan
manner.

Nyt siirtyi Fred pelastusveneen toiselle laidalle,
josta avautui mainio näköala yli koko laivan.
Kansi oli typötyhjä, sillä keskipäivän murhaava
auringonpaiste ei miellyttänyt merimiehiä.
Meri lepäsi peilityynenä, eikä ainoakaan tuulenhenkäys
vilvoittanut kuuman syleilyssä kärsivää
ihmispoloista.

- Vielä tunti, niin sitten ryhdyn toimeen,
mutisi Fred.
Hän tiesi vanhasta kokemuksesta, että laivan
kulkiessa tropiikin meriä vain ruorimies seisoi ja
valvoi tai ainakin yritti valvoa muiden vedellessä
unia kannen alla.

--

Tunnin kuluttua yllätti uneliaan ruorimiehen
uhkaava pistoolinsuu, mikä pakotti hänet luopumaan
ensinnäkin ruorirattaan hoidosta, merimiehenpuvustaan,
kätten ja jalkojen liikkumisvapaudesta.
Kaamein uhkauksin oli hänet häpeällisesti sidottuna
sysätty muutamaan pimeään komeroon yläkannella
ja ovi väännetty lukkoon.

Tuskin kukaan laivalla oli tajunnut tätä veretöntä
vallankumousta, eikä kukaan huomannut
laivan ottaneen suunnan suoraan etelään, äskeisen
kaakkoisen asemesta. Ei edes toisessa pelastusveneessä
torkkuva salamatkustajakaan.

Fredillä ei kylläkään ollut mitään valtuuksia
tällaiseen kaappaukseen, ei kirjallisia eikä suullisia.
Hänen New Orleansissa saamansa kirje ei sisältänyt
mitään viittauksia tähän suuntaan. Sen sijaan
hänellä oli kokemuksia tällä vaarallisella alalla.
Kuban vuodet olivat opettaneet hänet suorittamaan
kumouksia, kukistamaan käskijöitä ja nousemaan
itse pinnalle. Hänellä oli nyt kiire, ja hän tahtoi
voittaa aikaa.

Frediä nauratti siinä ruorirattaan ääressä seistessään.
Kuinka kaikki oli sujunut kuin rasvattu!
Nyt hänellä oli tämän suuren laivan kohtalot
käsissään.

Hänellä oli seuraava suunnitelma. Kun laiva
olisi noin meripenikulman päässä rannasta, hän
laskee pelastusveneen vesille, soutaa maihin. Laiva
kulkee kulkuaan ja törmää matalikolle, kaatuu.
Hän etsii toverit käsiinsä, niiden pitäisi olla näillä
mailla ja kaappaa laivan lastineen päivineen ...

Laiva lähestyi lähestymistään rannikkoa. Oli
enää vain noin neljä meripenikulmaa mantereelle.
Fred näki hetken olevan käsissä ryhtyä asiaankuuluviin
valmisteluihin. Hän kiinnitti ruorirattaan
paikoilleen, ettei se voinut suunnastaan enää

poiketa, hiipi hiljaa komentosillalta kapteenin hytinoven
eteen ja kuunteli. Sisältä kuului kuorsausta.
Hän raotti ovea, otti hiirenhiljaa avaimen ja sulki
oven ulkoapäin. Sitten hän samalla tapaa lukitsi
peräkannen salonkiin johtavan oven ja sulki miehistön
suojiin johtavan luukun. Tämän jälkeen
hän kiireesti ryhtyi irroittamaan toista pelastusvenettä.

Suurella 'vaivalla hän sai käännetyksi veneen
kiinnikkeet laivanlaidan ulkopuolelle ja alkoi hiljalleen
laskea nuorien varassa riippuvaa venettä
pitkin laivan kuvetta, itse venessä seisten.

Vene oli vedessä ja ui somasti laivan kyljessä,
tämän kulkiessa eteenpäin pahaa-aavistamatta.
Punertava rannikko oli jo niin lähellä, että tavallisin
silmin saattoi eroittaa metsän puut.

Päättäväisesti Fred katkaisi köydet, asetti airot
hankaimiin ja alkoi soutaa poispäin laivasta.

Fred pani merkille, että jos laiva pitäisi entisen
suuntansa, se ajautuisi erääseen lahteen. Hän
otti suunnan niemeen, joka oli lähinnä. Tuskin
oli hän päässyt parinsadan metrin päähän laivasta,
kun sen vanaveteen ilmestyi laivan toinen pelastusvene,
jota tarmokkaasti souti muuan mies. Hän
kääntyi tavantakaa ja huiskutti Fredille kuin
sanoakseen: »älä jätä!»

Fredistä oli tämä enemmän kuin yllättävää.
Kuka oli tuo soutaja, joka niinkuin hänkin rotan
tavoin pakeni uppoavasta laivasta? Olikohan
ruorimies vapautunut siteistään ja lähtenyt häntä
seuraamaan? Tuskin, sillä vapaaksi päästyään
mies olisi oikopäätä juossut komentosillalle ja
kääntänyt laivan entiseen suuntaan.

Fred souti voimainsa takaa, veden vaahdotessa
veneen keulassa. Ei hän anna tuon miehen päästä
ennen häntä maihin.

--

Toisaalta tilanne huvitti häntä. »Cynthialla» oli
vain kaksi pelastusvenettä. Kun nyt laiva juuttuu
matalikolle, kuinka pääsee miehistö laivasta?

Fred huomasi, että toisen pelastusveneen soutaja
oli tottumaton, ja hän oli saavuttamassa hyvän
etumatkan. Hän vilkaisi laivaa: se kulki yhä
täyttä vauhtia, pahaa-aavistamatta ...

- Hip ja hei!
Nyt se tapahtui! Laiva yhtäkkiä pysähtyi
kuin salaman iskemänä ja kallistui kyljelleen.
Fred tunsi sydämensä riemukkaasti hypähtävän
rinnassa.

- Ähäpäs, siinä sait siipeesi!
Toinen soutaja lopetti soutamisensa tykkänään
ja tuijotti näköjään ihmetellen laivan hulluutta.
Ei, kylläpä hän yhdennellätoista hetkellä vapautui
tuon mielettömän kyydistä!

Fred tarkkasi, mutta ei nähnyt vielä ketään
kannella. Laiva makasi hiljaa paikoillaan, noin
kolmisenkymmentä astetta kallellaan. Koneet olivat
lakanneet käymästä.

Äkkiä ilmaantui muuan mies kannelle, arvatenkin
kapteeni. Hän viittoili hurjasti soutaville
karkulaisille ja lähti sitten juoksemaan ympäri
laivaa. Pian ilmaantui muitakin näkyviin, kapteenin
vankeudesta päästämiä. Kaikki jäivät puimaan
nyrkkiä ja huhuilemaan soutajille, jotka
kovasydämisinä jatkoivat soutuaan.

Fred teki erinäisiä havaintoja lähestyessään
rantaa. Lahti, johon laiva oli ajautunut, oli autio,
aivan autio, mutta sen niemen takana, joka oli
Fredin matkan määränä, levittäytyi pienoinen kylä
kirkkoineen. Kylästä käsin ei voitu havaita haaksirikkoutunutta
alusta.

Fred oli aivan lähellä nientä. Ihmeekseen hän
huomasi, että niemi oli kallioinen ja jyrkkärantainen,

ja sen huipulla kohosi linnanraunio. Mitään
liikettä ei näkynyt sen lähistöllä.

Hän vilkaisi laivaa. Se makasi yhä edelleen
kallellaan ja miehet viittoilivat kannella. Laivan
perässä vesi huppelehti. Koettivat viimeistä keinoansa
laivan irroittamiseksi matalikolta, propellit
pyörivät turhaan. Kuinkahan sitten käy kun tulee
lasku vesi?

Fred oli aivan niemen juurella. Jyrkkää seinämää
kaikkialla, minne vain souti. Ei missään
näkynyt paikkaa, mihin voisi veneen kiinnittää ja
astua maihin. Ja tuo toinen soutaja lähestyi häntä
hetki hetkeltä ...

Äkkiä hän huomasi syvennyksen, jonkinlaisen
aukon kalliossa. Se oli siksi suuri, että vene hyvin
pääsi siitä kulkemaan. Nyt hän oli ainakin hetkeksi
piilossa takaa-ajajalta.

IV luku.

TÄRKEÄ NEUVOTTELU.

Las Casasin linnan ainoassa eheänä säilyneessä
tornihuoneessa, kappelin yläpuolella, neuvotteli
kolme miestä, amerikkalainen Johnson, saksalainen
Sachs ja venezuelalainen Mendone. Amerikkalainen
oli erään pelastusyhtiön entinen johtaja, saksalainen
oli tapellut luutnantin arvoisena Falklandin
meritaistelussa ja pelastunut »Gneisenaun»
upotessa Etelä-Amerikan mantereelle, jossa siitä
lähtien oli vaikuttanut vaihtelevalla menestyksellä.

--

Mendone oli kenraali Venezuelan armeijan reservissä
ja havitteli nyt ainoata korkeampaa virkaa —
presidentinpaikkaa.

Sattuma oli yhyttänyt nämä kolme parkkiintunutta
sankaria tähän syrjäiseen raunioituneeseen
linnaan. Johnson oli pitkä luiseva rumilus, jolla
oli nyrkit kuin moukarit, Sachs vaalea, kiharatukkainen,
mutta jäntevä uros, Mendone taas musta
kuin sysi ja varreltaan vähäinen.

- Missä sinun miehesi viipyy? sähähti Mendone
ties kuinka monennetta kertaa amerikkalaiselle.
- Alan jo hermostua.
- Kaveri tulee pian, vakuutti Johnson muuttaen
purukumin toiseen poskeensa. — Määräsin hänet
tulemaan ensimmäisellä laivalla La Guayraan ja
jollain hiivatin pelillä tähän jumalanhylkäämään
paikkaan.
Johnson oli oikea jenkki, jämerä otteissaan.
Puhui painavasti, milloin purukumi ei ollut haittana
kielellä ja löi puheensa pisteeksi nyrkin
pöytään.

- Vankka vekkuli tuo äskeinen vakooja, virkahti
saksalainen. — Sain tehdä työtä, ennenkuin
ukko antautui sidottavaksi. Santarmi laski mäkeä
rotkoon. Sitä ei ollut hauska katsella sivusta,
totisesti ei. Viattomia me olemme hänen mustelmiinsa.
Eivät toistamiseen tule kylältä tänne
kurkkimaan.
- Mutta entä jos kutsuvat lähikaupungista
sotaväkeä? tiedusti pelokkaana Mendone.
- Jaa, mutta se ottaa aikaa, naurahti amerikkalainen,
- ja sitä ennen ehdimme saada kullan
parempaan talteen.
Saksalainen oli mennyt tähyilemään tornin
ikkunaan.

- Donnerwetter, mitä näenkään! huudahti hän

kiireesti. — Laiva on ajautunut matalikolle tuonne
lahteen. Tulkaa katsomaan!
Mendone sieppasi kiikarin kotelosta.

- Suuri rahtilaiva, jonka kannella miehet heiluvat
kuin hullut, totesi amerikkalainen.
- Muuan vene soutaa tännepäin, huutaa Sachs,
- toivottavasti se ei löydä salaista valkamaamme.
Kaikki kolme miestä ryntäävät kiireimmän
kaupalla linnan pihalle. Linnan erään sivurakennuksen
permantopalkin alta lähti nimittäin salainen
käytävä rotkoon, jonka pohjalla oli heidän
salainen »satamansa». Amerikkalainen nosti
luukun.

Kaikki kuuntelivat.

- Sieltä on joku tulossa, kuiskasi saksalainen.
Johnson ja Mendone paljastivat pistoolinsa ja
vetäytyivät sivulle. Samoin Sachs.
Askeleet lähenivät ... nyt oli tulija jo aivan
lähellä ... Muutamia jännittäviä sekunteja kului ...
Aukosta näkyi ensin pää, sitten kädet, vartalo ...

- Kädet ylös! ärjäisi Mendone, joka aivan
vapisi
jännityksestä.
Tulija nosti kätensä ja kääntyi päin.

- Fred! karjaisi Johnson hurjan ilon vallassa.
- Kuinka hitossa sinä ...
Riemusaatossa vietiin Fred tornihuoneeseen,
jossa häntä kestittiin viinillä ja hedelmillä. Kysymyksistä
ei tahtonut tulla loppua.

Kun sitten Fred kertoi seikkailunsa, tekosensa
laivassa, pakonsa ja satumaisen onnensa löytäessään
valkaman ja salakäytävän, ei kuuntelijoiden
ilolla ollut rajoja. Ja hän lopulta virkkoi mahtavasti:

- Laiva on meidän, sillä laivaväellä ei ole
pelastusveneitä.

Silloin oli ilo katossa.

- Fred, sinä olet rohkein ja ovelin veitikka,
jonka koskaan olen tavannut, ylisteli Johnson.
- Älä kehu, ennenkuin saat tietää, mitä on
laivan lastina, virkkoi hän iloisesti virnistellen.
- Mitä? hihkaisivat kaikki yhdestä suusta.
- Aseita ! vastasi Fred yksikantaan suoristaen
vartensa täyteen pituuteen.
Sachs, Johnson ja Mendone käyttäytyivät
tavalla, mikä olisi antanut mille tahansa lääkärille
oikeuden sulkea heidät kaikki hulluinhuoneeseen.
He hyppivät, kirkuivat, mölisivät ja tanssivat piirissä
Fred pojan ympärillä.

- Fred, sinä olet nero! julisti amerikkalainen.
- Taivaan lähetti! ulisi Mendone. — Kulta ja
aseet, niillä teemme vaikka mitä!
Mendone parka! Tuntui siltä, kuin hänelle
kulta ja valta oli kaikki kaikessa. Hänen tovereilleen
näytti sen sijaan merkitsevän enemmän
hurja ja reilu seikkailu, mihin he olivat antautuneet.

Saksalainen puristi Fredin kättä, niin että se
oli lähteä sijoiltaan. Entisellä meriväenluutnantilla
oli oikea merikarhun voima kämmenissään!

Sitten he rauhoittuivat ja alkoivat taas vakavasti
neuvotella. Johnson selitti Fredille, mitä
varten hänet oli tänne kutsuttu. Meressä, aivan
tämän linnankallion läheisyydessä makasi kulta.
Se oli ensin nostettava ylös. Kun se on tapahtunut,
vallataan laiva ja sitten — no, se oli sen ajan
murhe. Heillä oli täällä sukelluspuku, ja koska
Fred oli vanha ja kokenut sukeltaja, ei mitään
vaikeuksia kullan nostamiseksi ollut. Mutta oli
pidettävä kiirettä ja työt oli aloitettava jo tänään.
Laiva sai toistaiseksi olla paikoillaan. Kohta tulisi

laskuvesi, eivätkä sitä silloin mitkään inhimilliset
voimat saa irti matalikosta.

Fred suostui heti aloittamaan työt.

- Muuan seikka ei ole aivan niinkuin olla
pitäisi, hän sanoi. — Vähän aikaa poistumiseni
jälkeen laivasta lähti sen kupeelta toinen pelastusvene.
Se lähti perääni, mutta eksytin sen jäljiltäni
löydettyäni kallionrotkon. Siinä soutanut henkilö
ei voinut olla kukaan laivaväestä, jonka olin sulkenut
hytteihinsä. Sen täytyy olla samanlainen
salamatkustaja kuin minäkin.
- Selvä otetaan, virkkoi Johnson. — Ole sinä,
Mendone, tämän linnan komendantti, vahdi vankia
tuolla kappelissa ja pidä silmällä salaperäistä
venettä. Me muut ryhdymme heti kullannostopuuhiin.
Sachs, Johnson ja Fred painuivat salakäytävään.
Jonkin matkaa sitä kuljettuaan he tulivat
luolaan, jossa merirosvot olivat ennenvanhaan piileskelleet
takaa-ajajiaan. Se oli suuren salin
kokoinen huone, josta erkani sokkelokäytäviä
moneen suuntaan. Nämä käytävät päättyivät pienempiin
luolakammioihin, joissa aarteita ja panttivankeja
oli säilytetty.

Öljylamput sytytettiin ja Frediä alettiin pukea
sukellusta varten. Kumipukua päälle vedettäessä
Johnson selosti tarkemmin tehtävää.

- Noin viidenkymmenen metrin päässä makaa
kyljellään merirosvolaiva, joka sen omistajat oli
pakko upottaa pötkiessään vihollisiaan pakoon.
Sinun pitää pyrkiä kapteenin hyttiin. Siellä säilytetään
varmasti raudoitettua arkkua, jossa kulta
ja kalleudet ovat. Sinä murrat oven, vedät arkun
ulos, kiinnität sen ympärille köyden, ja me saksmannin
kanssa nostamme sen sitten ylös sinun
jälkeesi. Muista kiinnittää köysi huolellisesti.

- Kyllä minä konstini osaan, mutisi Fred,
kun sukelluskypärää kiinnitettiin hänen päähänsä.
Luolasta johti käytävä kallionalaiseen valka-,
maan, jossa kaksi venettä odotti heitä. Toinen
oli Fredin »Cynthiasta» anastama.

Ilma oli mitä parhain sukellustarkoituksiin.
Vieno tuulenhenki nostatti vain vähäisiä laineita.
Molemmat veneet etenivät kallioseinämästä, rinnan
Sachsin ja Johnsonin soutamina. Viimeksimainitun
veneessä oli ilmapumppu ja muita sukellustyöhön
kuuluvia tarpeita. Fred istui amerikkalaisen
veneen perässä sukelluspuvussa, kypärän ilmaventtiilin
ollessa vielä auki.

Amerikkalainen totesi rahtilaivan olevan vielä
paikoillaan. Luode oli pian tulossa. Silloin laiva
kallistuisi entistä enemmän kyljelleen. Sen kannella
tuskin saattoi havaita liikettä.

Salaperäistä toista pelastusvenettä ei näkynyt
missään. Minnekähän se oli puikahtanut?

Las Casasin kylän suunnalla liikkui joitakin
kalastajaveneitä rauhallisesti, kiirettä pitämättä.
Kiire oli outo käsite näillä mailla.

Koska olosuhteet olivat nyt joka suhteessa erinomaiset,
ryhdyttiin puuhaan. Veneiden välille —
sen jälkeen kun kumpikin oli ankkurilla kiinnitetty
paikoilleen — asetettiin lauta, johon kiinnitettiin
rautavaijerista tehdyt tikkaat. Pumppukone tarkistettiin,
sukelluskypärän luukku suljettiin ja
Fred lähti laskeutumaan alas, molempien miesten
ryhtyessä pumppaamaan ilmaa toverilleen.

V luku.

TAISTELU MEREN POHJALLA.

Fred laskeutui pelottomasti tikkaita alas. Musta
syvyys ammotti hänen jalkainsa alla, nielläkseen
hänet sukelluspukuineen kaikkineen. Kaulassa
hänellä riippui voimakas sähkölyhty, jonka valokeila
puhkoi pimeyttä ja paljasti elämää vedenpinnan
alapuolella. Hänen niskapuolestaan lähti
köysi, jonka avulla hän saattoi merkkikielellä
keskustella veneissäolijoiden kanssa, ja hätätilassa
hänet voitiin sen avulla vetää vedenpintaan.
Vyössä riippui hänellä pitkä puukko, oikeassa
kädessään kantoi hän hakkua, vasemmassa sorkkarautaa.
Toisen veneen ankkurikettinkiin oli liitetty
köysi, joka piti kiinnittää aarrearkun ympärille.

Mitä syvemmälle Fred laskeutui, sitä pimeämmäksi
kävi ympäristö. Kaloja liikkui kaikenlaisia
lampun valovirrassa uteliaina. Kuka uskalsi tulla
häiritsemään heidän rauhaansa?

Fred oli niin tottunut sukellustyöhönsä, ettei
häntä laisinkaan arveluttanut käväistä nyt taas
vaihteen vuoksi »alhaalla». Kymmeniä ja satoja
kertoja hän oli kömpinyt valtamerien pohjalla,
raskaat kengät jalassa, etukumarassa käyden etsiskellyt
uponneiden laivojen aarteita. Kymmeniä
sota- ja kauppalaivoja oli hän tutkinut läpikotaisin.

Kunhan kaverit vain jaksaisivat pumpata
ilmaa! Kunpa ei letku vain katkeaisi! Tällaiset
ajatukset risteilivät hänen päässään jalkojen tavatessa
pohjan.

Nyt aloitti hän vaelluksensa. Vitkaan lähti
hän etenemään, kääntyillen ja pysähdellen. Missä
oli merirosvojen laiva? Olikohan se enää ollenkaan
näkyvissä? Jospa merivirrat olivat kuljettaneet

mutaa sen päälle ja haudanneet koko
aluksen?

Kummia kaloja vilahteli hänen silmiensä ohi:
mitkä olivat pullon, mitkä pitkän kepin muotoisia,
toiset kirkuvan kirjavia, toiset taas tummia
kuin yö.

Hänen päänsä päällä ylhäällä liikkui pitkiä,
torpeedonmuotoisia kaloja, risteillen kiivaasti edestakaisin.
Fred tiesi, että ne olivat sukeltajien
pahimpia vihollisia — haikaloja. Hän oli sukellustehtävissä
useammin kuin kerran tehnyt näiden
petojen tuttavuutta, eikä hän niitä erikoisemmin
pelännyt. Ne tavallisesti lähtivät pakoon, kun
niitä huitaisi jollakin aseella. Ne olivat itseasiassa
pelkureita, jotka hyökkäsivät laivasta pudonneiden
merimiesten kimppuun, näiden loukkauduttua jossakin
onnettomuudessa laivan kannella, tai merisotilaiden
kimppuun, jotka taistelussa haavoittuneina
joutuvat veden varaan ja kylmän veden jäykistäminä
eivät voi puolustautua. Mutta miestä,
jolla on kourassaan ase, sellaista ne kiertävät.

Meren pohjalla oli pimeys niin läpäisemätöntä,
ettei voimakkaan lampunkaan avulla voinut nähdä
kahta metriä edemmäksi. Sitäpaitsi sukeltajalla on
monia muita vaaroja. Paitsi haikaloja on hänen
varottava mustekaloja, näitä meren syvyyksien
hämähäkkejä, joista on useinkin vaikea selviytyä.
Meren pohja on usein pettävä, sukeltaja saattaa
pahaa-aavistamatta pudota liejukuoppaan, mikä
voi olla pohjaton. Ilman nostoköyttä ei hän niistä
millään voi selviytyä.

Fredistä tuntui äkkiä, että pohja hänen jalkojensa
alla kiinteni ja yleni. Mikä on tämä kumpare?

Hän iski hakullaan pohjaa — se kumahti
ontosti. Kas niin, häntä onnisti, tässäpä merirosvojen

muinoin pelätty laiva lepäsi kyljellään kosteassa
haudassaan.

Ripeästi työhön, ennenkuin on kaikki myöhäistä!

Fredin ei ollut vaikea keksiä pääsytietä laivan
sisäosiin. Laiva oli onneksi kaatunut pohjalle
siten, että pohja oli merivirtojen tulosuuntaa vastassa
ja vain se oli paksun mutakerroksen peitossa,
jotavastoin kantta kattoi vain ohut liejuverho.

Helposti hän löysi kajuutan, mutta sen ovi oli
tiukasti lukossa. Fred löi nyrkillään sen vahvaa
tammilaudoidusta, kuitenkin tuloksetta, se ei antanut
myöten. Hän yritti kiskoa ovea auki — yhtä
huonolla tuloksella. Hän iski sorkkaraudan kehyksen
ja oven väliin ja alkoi vääntää. Se oli hikistä
souvia, moninverroin raskasta hommaa kankea
sukelluspuku ja kypärä päässä, jossa ilma vaihtui
vitkaan.
ja ...
Lopulta ovi narahti, teljet murtuivat
Siinä silmänräpäyksessä, kun ovi aukeni ja
sähkölamppu valaisi kajuutan sisustan, ehti hän
kokea elämänsä selkääkarmivimman elämyksen.

Hän huomasi kajuutan äärimmäisessä sopessa
olennon, jolla oli ihmisen hahmo, mutta samassa
se — luultavastikin veden liikkeen vaikutuksesta —
kiiti uskomattoman nopeasti hänen päänsä yli
ja hävisi. Minne, sitä hän ei voinut todeta.
Viiden minuutin ajan hän oli niin tyrmistyksissään,
ettei voinut tehdä mitään. Ei liikkua, ei
edes kättä nostaa.

Kun hän sitten terästi katsettaan ja astui vinossa
asennossa makaavaan kajuuttaan, ei siellä näkynyt
jälkeäkään äskeisestä olennosta.

Paitsi paikoilleen kiinnitettyä pöytää, tuolia ja
makuulavitsaa, lepäsi eräässä nurkassa kyljellään
iso, raudoitettu arkku.

Se oli kamalan raskas kapistus. Fred raahasi
sitä kyynärän pituisin nykäyksin ovea kohti ja
välillä levähti. Ovelle päästyään hän kävi etsimässä
hinausköyden, kiinnitti sen tiukasti arkun
ympärille ja kiskoi sitten köyttä kolme kertaa,
mikä oli merkkinä siitä, että toverit saivat ruveta
hinaamaan sitä vedenpinnalle.

Arkku lähtikin hiljalleen kohoamaan ylöspäin,
veneet oli näet soudettu laivahylyn yläpuolelle.

Fred avasi nyt sukelluspukuunsa kiinnitettyyn
happisäiliöön johtavan hanan, niin että happi pääsi
virtaamaan kypärään, koska toverit hinaustyönsä
vuoksi eivät voineet pumpata ilmaa. Fred päätti
nimittäin ennen nousemistaan yläilmoihin tutkia
merirosvolaivan ruuman; ehkä sielläkin voisi olla
aarteita.

Ruumaan johtava aukko ammotti kuin vanhan
hautaholvin suu, pikemmin torjuen kuin kutsuen.
Uskaltaisikohan sinne mennä?

Fred karaisi luontonsa ja otti askeleen aukosta
sisälle. Samassa jalat lipesivät ja hän huomasi
putoavansa niljaisen massan sisään, kaatuen pitkäkseen.
Suurella vaivalla pääsi hän kompuroimaan
pystyyn ja iski hakun pohjaan, mutta se ei
tavannut missään kiinteää kohtaa. Ruumassa oli
säkkipimeää, ei nähnyt yhtään eteensä. Lieju
ympäröi häntä joka puolella, ja se oli takertunut
kypärän lasien ulkopintaan kuin liima.

Tilanne oli sietämätön. Fred tarttui merkinantoköyteen
ja veti sitä hätäisesti kolme kertaa.
Samalla hän yritti uudelleen ruuman aukkoa kohti,
mutta hän liukastui jälleen ja kaatui vatsalleen.

Suurella vaivalla hän oli taas pääsemässä jaloilleen,
kun hän huomasi onnettomuuden tapahtuneen,
Kaatuessa hän oli jotenkin lyönyt sähkölampun
rikki työkaluihinsa, jotka hän sitten oli

--

kadottanut käsistään. Nyt hän oli tavallaan sekä
sokea että rampa. Hän ei voinut nähdä hiukkaakaan
eteensä ja ilman työkaluja ei hän voinut
yrittääkään ulospääsyä täältä hornan tuutista.

Hän veti taas merkinantoköyttä kolmasti ja jäi
vartomaan. Miksi eivät toverit nosta häntä ylös.
Sitten hän ajatteli, että kunhan saavat arkun ensin
ylös, sitten tulee hänen vuoronsa.

Hän nykäisi taas. Nyt oli sillä vaikutuksensa –
nuora kiristyi ja hän alkoi kohota.
Mutta sitten tapahtui jotakin aivan odottamatonta:
hänen vartalonsa ympäri kiertyi lonkero,
toinen, kolmas ...

Nyt hän oli hukassa. Mustekala oli ruuman
pimennosta salakavalasti häntä väijynyt ja iski nyt
kiinni ...

Fred taisteli epätoivoisesti irroittautuakseen
kuoleman niljaisista kourista. Toivotonta hommaa,
mustekala tuli yhä lähemmäksi ja puristi
lonkeroillaan entistä lujemmin. Fred ponnisteli,
happi alkoi säiliössä loppua ...

Silloin hän sivalsi pitkäteräisen puukon kupeeltaan,
ainoan aseen, mikä hänellä enää oli käytettävänään,
upotti sen lonkeroihin. Toiset lonkerot
hellittivät otteensa, toiset, verekset sen sijaan
kiristyivät entistä lujemmin hänen ruumiinsa
ympäri. Jättiläismäisen mustekalan pyöristyttävä
ruho oli aivan hänessä kiinni ...

Viimeisillä voimillaan Fred iski puukkonsa
pedon keskiruumiiseen. Se upposi johonkin pehmeään,
nähtävästi sen silmään, koska peto heti
hellitti otteensa ja peräytyi.

Fred oli pelastunut — mutta aivan viime
tingassa. Enemmän elävänä kuin kuolleena vedettiin
hänet veden pintaan.

--

VI luku.

JESUIITTA SEKAANTUU PELIIN.

Ei ollut helppoa Fredin tovereilla veden pinnallakaan.
Ensiksi piti heidän koko sukelluksen
ajan pumpata ilmaa. Se oli hikistä hommaa
auringon helottaessa mitä kuumimmin koko ajan.
Sitten oli heillä täysi työ arkun hinaamisessa
veden pintaan, ja kun tämä oli saatu onnelliseen
päätökseen, täytyi heidän pelastaa Fred meren
pohjasta. Ei sekään ollut aivan helppoa, kun
aivan viime tingassa pistoolin laukauksin oli pelastettava
vesirajaan saatu sukeltaja kahden ahnaan
hain hampaista. Kun Fred oli onnellisesti veneessä
ja kypärä ruuvattiin irti, oli mies tajutonna ja
hänen päänsä veren peitossa. Kun sukelluspuku
riisuttiin kokonaisuudessaan pois, huomattiin miehen
ihon olevan täynnä mustelmia.

Tehokkaan tekohengityksen avulla saatiin Fred
palaamaan tajuntaan, mutta hän oli vielä niin
heikko, ettei kyennyt puhumaan mitään.

No, arkun nostaminen oli jokatapauksessa
onnistunut. Miehet katselivat tyytyväisinä vankkatekoista
arkkua, jota peitti muta yltyleensä.

Frediä nostaessaan eivät Johnson ja Sachs laisinkaan
olleet ehtineet pitää silmällä ympäristöä.
Kun toinen heistä onnistuneen tekohengityksen
jälkeen vilkaisi merelle, huomasi hän hämmästyksekseen,
että pelastuspaikkaa lähestyi kymmenkunta
kalastajavenettä kylän satamasta käsin. Ja
veneissä oli miehiä mustanaan.

- Mitäs noilla miekkosilla mahtaa olla mielessä,
ihmetteli saksalainen.
- Ovat uteliaita, siinä kaikki, tokaisi Johnson
ja jatkoi työtä.

--

Mutta saksalaisella oli omat epäilyksensä. Hän
tunsi tämän maan ja ylipäätään koko Etelä-Amerikan
kansojen luonteen. He ovat kiukkuisia kuin
ampiaiset, ovelia ja kostonhimoisia. He tulivat
nyt heiltä utelemaan nuoren kalastajan kohtaloa
ja vaatimaan hyvitystä, sillä hän ja hänen toverinsa
olivat epäilyttäviä muukalaisia.

Eikä saksalainen pahasti arvelussaan erehtynytkään.
Kun veneet olivat tulleet kuulomatkan
päähän, kuului etumaisimmasta matala, vihasta
vapiseva ääni:

- Keitä olette ja mitä täällä puuhailette?
Sachs tarkkasi utelijaa. Mies oli kauttaaltaan
mustiin puettu, päässä leveälierinen musta huopahattu
- kylän katolinen pappi, jesuiitta. Sachs
vastasi mahdollisimman kohteliaasti miltei virheettömällä
espanjankielellä:

- Teidän pyhyytenne, olemme amerikkalaisia
tiedemiehiä ja etsimme merenpohjasta harvinaisia
kasveja ja eläimiä.
Veneessäolijat istuivat hetken vaiti. Sitten taas
sama ääni tiedusti:

- Oletteko nähneet kalastaja Fernandezia ja
santarmi Huertaa, kyläläisiämme?
- Emme, teidän pyhyytenne!
- Missä asutte?
Johan nyt ansan viritti. Mitä hän vastaisi?
Jos hän osoittaa linnaa, ovat he ilman muuta
syyllisiä. Salamannopeasti selvisi pelastava vastaus
hänen aivoissaan. Hän osoitti matalikolle
ajanutta laivaa ja virkkoi:

- Tuolla, teidän pyhyytenne. Ajoimme matalikolle,
surullista kylläkin. Teidän ja kyläläisten
avulla selvinnemme pälkähästä, eikö totta?
Jotakin mutinaa tuli vastaukseksi, ja siinä
tuntui enemmän myöntymystä kuin kieltoa. Selitys

näytti heitä tyydyttävän, koskapa hiljalleen
alkoivat soutaa kylään takaisin. Vain yksi vene
jäi paikalleen — jesuiitan.

- Sinä olet oikea aarre, virkkoi amerikkalainen
toverilleen leveästi hymyillen. — Että osasitkin
heitä noin ovelasti puijata.
- Kuule, usko minua, ennenkuin tämä päivä
pimenee yöksi, olemme tuon laivan herroja.
- Oletko tullut hulluksi? Selitähän'tarkemmin,
en tahdo oikein päästä ajatuksenjuoksuusi
kiinni.
- En ehdi nyt, selitän myöhemmin, sillä tuo
korvennettava, jesuiitta, tarkoitan, lähestyy meitä
kuin ukkospilvi.
Aivan oikein, mustatakki soudatti rengillään
venheensä aivan pelastustyössä hääräävien viereen.
Sanoi hyvänpäivän ja kohosi seisaalleen nähdäkseen,
mitä miehillä oli veneessä. Pappi oli ilkeännäköinen
vääristyneine kasvonpiirteineen, mustanpistävine
silmineen ja luisine kourineen. Tuskin
koskaan oli vesillä liikkunut yhtä vastenmielisen
näköistä olentoa, sillä vesilläliikkujat, merimiehet,
ovat hyväntuulisen näköisiä yleensä.

Nähtyään ilmapumpun, pinon tarvikkeita, köysiä,
sukelluspuvun, pappi näytti hetkiseksi tyyntyvän,
mutta kun hänen silmänsä osuivat Frediin,
joka verissään makasi veneen pohjalla, hän hätkähti
ja kysyi:

- Tekeekö tuo mies kuolemaa?
- Ei, teidän pyhyytenne, niin mieluista
kuin se kutsumuksenne kannalta olisikin, hän
loukkautui ollessaan äsken tuolla merenpohjassa
sukellustöissä, saksalaisvekkuli vastasi kasvot
hymyssä.
Pappi heitti saksalaiseen vihasta leimuavan
katseen, mutta hillitsi toistaiseksi itsensä. Äkkiä

hänen pälyilevät silmänsä keksivät merenpohjasta
nostetun aarrearkun,

- Entäs, mitä tuossa arkussa on?
- Siellä ei ole mitään erikoista ... tuota ...
se on sähködynamo, änkytti saksalainen.
Jesuiitan huulet vetäytyivät pilkalliseen irvistykseen,
ja silloin saksalainen huomasi, että tuo
urkkiva mustatakki sai hänet kiinni valeesta.
»Jeesuksen veljeskunnan» miehet ovat tarkkanäköisiä
ja ihmistuntijoita.

Samassa tuli luodevesi ja virta alkoi huimasti
vetää veneitä merelle päin. »Pelastusyhtiön»
veneet pysyivät ankkurin vuoksi paikoillaan, mutta
papin vene lähti liikkeelle. Renki alkoi vinhasti
soutaa pysyttääkseen veneen muiden läheisyydessä.
Siitä huolimatta se etääntyi jesuiitan harmiksi
toistakymmentä metriä.

- Silmäilkää tuonne, huusi pappi viitaten
»Cynthiaan» päin.
Sachs ja Johnson käänsivät päänsä. Laiva oli
kallistunut pahasti entisestään.
- Te liikutte väärillä jäljillä, huusi pappi, —
ja taivaan kirous Kohtaa teitä, Haahtenne murtuu
ia luunne painuvat valtameren pohjaan ...

Hetken kuluttua jesuiitan soutumies oli jälleen
saanut veneen sukeltajien läheisyyteen. Jesuiitta
oli ottanut perämelan käteensä ja heilutteli sitä
uhkaavasti.

Mutta Sachs, tuo iänikuinen velikulta, oli tilanteen
tasalla. Miten hän lieneekään käytellyt
sukelluspuvun pumppukoneistoa, mutta joka
tapauksessa suuntasi hän kumiletkusta tarkan
vesisuihkun keskelle jesuiitan »etusivua».

Mustatakki päästi käheän hätähuudon ja renki
alkoi hurjasti kiskoa venettä kylää kohti.

--

- Nyt kiireesti pois, ennenkuin koko roikka
ehtii tänne, huudahti Johnson. — Kyläläiset eivät
hyväksy koskaan sitä, että pesimme heidän paimenensa
kasvot.
Hetken kuluttua katosi kumpainenkin vene
kallionrotkoon. Ei kestänyt kauankaan, ennenkuin
sieltä ilmestyi näkyviin vain yksi ainoa vene —
»Cynthian» entinen pelastusvene oli varoiksi jätetty
salaiseen valkamaan. Nopeasti eteni se kallioisesta
niemestä suuntana laiva. Veneessä istui
neljä miestä suuren tavarapaljouden keskellä.

Kun vene oli puolimatkassa laivaan, kuulivat
soutajat kylältä kiivasta kirkonkellojen soittoa.

- Paimen hälyyttää lampaansa kokoon, virkkoi
Sachs.
- Olit varomaton, kaveri, virkkoi Johnson. —
Nyt saamme koko kylän niskaamme tuossa tuokiossa.

- Älä hätäile, poika, kohta olemme laivassa
ja siellä ei meillä ole mitään huolia, tyynnytteli
saksmanni toveriaan.
- Siellä ne vasta huolet alkavatkin, murisi
amerikkalainen.
Mendone vilkaisi taakseen.

- Pidäpä kiirettä, Sachs, — souda kiukkuisesti,
kyläläiset ovat jo veneissään, hätäili Mendone.
Saksalainen antoi airojensa heilua ja pian oli
vene »Cynthian» kupeella.

--

VII luku.

SEIKKAILU LAIVALLA.

»Cynthian» kapteeni ohjasi vieraansa hyttiin.
Hän oli tosiaankin hyvillään näiden tulosta, monestakin
syystä. Vieraat esittäytyivät ulkomaisiksi
tiedemiehiksi, jotka olivat tulleet tutustumaan
Karibian meren salaisuuksiin. Sachs selitti olevansa
saksalainen professori Hallesta, Johnson taas
yhtä korkea herra Harvardista, Mendone oli näiden
nöyrä venezuelalainen palkollinen ja Fred tietenkin
sukeltaja.

Kapteeni oli iloinen siitä, että oli saanut vieraita
seurakseen, sillä elämä alkoi — laivan jatkuvasti
pysyessä vinossa asennossaan — tuntua
yksitoikkoiselta. Lisäksi hän oli iloinen saadessaan
sukeltajan alukseensa. Tämän avulla saattoi
hän nyt ottaa selvän, kuinka pahasti laiva oli
takertunut matalikkoon.

Hän oli lyhyesti sanoen kuin rakastettavuus
itse. Hän sijoitti vieraat omaan hyttiinsä, ruokki
ja lääkitsi heidät ja kertoi huonosta onnestaan.

Samassa tultiin kapteenille ilmoittamaan, että
laivaa ympäröi puolisensataa vihamielistä kalastajaa.

- Mitä ne haluavat? karjui kapteeni.
- En minä heidän mongerrustaan ymmärrä,
selitti puosu, joka oli tiedoituksen tuonut.
- Minä menen heidän kanssaan keskustelemaan,
virkkoi Mendone.
Kapteeni ja Mendone poistuivat. Tilanne näytti
todella uhkaavalta. Veneet olivat ympäröineet laivan,
ja jokaisessa istui aseistettuja miehiä. Pappi
oli joukon johtaja.

--

- Mitä tahdotte, ystävät? Mendone tiedusteli
sujuvalla espanjankielellään.
- Missä ovat ne äskeiset kerettiläiset, jotka
häpäisivät minua, karjui pappi, — me tahdomme
heidät heti.
- Olette erehtyneet, ei täällä ole ketään
kerettiläisiä, vastasi Mendone, — olen yhtä harras
katolinen kuin tekin ja toverini ovat yhtä kunnon
miehiä. Ainoa vikamme on se, että onni on meitä
vastaan. Olemme juuttuneet kylänne läheisyyteen
kiinni ja harras toivomme on, että te huomisaamuna
tulette hinaamaan nousuveden aikana
meidät irti. Pidämmekö asiaa sovittuna? Saatte
hyvän korvauksen vaivoistanne.
Pappi keskusteli hetkisen kumppaniensa kanssa.

—
Tuumimme asiaa, hän vastasi.
Hetken kuluttua lähtivät soutajat laivan ympäriltä
palaten kylään.

- Mitä he sanoi\?at? tiedusteli kapteeni, joka
ei ollut ymmärtänyt tuon taivaallista papin
puheesta.
- He sanoivat olevansa hyvin huolissaan meidän
kohtalostamme ja lupasivat tulla auttamaan
meitä huomenna nousuveden aikaan, vastasi Mendone.
- Sitäkö, ihmetteli kapteeni, — ja minä luulin
heidän tulleen ryöstöaikeissa. Rannikkojen asukkaat
ovat iloisia haaksirikoista. Kirjoittamattomat
lait myöntävät heille laivan lastin muka pelastuspalkkiona.
Mutta miksi he olivat niin vihaisia?
- Eivät he olleet vihaisia, herra kapteeni. —
He olivat vain niin toimintatarmoisia.

—
Toimintatarmoisia?
—
Aivan oikein, toimintatarmoisia hyvän korvauksen
toivossa.
Kapteenin hytissä alkoi kova neuvottelu lähimmistä

--

toimenpiteistä. Sachs ehdotti, että laivan
lasti siirrettäisiin perään ja että sukeltaja kävisi
alhaalla tutkimassa vielä näin päivänvalolla, kuinka
lujasti laiva oli 'matalikossa kiinni.

Fred oli jo niin toipunut, että suostui toistamiseen
vielä samana päivänä pukeutumaan sukellusasuunsa.
Samalla kun laivan miehistö siirtyi ruumaan
siirtämään lastia, painui sukeltaja sukelluspuvussaan
mereen. Kapteeni komensi pari matruusia
pumppaamaan hänelle ilmaa.

Kapteenin vieraat toivoivat hartaasti, että kapteeni
poistuisi hytistään, jotta he voisivat tarkastaa,
mitä merirosvojen arkussa olisi. Kapteeni oli
kerran jo ihmetellen kysellyt, mitä arkussa oli,
koska se painoi niin paljon. »Sukellustyössä tarvittavia
sähkökojeita», olivat vieraat vastanneet.
Vastaus ei kuitenkaan tuntunut tyydyttävän kapteenia,
koska hän vähän väliä vilkaisi ahnaasti
arkkuun.

Päivällisen jälkeen, kun Fred oli mennyt
sukelluspuvussa »alas», selitti kapteeni menevänsä
ottamaan pienet unet makuuhyttiinsä. Tuskin
hän oli poistunut, kun kumppanukset jo olivat
sorkkarautoineen arkussa kiinni.

Arkun kansi tuntui istuvan lujassa. Vuoron
perään hääräsivät miehet sen avaamisessa, mutta
vasta saksalaisen ja amerikkalaisen yhdessä vääntäessä
sorkkarautaa kansi lennähti auki hirveästi
paukahtaen. Miehet säpsähtivät nähdessään arkun
sisustan: se oli täynnänsä ruskeankellertäviä kolikoita!

Miehiin tarttui kultakuume. Kuin juopuneet
he liikkuivat arkun ympärillä päästellen suustaan
ihailun huudahduksia. He upottivat sormensa
kultakolikoihin, espanjalaisiin duplooneihin, punnitsivat
niitä kädessään ja antoivat rahojen kultavirran

tavoin solua sormiensa lomitse. Hurmioitunein
näin tavattoman aarteen näkemisestä oli
tietenkin Mendone. Kuinka ihmiset voivatkaan
menettää tasapainonsa keltaisen metallin edessä!
Voi, he olivat rikkaita, hirvittävän rikkaita!

Ovi kävi ja Fred astui huoneeseen. Nähdessään
tolkuttomina riemuitsevat toverinsa hän luuli
ensin näitten saaneen auringonpiston, mutta huomattuaan
asian oikean laidan yhtyi välittömästi
heidän ilonpitoonsa.

- Por Dios, karjui Mendone, — tällä kullalla
ostamme vallan Venezuelassa!
- Entä mitä sinä meille, avustajillesi lupaat?
kysyi Johnson, joka oli liikemies.
- Te saatte ministerisalkun jokaikinen, selitti
Mendone. — Sinusta, Johnson, teen pääministerin,
sinusta, Sachs, sota- ja meriministerin, sinusta Fred
kulkulaitosministerin, jos vain autat tämän purkin
karilta. Mitä alas kuuluu?
- Kaikki hyvin, senor! Lastin siirtäminen
on jo muuttanut painopisteen laivan peräpuolelle.
Kun huomisaamulla tulee nousuvesi ja kalastajat
tulevat avuksemme, ja kun vielä laivan koneet
käyvät, pääsemme matalikosta erilleen.
- Viva, viva! huusi kuumaverinen Mendone
ja syleili tovereitaan. — Kaikki käy hyvin.
- Ja huomisaamuna valtaamme laivan, sanoi
saksalainen.
- Yes, päätti amerikkalainenkin yksikantaan.
Samassa kävi hytin ovi ja kapteeni astui unisena
huoneeseen.

- Te olette iloisella tuulella, hän virkkoi ensi
sanoiksi.
Mendone paukautti arkun kannen kiinni ja
istui sen päälle, ennenkuin kapteeni ehti huomata,
mitä sen sisällä oli.

--

- Iloisia ollaan, selitti saksalainen, — koska
sukeltajamme toi hyviä uutisia,
Fred kertoi kapteenille havaintonsa laivan asemasta
ja mahdollisuuksista päästä irti pinteestä.

- Asian kunniaksi saan herroille tarjota pullollisen
Jamaikan rommia, hihkaisi kapteeni ja
painoi soittokelloa.
Mutta kun puoli tuntia myöhemmin seurue
paraikaa maisteli tätä ikivanhaa merimiesten juomaa,
lennähti ovi auki ja Fernandez astui hyttiin
kahden matruusin saattamana.

Kapteeni päästi suustaan sarjan sadatuksia.

- Kuinka rohkenette häiritä meitä! Häh?
•— Tämä mies, joka sanoi olevansa tuolta
kylästä, toi juuri molemmat pelastusveneemme.
Sanoi löytäneensä ne kallioluolan valkamasta, kertoi
toinen matruuseista selitykseksi.

Kapteenin vieraat ja Fernandez tuijottivat toisiinsa
hetken. Sitten tapahtui jotakin odottamatonta:
Fernandez hyökkäsi nopeasti kuin tiikeri
Mendonen kimppuun.

- Kyllä teille näytän, te roistot, ähkäisi hyökkääjä
ja jakoi Mendonelle ja tämän avuksi tulleille
tovereille iskuja.
- Vangitkaa tuo mies, karjui kapteeni, -— hän
on pähkähullu.
Kehoitus oli tarpeeton, sillä salaliittolaiset ja
matruusit taltuttivat voimakkaan kalastajan kädenkäänteessä.
Matruusit hakivat nuoraa ja sitoivat
hurjasti tempoilevan Fernandezin, joka syyti suustaan
herjauksia, puhui jostain sillan suistumisesta
rotkoon, vangitsemisestaan ja muista kapteenille
käsittämättömistä asioista.

- Viekää hänet putkaan, komensi kapteeni, —
ja taltuttakaa hänet! Minä tulen häntä myöhemmin
kuulustelemaan.

--

- Viskatkaa hänet pikemmin mereen mistä
oli tullutkin, huusi raivostunut Mendone, joka oli
saanut kalastajan nyrkistä sinimarjoja kasvoihinsa.
Kapteeni oli ihmeissään,

- En ymmärrä tästä kaikesta yhtään mitään,
sanoi hän. — Tunteeko kukaan tätä miestä entuudestaan?
- Emme tunne häntä, selitti Johnson. —
Tällä leveysasteella ihmiset ovat vähän niinkuin
pyörällä päästään — paahtavan auringon vaikutuksesta.
Muistattehan esimerkiksi äskeisen venekunnan
esiintymisen.

- Kummallista, tuumi kapteeni, — minä
menen katsomaan, toiko hän todella pelastusveneemme.
Sanoi ja lähti. Salaliittolaiset pohtivat, miten
asian hänelle selittäisivät.

- Antakaa minun selittää, tokaisi Fred.
Kumppanukset suostuivat. Kapteeni palasi pian
päätään ihmetyksestä huojutellen.

- Mies puhui totta, selitti hän. — Hän toi
todella pelastusveneeni takaisin, juuri samat veneet,
jotka minulta pari päivää sitten ryöstettiin omituisella
tavalla.
- Kuka teiltä ne sitten varasti? kysyi Johnson.
- En osaa sanoa, ei ainakaan kukaan laivaväestäni,
sillä se oli täysilukuinen teon tapahduttua.
Muistan tuon päivän hyvin. Nukuin kopissani
kaikessa rauhassa, kun laiva yhtäkkiä keikahti
ajaessaan matalikkoon. Juoksin komentosillalle,
siellä ei ole ristinsielua. Hälytin miehistön
hakemaan ruorimiestä, sillä otaksuin hänet syylliseksi
kaikkeen. Ruorimies löydetään sidottuina,
vieraissa vaatteissa, eräästä suljetusta hytistä.
Miehistöskanssiin johtava luukku oli kannen puolelta
teljetty. Vapautettuani vangitut mieheni

--

satuin silmäämään merelle: siellä vaelsivat pelastusveneeni,
kumpikin eri miehen soutamana poispäin
laivasta ...

- Saanko selittää, keskeytti Fred, — melkein
luulisin, että toinen varkaista on tuo äskeinen
mies, joka toi ne takaisin, ehkä omantuntonsa pakotuksesta.
- Hm, tuo voi olla totta, mutisi kapteeni tuijottaen
Frediin, — mutta kuinka hän toi takaisin
molemmat veneet? Ei, minä menen ottamaan
asiasta selon. Pakotan veijarin tunnustamaan!
Tämän sanottuaan kapteeni poistui.

- Hän epäilee meitä, virkkoi Fred puoliääneen.
- Ja minua, koska katseli niin tarkkaan tätä
merimiespukuani, jonka otin hänen ruorimieheltään.
Se on tosin likaantunut, mutta ehkä hän
sen tuntee sittenkin. Toivottavasti en tule sitä
samaista ruorimiestä vastaan laivan kannella.
- Olkaamme varuillamme, sanoi saksmanni,
- kapteeni todellakin epäilee meitä ja luo yhä
himokkaita silmäyksiä aarrearkkuumme. Jos hän
alkaa ryppyillä, otamme hänet vangiksi jo tänä
iltana!

VIII luku.

YLLÄTYS SEURAA YLLÄTYSTÄ.

Kun kapteeni tuntia myöhemmin palasi hyttiin
toverusten luo, oli hänen hyvä tuulensa tiessään.
Hän kiroili ja mutisi käsittämättömiä lauseita,
joista muut eivät päässeet selvyyteen. Toisinaan
hän taas heittäytyi pitkäksi aikaa puhumattomaksi,

--

eikä rommikaan tuntunut hänelle enää maittavan.

Jotain oli vinossa, sen oivalsivat salaliittolaiset
heti. Heidän piti nyt vain ottaa selville, mitä
kalastaja oli kapteenille tunnustanut.

Lopuksi taipui kapteeni kertomaan, vaikkakin
hyvin vastahakoisesti, mitä hän oli saanut puristetuksi
vangistaan irti.

Vanki oli nimittäin kivenkovaan väittänyt, että
kapteenin vieraat olivat vanginneet hänet Las
Casasin kalliolinnassa. pidelleet häntä pahoin ja
lopuksi jättäneet hänet virumaan linnan kappeliin
köytettynä käsistään ja jaloistaan, livistettyään
itse tiehensä. Hän olisi sinne kuollut janoon ja
nälkään, ellei muuan outo muukalainen olisi salakäytävää
pitkin tullut hänen luokseen, vapauttanut
hänet siteistä, johdattanut hänet käytävän kautta
kalliovalkamaan, missä oli kaksi venettä, ja käskenyt
soutaa ne laivaan, jonne hän itse myöhemmin
oli sanonut palaavansa. Lopuksi oli muukalainen
antanut miehelle muutamia dollareita ja käskenyt
kalastajan pitää ne hyvänään.

Vielä saivat salaliittolaiset kapteenilta tietää,
mitä miehiä he oikeastaan olivat. »Salakuljettajia
ja kurjia seikkailijoita.» Hän oli kuullut heidän
keskustelunsa linnassa lattian läpi muka aivan
hyvin.

Kapteenin vieraat purskahtivat makeaan nauruun.

- Salakuljettajia ja seikkailijoita! nauroi saksalainen,
- jo tuli kohteliaisuuksia kerrakseen.
Niinkö hän todella sanoi? Ymmärsittekö hänen
puhettaan, hänen espanjaansa?
- En itse ymmärrä, virkkoi kapteeni, — mutta
miesteni joukossa on eräs espanjalainen ja hän
toimi tulkkina.

--

- Senor capitano, puuttui Mendone puheeseen
iskien tovereilleen silmää, — paljon on espanjankieli
muuttunut tullessaan valtameren yli tähän
kurjaan kylään. Täällä puhutaan niin sikamaisen
huonoa kieltä, ettei sitä tavallinen espanjalainen
ymmärrä. Sitä tajuaa sellainen, joka on syntynyt
ja kasvanut tässä maassa, kuten minä. Uskokaa
pois, capitano, tulkki on hoitanut huonosti tehtävänsä.
- No, kulaus sen päälle, hihkaisi saksalainen
ja tarttui lasiinsa.
Kapteeni otti aikamoisen tärskyn lasistaan ja
alkoi juopua. Väkijuoman vaikutuksesta hänen
huolensa haihtuivat, eikä hän enää tuntunut vieraitaan
epäilevän. Hän pisti lauluksi ja kertoi
vierailleen mehukkaita merimies]uttuja.

Lopulta hän torkahti pöytää vasten.

Salaliittolaiset naurahtivat: kaikki käy kuin
rasvattu. Kapteeni oli saatu mukavalla tavalla
vaarattomaksi, huomisaamuna olisi miehistön
vuoro.

- Mendone, virkahti amerikkalainen painokkaaseen
tapaansa, — olen pitänyt sinua reiluna
miehenä. Sinun tehtäväksesihän jätettiin kalastajan
vapauttaminen siteistään ennen lähtöämme
linnasta. Miksi et vapauttanut häntä?
Mendone oli kiusaantuneen näköinen vastatessaan:

- Oli niin kiire. Eikä meidän maassamme
olla niin turhantarkkoja, ihminen sinne tai
tänne!
- Mutta kun olet seurassamme, on sinun noudatettava
meidän toimintatapoja. Muista tämä
vastaisen varalle. Puhdas peli, sanon minä.
Kalastaja tullessaan vakoilemaan meitä vangittiin,
se on selvä. Mutta kun hänestä ei enää ollut

--

vaaraa, sai hän puolestamme päästä vapauteen,
selitti Johnson.

- Myös upseerivalani vaatii kohtelemaan vankeja
ja vastustajia oikeudenmukaisesti, lisäsi Sachs.
Mendone oli häpeissään eikä puhunut enää
mitään.

- Pojat, meidän on koko yö pidettävä vahtia,
jatkoi Johnson. — Kapteenia ei saa päästää
hytistä pois, eikä kukaan laivaväestä saa tulla
sisään. Jokainen meistä vuorotellen pitää vahtia
toisten nukkuessa, kunnes aamu valkenee.
Näin he sitten alkoivat vahtivuoronsa, Johnson
lupasi itse ottaa »koiravahdin».

Ulkona oli tullut äkisti pimeä, sillä troopillisissa
maissa ei tunneta hämärää. Laivan valot
syttyivät ja samalla kertaa ilmestyi taivaalle kuu,
joka sai Karibian meren kumman hopeanvälkkeiseksi.

Miehet kävivät ennen vahtiin ryhtymistään
kannella vilvoittautumassa, ettei hytin kuuma ilma
heitä aivan heti vaivuttaisi uneen kesken vahtivuoroa.

Kapteeni nukkui sikeästi ja yö kului rauhallisesti,
eikä laivan miehistä kukaan antanut aihetta
minkäänlaisiin epäluuloihin. Vain Fred muisti
vahtivuorollaan kuulleensa hiljaisia askeleita hytin
oven edustalta ja kerran nähneensä jotkut vieraat
kasvot hytinikkunassa. Näistä havainnoistaan ei
hän kuitenkaan ollut aivan varma. Huono omatunto
saa ihmisen toisinaan kuvitteluihin.

Kun ensimmäiset auringonsäteet valaisivat
Karibian meren pintaa, oli »Cynthian» peräpuoleen
ilmestynyt joukko veneitä, vieläpä eräs moottorivene,
jolle heitettiin heti hinausköysi. Lämmittäjät
olivat jo hyvissä ajoin ennen auringonnousua

--

ryhtyneet ajamaan hiiliä höyrykattiloihin.

Kapteeni oli yhä nukkumassa hytissä, kun
ensimmäiset nousuveden merkit alkoivat ilmetä.
Saksalainen otti komennon laivalla selittäen hämmästyneelle
puosulle, että hän tunsi hyvin meriasiat,
ja että kapteeni oli hieman sairaana.

Sachs komensi koneet käymään taaksepäin ja
käski veneiden aloittaa hinauksensa.

Vuoksi tuli ja laiva alkoi kohota vinosta asennostaan.
Koneet kävivät täydellä voimalla taaksepäin,
niin että koko laivan runko hytisi. Laivan
perässä vaahtosi vesi ja laivan joutilas miehistö
seisoi perässä seuraamassa asiain kehitystä.

Äkkiä tuntui pienoinen nykäys ja — eläköön!

- laiva tosiaankin hitaasti mutta varmasti kohosi
pystyyn ja liikkui syvemmälle.
Se oli lopultakin vapautunut matalikosta. Miehistö
hurrasi perässä.
Mendone käski nyt puosua päästämään Fernandezin
vapaaksi. Roteva kalastaja, joka eilen
oli riehunut kuin mieletön, näytti nyt tasaantuneen.
Mendone pisti hänen kouraansa kaksi rahamassia,
joista toisen selitti kuuluvan kalastajalle
itselleen, toisen kyläläisille, jotka olivat auttamassa
laivaa matalikolta.

- Kapteenin käskystä vapautan sinut, sanoi
hän. — Palaa omiesi luo.
Fernandez ei vitkastellut, vaan laskeutui laivan
kuvetta erääseen veneeseen.
Kyläläiset ottivat kalastajan ilohuudoin vastaan
ja lähtivät sitten soutamaan poispäin.
Tämän ilon hälinään heräsi kapteenikin. Hänen
ällistyksensä ei ollut aivan vähäinen, kun hän mennessään
ikkunaan huomasi laivan kulkevan eteenpäin.

--

- Kuka on tämän aikaansaanut? kysyi hän
salaliittolaisilta.
- Professori Sachs, valisti Johnson. — Ja
meidän varoistamme suoritettiin korvaus apuna
olleille hinaajaveneille. Jätämme teille myöhemmin
laskun.
- Kiitän teitä, mutisi kapteeni iloisesti. —
Menenpä nyt komentosillalle antamaan määräyksiä.

- Teidän olisi terveellisempää pysyä täällä
hytissä, herra kapteeni, selitti Johnson.
—
Miksi niin? ihmetteli kapteeni.
- Miehistö on teille vähän kiihtynyt siitä, että
päästitte laivan ajamaan matalikolle. Uskokaa
toistaiseksi kapteeninvirka professori Sachsille, joka
on meriväenluutnantti reservissä.
Kapteeni katseli salaliittolaisia tarkemmin ja
pelästyi. Niin päättäväisiä miehiä hän ei ollut
nähnyt pitkään aikaan. Toisin sanoen: laivalla
oli tapahtunut kaappaus ja hän oli kaapparien
vanki.

- Senor capitano, istuutukaa! sanoi Mendone.
- Papiamento, pitäkää kiirettä!

Mendonen kädessä näkyi pistooli. Kapteeni
lysähti istumaan.
Hetken kuluttua koputettiin ovelle ja muuan
laivapoika pyysi kiireesti professori Johnsonia tulemaan
komentosillalle.

Kun Johnson kiiruhti sinne, työnsi Sachs kiikarin
hänen käteensä.

—
Katsohan tuonne!
Johnson katsoi. Taivaanrannalla, suoraan
kokan edessä näkyi pieni musta pilkku ja savua.

- Sotalaiva, kuiskasi saksalainen toverinsa
korvaan, ettei ruorimies kuulisi. — Näytähän tänne.
Joo, Venezuelan amiraalilaiva »Mariscal Sucre»,
l 125 tonnia, nopeus 10 solmua, rakennettu 1886.

--

Mitähän sillä on täälläpäin asiaa. Onko kapteeni
jo vangittu?
-- Hän istuu hytissään kotiarestissa. Miten
pidämme laivamiehet kurissa? Heillä on ylivalta

- neljänäkymmentä miestä.
- Kyllä niistä selvitään, rauhoitti Sachs toveriaan.
- Paljon pahempi on tuo sotalaiva. Emme
voi sitä minnekään väistää, takaisin kääntyminen
on peräti hyödytöntä.
Sotalaiva lähestyi lähestymistään. Se tuli suoraan
»Cynthiaa» kohti. Alkoivat jo erottautua
sotalaivan piiput ja mastot. Puolen tunnin kuluttua,
näin päätteli luutnantti, se oli jo aivan kohdalla.

Samassa kuului askeleita komentosillalle johtavilta
rappusilta. Näkyviin ilmestyi laivan puosu.

- Onkos kapteenia täällä päin näkynyt? hän
tiedusti röyhkeän vaateliaalla äänellä. — Kävin
hänen hytillään, mutta ovi pysyi kiinni koputteluista
huolimatta. Ja mitäs herrat täällä puuhaavat?
- Kapteeni on hieman sairas, selitteli luutnantti,
- eikä voi osallistua laivan ohjaukseen.
Hän pyysi minua viransijaisekseen, koska olen
meriväenluutnantti reservissä. Ymmärrän jotakin
näistä purjehdusasioista. Mitä muuta tahdotte
tietää?
Puosun kasvot tulivat raivosta sinipunerviksi,
ja Johnson pelkäsi, että mies saisi raivokohtauksen
ja puristi jo kädessään pistoolinperää. Mutta
puosu hillitsi itsensä. Hän huomasi komentosillalla
olevansa alakynnessä.

- Tahtoisin tietää ... luutnantti, aloitti hän
puheensa.
- Liittäkää puhutteluunne sana »herra»! karjasi
Sachs.

--

Vaistomaisesti puosu otti asennon. Kuinka
tuo saksalainen upseeri osasikin hyvin komentaa!

- Herra kapteeni, aloitti puosu kankeassa
asennossa seisten, — minne suuntaamme matkan?
- Tuota pistettä kohti tuolla, katsokaa kiikarilla,
pursimies! valisti saksalainen.
Puosun kasvot valahtivat tuhkanharmaiksi.

- Sotalaiva! hän ähkäisi.
- Ihailen tarkkanäköisyyttänne, pisteli luutnantti.
- Alus on »Mariscal Sucre», Venezuelan
tasavallan uljain sotalaiva. Se tulee suoraan meitä
kohti, Kysyn teiltä, ovatko laivan paperit kunnossa
ja kuljettaako »Cynthia» luvallista lastia?
Kysymys iski arkaan kohtaan, sen näki heti
puosun raakapihvimäisestä naamataulusta.

- Mennään kapteenin luo neuvottelemaan,
sai^hän vaivoin sanotuksi.
Kapteeni hytissä säikähti pahanpäiväisesti kuultuaan
sotalaivan lähestymisestä. Hän ehdotti heti
kääntymistä pakoon, koska sotalaivan nopeus oli
ainoastaan 10 solmua.

- Liian myöhäistä, laiva on jo tykinkantaman
päässä! tokaisi Sachs.
- Siinä tapauksessa olen hukassa, huudahti
kapteeni väännellen käsiään, — kuljetan luvatonta
lastia — aseita!
- Tiedämme hyvin tuon, virkkoi Johnson
hymyillen. — Mutta jos lupaatte kuljettaa meidät
La Guayraan, koetamme auttaa teitä. Kättä päälle!
Kapteeni suostui ilomielin ehdotukseen.

- Jos tulee lastin tarkastus, tiedusti Sachs, —
voitteko jollakin keinoin johdattaa tarkastavat
upseerit harhaan? Onko teillä mitään tyhjiä arkkuja
tai laatikoita, joihin voisitte sulloa aivan viatonta
rojua näyttääksenne sitä tarkastuksessa?

--

Kapteeni mietti hetken. Sitten äkkiä hänen
kasvonsa kirkastuivat.

- Jo keksin keinon.
Hän kuiskasi jotakin pursimiehensä korvaan ja
mies poistui nopeasti. Saksalainen lähti jälleen
komentosillalle ja hyttiin jääneet kiiruhtivat piilottamaan
aarrearkkua, sillä Venezuelan upseerit
olivat tunnetusti kullan arvon erikoistuntijoita.

Kapteeni pääsi Johnsonin saattamana komentosillalle
seuraamaan asian kehitystä. Hän oli
kovasti nöyrää poikaa, sillä amerikkalainen oli
taatusti luvannut heittää kapteenin mereen, jos
tämä yritti vikuroida. .

- Jos laivan tarkastava upseeri tiedustaa teiltä,
keitä me olemme, sanokaa, että olemme tiedemiehiä,
sanoi Johnson.
Sotalaiva oli jo niin lähellä »Cynthiaa», että
saattoi hyvin nähdä sotilaita sen kannella.

- Pitääkö jo pysäyttää, merkinantaja-matruusi
märssykorissa hosuu lippuineen jotain, en saa
vielä oikein selvää? tiedusti pelästynyt »Cynthian»
kapteeni.
- Odottakaahan, sanoi Sachs kiikarilla tähyillen.
- Nyt saan selvän: ne kysyvät laivan nimeä
ja lähtösatamaa.
Kapteeni komensi signalistinsa vastamaan:
Gynthia, New Orleans. Matruusi teki työtä käskettyä
ja sotalaivalla näyttiin ymmärtävän vastaus,
koskapa ei kysytty samaa uudestaan. Molemmat
laivat kulkivat entistä vauhtiaan.

Kapteeni antoi määräyksen kääntää laivan
enemmän itäkoilliseen, jottei tarvitsisi sotalaivaa
aivan läheltä sivuuttaa. Mutta tämä oli pahasta,
koska heti sotalaivan kylkeen ilmestyi valkoinen
pilvi ja sen jälkeen kuului jyräys ja laivan kokan

--

eteen putosi ammus nostattaen mahtavan vesipatsaan.

- Koneet taaksepäin, huusi kapteeni hädissään,
- nyt ne ampuvat meitä!

Sotalaivalta ilmoitettiin, että »Cynthian» oli
heti pysähdyttävä taikka muuten ammutaan kohti.
Kapteeni käski signalistin heti tiedoittaa: »Me
pysähdymme ja odotamme lähempiä määräyksiä.»

»Mariscal Sucre» pysähtyi noin parin kaapelinmitan
päähän ja sen kyljestä lähti soutuvene
»Cynthiaa» kohti. Pian se oli perillä ja laivaportaita
nousi kannelle upseeri ja neljä merisotamiestä.

Kapteeni ja saksalainen menivät tulijoita vastaan.
Upseeri esittäytyi kapteeniluutnantti Braganzaksi
Venezuelan tasavallan laivastossa. Hän
oli tuimannäköinen mies, auringon miltei mustaksi
paahtama.

- Kapteeni arvatenkin, hän virkkoi tervehtiessään
kapteeni O'Connoria.
- Niin olen, vastasi tämä, — ja vieressäni on
professori Sachs, vieraani, joka näillä vesillä tutkii
syvänmeren elämää. Hän on luutnantti Saksan
laivaston reservissä.
Molemmat upseerit tervehtivät toisiaan kohteliaasti
sotilaalliseen tapaan.

- Ikävä velvollisuuteni on, herra kapteeni,
tutkia laivanne paperit, lasti sekä ottaa selville,
onko laivaanne piiloutunut muuan USA:n poliisin
etsimä henkilö, Fred Smith, joka kulkee maasta
maahan ja nostaa kansaa kapinaan laillista esivaltaa
vastaan. Hän osallistui Kuban äskeiseen
kapinaan, yritti sitten New Orleansissa lietsoa tyytymättömyyttä
työttömien keskuudessa, ollen nyt
matkalla Venezuelaan ...
- Herra kapteeniluutnantti, olen vakuutettu

--

siitä, ettei laivallamme ole sen nimistä henkilöä.
Jollette usko, tarkastakaa! Pursimies, kaikki miehet
kannelle!

- Ei, herra kapteeni, älkää nähkö vaivaa,
sanoi kapteeniluutnantti rakastettavasi!. — Saattaa
olla hyvinkin kysymyksessä väärä hälytys!
Saimme sotasatamamme radioasemalle tämän hieman
omituisen sähkösanomapyynnön ... Riittää
aivan hyvin, kun näytätte minulle henkilöluettelon.
Kapteeni ja hänen upseerivieraansa poistuivat
hyttiin, josta salaliittolaiset olivat lähteneet
komentosillalle. Viimeksimainittuun paikkaan saapui
myös Sachs.

IX luku.

LAIVAN LASTIRUUMASSA.

- Henkilöluettelonne 011 kunnossa, virkkoi
upseeri, — en näe siinä mitään epäilyttävää henkilöä.
Toivottavasti siinä on kaikki tällä laivalla
matkustavat merkittyinä, vieraannekin?
Minkä nimisiä he ovat?
Kapteeni epäröi, ennenkuin vastasi:

- Heitä ei ole siihen merkitty. He tulivat
laivaan Havannasta, jonne vein konelastin New
Orleansista. He toimittivat tutkimuksia viimeksi
Las Casasin kylän edustalla — merenpohjassa.
Paitsi saksalaista professoria, kuuluu seurueeseen
amerikkalainen Harvardin professori, tulkki ja
sukeltaja, siinä kaikki. He tuntuvat minusta luotettavilta.
- Ainakin tuo äskeinen saksalainen oli miellyttävä.

--

Saanen tutustua muihin myöhemmin.
Ennenkuin menemme alas ruumaan, tahtoisin
nähdä lastia koskevat paperit. Mitä kuljetatte ja
minne?

Kapteeni viivytteli jälleen vastausta.

- Kuten jo sanoin, hän aloitti, — vein konelastin
Havannaan. Siellä lastasin laivaan ... hieman
epämiellyttävää tavaraa ... hm ... tuota ...
La Guayraan vietäväksi ... eräitten kaatuneiden
ruumiit ...
Kapteeniluutnantti Braganza säpsähti ja katsoi
kapteeniin ihmetellen.
- Kaatuneiden ruumiit ... ? änkytti hän. —
Mitä tuolla tarkoitatte?

- Antakaas kun selitän asian teille juurtajaksain,
kapteeni Braganza. Olen oikeastaan vanha
kuolinlaivan kippari. Tätä »Cynthiaa» olen ohjaillut
seitsemisentoista vuotta ja maailmansodan
aikana purkillani oli aivan omalaatuinen tehtävänsä.
Kuljetin nimittäin 1917 ja 1918 Ranskassa
kaatuneita Yhdysvaltain sotilaita heidän kotimaansa
multiin. Homma oli varsin kannattavaa, mutta
tuskin miellyttävää, kuten ehkä arvaatte. Vainajat
kuljetettiin sinkkisissä arkuissa, jotka oli juotettu
kiinni. Mutta usein oli lähtösatamassa Ranskan
Cherbourgissa tämä työ suoritettu niin huonosti,
että matkan aikana arkuista nouseva kalman haju
oli myrkyttää koko laivan miehistön. Kovin huolimattomia
poikia nuo ranskalaiset! Toisinaan,
varsinkin kesällä Atlannilla, kovassa kuumuudessa
sattui, että arkkujen kannet lennähtivät kovalla
paukkeella auki! Arvaattehan, ettei ollut erikoisen
miellyttävää esimerkiksi yöllä, kun tällainen paukkina
yhtäkkiä herätti kaikki makeasta unesta.
Pari miehistööni kuuluvaa tuli hulluksi. Satamaan
päästyä puolet miehistöstä karkasi ...

--

- Niin minäkin olisin tehnyt, mutisi Braganza,
jonka otsalle oli kihonnut kylmä hiki.
- No, sodan loputtua pääsin eroon mokomasta
hommasta, jatkoi kapteeni, — ja ryhdyin
kuljettamaan miellyttävämpää tavaraa. Kun äsken
poikkesin Havannaan ja olin purkanut lastini,
tapasin aivan sattumoisin saman ranskalaisen
laiva-asioitsijan, joka Cherbourgissa oli kuolleiden
armeijaa vyöryttänyt purkkiini. Hän minut nähtyään
ilostui suunnattomasti ja huudahti: »Kas,
tapasinpa teidät kerran vielä, te manalan lauttamies.
Onni potkaisi minua ja — teitä!» Tiedustellessani
häneltä tarkemmin syytä moiseen ilonpurkaukseen,
selitti hän asian. Kuhassa oli ollut
juuri vastikään kapina ja oli siihen osallistunut
joukko Venezuelan poikia. Nyt oli viitisenkymmentä
heistä hiljentynyt ja heidät piti nyt saada
kunniallisesti La Guayraan. Mutta nyt ei ainoakaan
laiva suostunut kuljettamaan vainajia. Ja
minä olin muka tullut nyt Havannaan kuin tilauksesta!
Kieltäydyin jyrkästi moisesta kunniasta ja
selitin saaneeni siitä jo kyltikseni maailmansodan
aikana. Mutta ranskalainen raastoi tukkaansa,
pyysi ja rukoili sekä otti taskustaan valtavan
setelitukun. Lopulta minun ei auttanut muuta
kuin suostua. Nyt oli vielä niin hullusti asiat,
että sinkkisiä arkkuja ei ollut, joten kaatuneet täytyi
sijoittaa puisiin. Vastoinkäymisiä ei ole puuttunut
matkaltani. Haaksirikko viivytti matkaa ja
sitten tulitte te ...
- Teen kaikkeni, että p����äsette heti lähtemään,
huudahti kapteeniluutnantti. — Suostun saattamaan
teidät perille sotalaivalla, jonkinlaisena kunniavartiona.
Tiedättekö sattumoisin, kuinka monta
Venezuelan poikaa osallistui äskeiseen Kuhan
kapinaan?

--

- Siitä minulla ei ole harmaata aavistusta.
- Ei, minullakaan. En ole kuullutkaan kenenkään
lähteneen Kuhaan mainitussa tarkoituksessa.
Mutta vapaan Venezuelan pojat menivät vapauttamaan
Kuhaa — Yhdysvalloille ystävällisestä hirmuhallituksesta.
Kapteeniluutnantti oli noussut seisomaan ja
hänen silmänsä hehkuivat vallankumouksellista
innostusta.

- Ja nyt menemme ruumaan tarkastamaan
lastia, virkkoi kapteeni O'Connor kuivan asiallisesti.
Meriupseerin innostus muuttui tuossa tuokiossa
pelokkaaksi välinpitämättömyydeksi.

- Lieköhän tuo enää tarpeellista, sanoi hän.
- Haaskaamme vain turhanpäiten aikaa ...
- Tulkaa pois vain, ette kai pelkää?
Nyt ei kapteeniluutnantin auttanut muuta kuin
lähteä laivan kapteenin seurassa tutkimusmatkalle
laivan ruumaan. Kapteeni komensi mukaansa
perämiehen ja pari merimiestä.

Ruumaan laskeuduttiin jyrkkiä portaita. Kapteeni
meni ensimmäisenä kädessään voimakkaasti
valaiseva taskulamppu. Ilma oli alhaalla todellakin
tukahduttavaa ja Braganza oli tuntevinaan
sieraimissaan ilkeätä kalman löyhkää.

Vihdoin viimein olivat he ruumassa. Kapteeni
valaisi lampullaan valtavaa laatikkoröykkiötä ja
virkkoi tarkastavalle upseerille:

- Kuolleiden valtakuntaa! Tehkää tarkastuksenne,
olkaa hyvä! Tahdotteko nähdä kaikkien
arkkujen sisällön?
- Non, non, ähkäisi kapteeniluutnantti ja teki
käsillään inhoa osoittavan eleen, — yksi riittää ja
sekin on liikaa.

--

- Työhön, miehet! ärjäisi kapteeni ja potkaisten
erästä arkkua, lisäsi: — Avatkaa tuo!
Matruusit saivat suhteellisen helposti kannen
pois arkusta.
Kapteeni valaisi arkun sisustaa, jossa makasi
jäykkänä mies, harmahtavat kasvot täynnä sinisiä
läikkiä.

- Hyhhyi, lausahti meriupseeri, — kuollut
on, kivikuollut. Kaamean näköinen ... tämä riittää ...
lähden nyt ylös ...
Samalla hetkellä sattui sellaista, jota läsnäolijat,
kaikista vähiten meriupseeri saattoi aavistaakaan.
Kannelle johtava luukku oli jäänyt auki ja sen
kautta puhalsi vilvakka ilmavirta. Kun se hyväili
kuolleen kasvoja, alkoivat nämä äkkiä elehtiä ja
ennenkuin kukaan ehti mitään ajatella — aivasti
ruumis!

Braganza syöksyi heti kauhuissaan rappusia
kohti, kapteeni pudotti hämmästyksissään lamppunsa
ja perämies kikersi kummallista naurua.

- Senkin naudat! ärjäisi kapteeni ja antoi
sekä perämiehelle että »ruumiille» aikamoisen
korvatillikan, — pilasitte hyvän näytelmän.
Onneksi kapteeniluutnantti Braganza ei kuullut
tätä välienselvitystä ruumassa. Hän oli silloin jo
kannella ja huusi henkensä hädässä matruusejaan
kokoon. Sen jälkeen hän laskeutui veneeseensä
ja soudatti itsensä aika kyytiä sotalaivaa kohti.

* Salaliittolaiset seurasivat ihmeissään upseerin
pikaista poistumista komentosillalta.
- Tulikohan tuolle upseerille äitiään ikävä,
kun noin kiireen vilkkaa lähtee, mutisi Johnson.
- Soudattaa niin, että vesi keulassa vaahtoilee,
tuumi Sachs. — Mitähän tuo tietänee?
Selvityksen asiaan toi seuraavassa siunaamassa
sadatteleva kapteeni.

--

- Kaikki olisi sujunut hyvin, mutta kun se
pahuksen ruumis rupesi aivastelemaan.
- Ruumis? kysyi Johnson silmät suurina, —
Selittäkäähän tarkemmin!
Kapteeni kertoi järjestäneensä erääseen puuarkkuun
matruusin, jonka kasvoihin oli vedetty
pelottavia värejä. Tämän ainoan arkun hän antoi
avata edelläkerrotuin seurauksin. Kuulijat tervehtivät
hänen esitystään hyvä-huudoin ja naurunremahduksin.

- Älkää pelätkö, kapteeni, lohdutti Sachs, —
Etelä-Amerikan upseerit ovat taikauskoisia ja voi
heille uskotella mitä hyvänsä. Braganza todella
uskoi, että tuo »ruumis» rupesi elämään, ja hänen
pelkonsa oli vilpitöntä, sen huomasimme täältä
komentosillalta. Eikä hän varmastikaan kuullut
korvapuustianne siellä alhaalla.

- Jos nyt edelleenkin saamme pysytetyksi
heidät samassa uskossa, voimme huoletta purkaa
aselastin La Guayrassa, tuumi kapteeni.
- Aivan oikein, voimme purkaa lastin siellä,
vakuutti Johnson ja iski Mendonelle silmää.
Samassa huomattiin sotalaivan merkinantaja
jälleen työssä. Se sähkötti: »Kaikki selvää. Jatkakaa
matkaa La Guayraan. Seuraamme teitä
kunniavartiona.»

»Cynthian» komentosillalla miehet hihkuivat
ilosta. Laivan runko alkoi tahdikkaasti vavahdella.
Se merkitsi sitä, että laivan koneet olivat
saaneet täydet valtuudet työskennellä.

--

X luku.

LA GUAYRA.

»Cynthia» sotalaivan saattamana lähestyi Venezuelan
ylpeyttä — La Guayraa. Kuparinruskeat
kalliot nousivat vihreästä merestä jyrkkinä ja niissä
näkyi valkeita läiskiä — taloja. Laivan höyrypilli
vihelsi kolmasti ja koneiden käynti hiljentyi.

La Guayra sijaitsee pienessä poukamassa,
mereen pistävän terävän kallioniemekkeen tyvessä.
Tällä kallioniemekkeellä on linnoitus, jolta tervehdittiin
sotilaalliseen tapaan muutamin laukauksin
saapuvaa sotalaivaa.

Laiva ohitti vitkaan pitkän aallonmurtajan
pään ja saapui satamaan, sotalaivan laskiessa ankkurin
linnoituksen edustalle.

Satamassa kuhisi väkeä kuin muurahaispesässä,
jota kepillä oli sohaistu, sillä laivan saapuminen
oli aina merkkitapaus. Kymmenille kaupustelijoille
ja asioitsijoille merkitsi laiva ansiota. Heti
kun laiva oli kiinnitetty laituriin, tarttuivat siihen
sadat kädet kivutakseen kannelle.

Tällä kerralla odotti heitä pettymys. Tylysti
työnnettiin tungettelijat laiturille. Harteikkaat
matruusit seisoivat laivaportailla ja käännyttivät
armotta asiattomat. Vain tullipäällikkö ja muuan
upseeri päästettiin kannelle.

Tulijat ohjattiin kapteenin hyttiin ja O'Connor
seurassaan Sachs otti heidät kohteliaasti vastaan.

- Olen linnoituslääkäri, selitti upseeripukuun
puettu, silmälasipäinen herrasmies, — ja tulin
kanssanne neuvottelemaan lastinne johdosta.
Radioasemamme otti sotalaivalta vastaan tiedon,
että »Cynthia» kuljettaa Kuhassa kaatuneiden
venezuelalaisten vapaaehtoisten ruumiita. Oikeastaan

--

olisi meidän pitänyt ottaa soturivainajat sotilaallisin
kunnianosoituksin vastaan täällä satamassa.
Neuvoteltuamme hallituksen kanssa asiasta, kielsi
sisäministeri kunnioittamasta julkisesti tällä tavoin
kaatuneita maassa vallitsevan rauhattomuuden
takia. Kerrotaan nimittäin parillakin paikkakunnalla
valmistettavan kapinaa. Jos nyt näitä kaatuneita
vapaustaistelijoita kohtaan hallituksen
puolelta osoitettaisiin huomiota, saisivat kapinalliset,
jotka täällä aina nimittävät itseään vapaustaistelijoiksi,
vettä myllyynsä, ja seuraukset olisivat
arvaamattomat. Tulin tuomaan teille tämän
viestin sekä huolehtimaan terveydellisistä seikoista
kuljetuksen yhteydessä. Ehdotan vainajille hiljaista
hautausta maan jossakin syrjäkolkassa.

Kapteeni O'Connor näytti myöntyväiseltä ja
tyytyväiseltä.

- Suostun järjestelyynne, sanoi hän. — Onko
teillä tavaravaunuja riittävästi?
- Sekin puoli asiassa on saatu järjestykseen,
selitti lääkintäupseeri. — Kaksikymmentä vaunua
on varattu tarkoitukseen. Hallitus on päättänyt,
että soturit haudataan Guayabaan, joka on puolimatkassa
täältä pääkaupunkiin Caracakseen.
Voitte kai aloittaa lastauksen heti?
- Kyllä aivan heti, vastasi kapteeni. — Saanko
minä tuolta satamasta muutamia miehiä avukseni?
- Kyllä, menen heti järjestämään, virkkoi lääkäri
ja poistui.
Tullipäällikkö selitti nyt, että koska laivan lasti
ei sisältänyt mitään tullattavaa, ei hänellä ollut
enää täällä mitään-tekemistä ja poistui.

Vieraiden näin nopeasti häivyttyä tulivat salaliittolaiset
kaikki kapteenin hyttiin neuvottelemaan.

- Kaikki sujuu laskelmien mukaisesti, huudahti

--

kapteeni iloisena. — Nyt saan lastini puretuksi
ja kuljetetuksi lähelle määränpäätä. Mainio
keksintö tuo ruumisjuttu! Ja te, hyvät herrat,
olette sopimuksen mukaan nyt La Guayrassa!

Salaliittolaiset katsoivat miettiväisinä toisiaan.

- Olisin utelias tietämään, puhkesi Mendone
puhumaan, — kenelle nämä aseet ja ammusvarat
ovat tarkoitetut?
Kapteeni säpsähti, sillä hän oli jo kauan odottanut
tuota kysymystä. Hän kävi vakavaksi.

- En todellakaan tiedä sitä, vastasi hän
hitaasti. — Muuan tuntematon venezuelalainen tuli
minun luokseni New Orleansissa, lastautti aseet
laivaan, maksoi rahdin etukäteen ja käski minun
painella suoraa päätä La Guayraan. Hän sanoi,
että lasti oli luovutettava miehelle, joka tulee laivaani
täällä, lausuu tunnussanan »Si» ja näyttää
Bolivarin päällä varustettua hopearahaa,
- Kumma kun ei hän vielä ole saapunut,
mutisi Sachs pureskellen kynsiään.
- Haaksirikko on laivaani viivästyttänyt,
selitti kapteeni. — Hän on varmaan useaan otteeseen
käynyt satamassa katsomassa, missä purkkini
viipyy. Hän voi tulla piankin ...
Silloin koputettiin ovelle ja puosu astui sisään.

- Lastausmiehistö on valmiina, tavaravaunut
siirretty lähimmälle raiteelle, saammeko aloittaa
lastin purkamisen, herra kapteeni?
- Aloittakaa pois vaan! vastasi kapteeni.
Pian alkoivat höyry vintturit kitistä ja miesten
hoilaukset sekaantuivat meluun.

- Minun täytyy nyt vähän käväistä kaupungilla,
jatkoi kapteeni. — Satama on, kuten
ehkä tiedätte, merimiehen keidas yksitoikkoisen
merimatkan jälkeen.
- Ettehän, hyvä kapteeni, voi sanoa meri

--

matkaanne yksitoikkoiseksi, pisti Sachs väliin. —
Seikkailurikas ja monivivahteinen matka teillä on
ollut, tunnustakaa pois! Ette kai voi nyt jättää
laivaa?

- Miksen voisi? ihmetteli toinen.
- Totta kai valvotte purkaustyötä. Ja jos se
mies saapuu tunnuksineen teidän poissaollessanne ...

Kapteeni naurahti:

- Luotan teihin, hyvät herrat, luotan teihin
kuin itseeni. Koko laiva on käskettävänänne. Tahtoisin
pitää pienet juhlat, ennenkuin jätätte laivan.
Olen jaaritellut tässä liikaa, täytyy vihdoinkin
lähteä. Näkemiin!
Oven sulkeuduttua tokaisi Johnson:

- Olisinpa utelias tietämään, minne kapteenilla
oli niin hiivatinmoinen kiire.
- Tyhjentämään lasin pari kapakassa, tuumi
Mendone. — Nestemäiset aineet ovat hänen heikkoutensa.
- Pistäydy kannella, Fred, kurkistamassa,
puhui Sachs, — menikö kapteeni todella, vai vaihtaako
hän ajatuksia jonkun tuntemattoman kanssa.
Fred painui ulos.

- Minulla 011 omat epäilykseni asiassa, jatkoi
Johnson. — Huomasin, että kapteeni valehteli.
Hän keksi koko tuon jutun tunnussanoineen.
Uskokaa minua tai olkaa uskomatta: kapteeni
meni tapaamaan miestä, jolle hän luovuttaa aselastinsa.
- Sanoit totuuden, huudahti Sachs. — Ja me
hölmöt päästimme hänet lähtemään. Jonkun
meistä täytyy lähteä seuraamaan hänen askeleitaan.
- Ei maksa vaivaa, selitti Johnson. — Kapteeni
huomaa kyllä, että häntä seurataan ja

--

osaa eksyttää varjostajan jäljiltään tässä sokkeloisessa
kylässä. Minulla on toinen suunnitelma.

- Anna kuulua! virkkoivat toiset.
- Selitä ensin meille, Mendone, millainen
paikka on Guayaba, jonne »ruumisjuna» lähetetään?
Mendone suostui auliisti kuvaamaan mainittua
isänmaansa kohtaa.

- Kuten tiedätte, ystävät, aloitti hän, — täytyy
täältä Caracakseen kulkevan junan ylittää
Kordiljerien mahtava vuorijono päästäkseen ylätasangolle,
jossa pääkaupunki sijaitsee. Juna laahustaa
kulkuaan hitaasti, sillä nousu vuorijonolle
on koko lailla jyrkkä. Guayaban asema on juuri
tämän vuorijonon harjalla, noin l 500 metrin korkeudella
merenpinnasta. Tämän jälkeen alkaa
juna laskeutua alaspäin. Caracas on 600 metriä
Guayabaa alempana ...
- Sanoitko, että Guayabasta on rata viettävä
Caracaksen suuntaan? tokaisi Johnson, joka korvat
höröllä oli kuunnellut toverinsa selitystä.
- Juuri niin sanoin. Guayaba on ravintola-asema,
jonne junat pysähtyvät pitemmäksi aikaa,
Helteisen ja pölyisen matkan uuvuttamat nauttivat
aseman baarissa muutaman pullollisen kolaa,
kansallista virvoitusjuomaamme. Muuten on aseman
lähistöllä pienoinen, vähäpätöinen kylä. Noin
kolmisen kilometrin päässä asemalta sijaitsee
vanha kultakaivos, josta ei kymmeneen viime vuoteen
ole löydetty mitään ja joka on sen vuoksi
hylätty. Sinne johtaa ruohoittunut raide Guayabasta.
No, mitä muuta tahdotte tietää?
- Tuo riittää, sanoi amerikkalainen. — Kuulemani
perusteella voisin laatia toimintasuunnitelman ...

--

Samassa hytin ovi avautui koputtamatta ja
Fred syöksyi hengästyneenä huoneeseen.

- Piru on merrassa, huusi hän ensitöikseen.
- Laiturilla on kolme santarmia, jotka ovat kiivaassa
keskustelussa erään hellekypäräisen, lihavan
miehen kanssa. He viittilöivät meihin päin.
- Entä kapteeni? kysyi amerikkalainen.
- Tipotiessään! Ehdin parahiksi nähdä hänen
valkean lakkinsa häviävän ihmisvilinään, kun
tulin kannelle.
Mutta tapaukset seurasivat nopeasti toistaan.
Ennenkuin salaliittolaiset ehtivät tointua ensimmäisestä
yllättävästä tiedosta, avautui ovi uudelleen
ja huoneeseen astui kolme aseistettua miestä.

XI luku.

PASSIT, OLKAA HYVÄ!

Tulijat olivat samat kolme santarmia, jotka
Fred oli nähnyt laiturilla muutamia minuutteja
sitten. Ja santarmien takaa irvisti puosun epämiellyttävä
naama.

- Passit, olkaa hyvä! lausui ensin etumaisin
upeaa pistoolikoteloa vyöllään kantava mies.
Salaliittolaiset nousivat ylös katsellen tulijoita
ihmeissään. Tämä kaikki oli tapahtunut liian
äkkiä!

- Passit, olkaa hyvä! Näyttäkää passinne,
hyvät herrat! tuli äskeisen santarmin suusta
koneellisen kuivasti uudelleen.
Salaliittolaiset tarkastivat lähemmin santarmeja.
He olivat laihoja puoliverisiä heittiöitä, jotka La
5 — Venezuelan valloittajat.

--

Guayran satamakaupunki oli puettanut komeisiin
univormuihin. Passeja tiukkaava oli kai jonkinlainen
kihomies, koska hänellä kulki hihoissaan
ja takinkauluksessaan runsaasti kullanväristä
kaluunaa.

- Ajakaa tuo puosu ensin hiiteen! vastasi
Mendone santarmeille.
Muuan santarmi työnsi virnistelevän pursimiehen
ulos ja sulki oven.

- Te tahdotte siis nähdä passimme, jatkoi
Mendone. — Valitettavasti ei meillä tällä haavaa
ole papereita, jotka käyvät passin nimellä.
- Mitä, eikö ole? ihmetteli koreanauhainen
mies suu ammolla. Hänestä tuntui ihmeelliseltä,
että maailmassa oli ihmisiä, jotka aikoivat tulla
passitta toimeen.
- Niin, nähkääs, asia on sellainen, että olemme
haaksirikkoisia, selitti Mendone. — Las Casasin
kylän kohdalla otti meidät laivaan »Cynthian»
kapteeni. Onnettomuudessa menetimme henkilöllisyystodistukset.
Olemme nyt, sanalla sanoen,
varsin pulmallisessa tilanteessa. Hankimme uudet
passit, jahka ehdimme käydä maissa.
Santarmipäällikkö katsoi miehiä entistä suuremmalla
epäluulolla. Hän kuiskasi jotakin apulaisensa
korvaan ja mies poistui hytistä.

- Pelkään pahasti, virkkoi santarmipäällikkö
pahaenteisesti irvistäen, — etten voi herroja laskea
maihin ilman passeja.
Salaliittolaiset loivat toisiinsa merkitseviä katseita.
No, tässä istutaan sitten. Kukahan tämänkin
ansan heille oli virittänyt?

Vallitsi hiljaisuus, jota häiritsivät vain santarmien
ja salaliittolaisten hermostuneet rykäisyt.
Mutta tätä ei kestänyt kauan, sillä ovi kävi
taas, ja hyttiin astui äskeinen santarmi mukanaan

--

pieni, paksu ja tuuheaviiksinen mies, joka tarkasteltuaan
hetkisen salaliittolaisia astui suoraan
Fredin luo.

- Fred Smith, vai kuinka? tiedusti hän.
Fred ja hänen kumppaninsa ällistyivät.
[ff — Mitä haluatte, en tunne teitä, virkkoi hämmästynyt
Fred.

- Mutta minä tunnen, lausui pieni, paksu
mies harvinaisen terävästi. — Vangitsen teidät
Yhdysvaltain hallituksen määräyksestä!
Salaliittolaiset hätkähtivät.

- Panen jyrkimmän vastalauseeni tähän!
huusi Johnson. — Hän on apulaiseni tieteellisessä
tutkimustyössäni. Hän on sukeltaja ja ilman häntä
en voi tutkia elämää valtameren pohjassa. Ja
sitäpaitsi: ette voi pidättää miestä Venezuelan
alueella. Siihen teillä ei ole valtuuksia!
- Onpa niinkin, vastasi amerikkalainen etsivä,
joka ei ollut kukaan muu kuin Frediä New
Orleansissa varjostanut Royce, sama mies, joka oli
salamatkustanut »Cynthiassa» kuten Fredkin, soutanut
tämän jäljessä laivan pelastusveneellä sekä
lopulta päästänyt Fernandezin pinteestä, ja vielä
enemmän: pelastettuaan pahasti kolhiutuneen santarmin
rotkosta rientänyt kiireesti neuvoteltuaan
jesuiitan kanssa lähimmälle lennätinasemalle pyytämään
Venezuelan hallitukselta »Cynthian»
pysäyttämistä merellä. — Meillä on Venezuelan
kanssa rikollisten luovutussopimus ja nämä mukanani
olevat santarmit ovat velvolliset antamaan
minulle virka-apua tässä pidättämisessä. Eikö
niin, herra santarmipäällikkö?

- Si, sefior! vakuutti tämä.
- Mihin rikokseen Fred Smith on tehnyt
itsensä syypääksi? tiedusteli Johnson kiihtyneenä.
- Minulla ei ole sitä lupa ilmoittaa. Minulla

--

on määräys vangita, ja se kai riitaa herroille selitykseksi.
Fred Smith, seuratkaa minua nyt vastustelematta!
Jos teidät havaitaan syyttömäksi,
pääsette heti vapaaksi.

Salaliittolaiset suunnittelivat pientä aseellista
selvittelyä, mutta santarmien varovaisuustoimenpiteet
säästivät heiltä sen vaivan. Santarmit olivat
jo avanneet pistoolikotelonsa ja etsiväkin puristi
nähtävästi asettaan taskussa.

- Minä lähden, kuiskasi Fred Johnsonille.
- Mene, virkkoi tämä, — pelastamme kyllä
sinut myöhemmin.
Fred poistui amerikkalaisen etsivän ja santarmien
mukana. Santarmipäällikkö kääntyi vielä
salaliittolaisten puoleen ovella sanoen:

- Kuten jo mainitsin, ette pääse maihin ilman
passia. Vahdit laiturilla pitävät siitä huolen.
Kumarsi, hymyili ivallisesti ja painoi oven
perässään kiinni.

- Tämä kaikki on tuon kirotun kapteeni
O'Connorin työtä, murahti Sachs. — Piru hänet
periköön karvoineen päivineen!
- Jos asioiden/kulku minusta riippuu, tokaisi
siihen Johnson, — käy punatukkaiselle irlantilaiselle
huonosti. Ymmärrän täydelleen hänen sotajuonensa.
Tuon asejutun takia hän koettaa tehdä
meidät vaarattomiksi. Hän huomasi, että me
havittelemme myös aselastia. Hän tietää, ettemme
uskalla ilmiantaa häntä, sillä silloin menettäisimme
myös omat mahdollisuutemme aseiden omistamiseen.
Nyt hän kaupungilla neuvottelee jonkun
vallantavoittelijan edustajan kanssa. Kukahan tuo
kenraali mahtaisi olla. Mendone?
Mendone mietti hetken ja vastasi:

- Kenraali Coronal, luullakseni. Hän on
useaan otteeseen jo yrittänyt nostaa kansaa kapinaan.

--

Mutta hän on aina epäonnistunut. Tietääkseni
kokoilee hän joukkoja parastaikaa jossakin
Kolumbian rajoilla, siis varsin kaukana rautatiestä.
Minä taas saan iskujoukkoni kokoon
Guayaban ympäristöltä ...

- Erinomaista, huudahti Sachs, — »ruumisjuna
» lähetetään juuri sinne. Meidän täytyy junan
mukana päästä Guayabaan keinolla millä hyvänsä.
- Milläs pääset tästä purkista eroon, murahti
Johnson, joka oli jo menettämäisillään kaiken
pelastuksen toivon.
- Päivä on kääntymässä nyt iltaan. Pakenemme
täältä pimeän tullen, selitti innostunut
Sachs.
- Entä Fred? Täytyykö meidän jättää hänet
tähän kirottuun luolaan?
- Kyllä, toistaiseksi. Minne luulet, Mendone,
että hänet viedään?
- Tuonne linnoitukseen. Siellä säilytetään
vankeja. Se on samalla kaupungin vankila.
- No, kyllä luulen hänen itsekseenkin pääsevän
karkuun, selitti Sachs. — Merirosvojen aarteen
otamme mukaan. Jokainen mättää reppunsa
täyteen kultaa, loput raahaamme johonkin noista
ruumisvaunuista.
Johnson nousi ylös. Toverin toimintatarmo
oli nyt tarttunut häneenkin.

- Niin tehdään, sanoi hän. — Minä menen
vilkaisemaan tuonne ulos, miten lastaustyö edistyy.
Sitten ryhdymme toimeen.
Johnson avasi oven lähteäkseen ulos. Ovi
kolahti johonkin kovaan ja amerikkalainen hypähti
kiivaasti yli kynnyksen kuin jotakin tavoittaakseen
ja hävisi hetkiseksi näkyvistä. Kun hän hetkisen
kuluttua palasi, ei hän tullut yksin. Hän raahasi
mukanaan puosua, joka pyristeli kovasti vastaan.

--

- Tämä veitikka oli oven takana urkkimassa,
selitti hän.
- Annetaan vakoojalle kertakaikkinen tuomio,
puhisi Mendone, — muuten hän voi käydä meille
vaaralliseksi.
- Mutta nätisti, nätisti, tuumi saksalainen. —
Minä en yleensä ole taipuvainen verenvuodatukseen.

- Tapahtukoon tahtosi jälkeen, virkkoi amerikkalainen
ja antoi puosulle lujan knockoutin,
joka heitti hänet tajuttomana makaamaan permannolle.
Siinä hän sai lojua sillä aikaa, kun amerikkalainen
kävi ulkona tutkimassa tilannetta.

- Parin tunnin kuluttua on kaikki selvää,
sanoi hän palattuaan kannelta.
Aurinko olikin jo lähestymässä läntistä taivaanrantaa.
Salaliittolaiset ryhtyivät kiireesti pakovalmistuksiin,
mutta eivät unohtaneet puosuakaan,
jonka kädet ja jalat sidottiin, suun ympärille kiinnitettiin
huivi. Sitten hänet varovasti siirrettiin
erääseen hytin vaatekomeroon jatkamaan pakol

lista lepoa.

XII luku.

»VAINAJAT» MATKUSTAVAT.

Kapteeni O'Connor palasi laivalle vähää ennen
pimeän tuloa erään puoliverisen miehen seurassa
tyytyväisen näköisenä. Päästyään laivansa kupeelle
hän sai kuulla, että lastaustyö oli suoritettu ja
että juna lähtisi noin puolen tunnin kuluttua.

--

Perämies ilmoitti hänelle, että puosua ei näkynyt
missään.

- Mennyt kaupungille juomaan, vaikka minä
käskin hänen vahtia rakkaita vieraitani. Kävivätkö
santarmit laivalla?
- Kyllä, sir, vastasi perämies.
- Ja korjasivat omansa?
- Veivät mennessään.
Kapteeni meni hyttiinsä ja havaitsi sen typötyhjäksi.
Hän hämmästyi ja ilostui. Santarmit
veivät siis Fredin lisäksi muutkin! Hyvä juttu,
oikein hyvä!

Kapteeni ei viitsinyt mennä sen tarkemmin
tiedustelemaan asiaa, mikä näytti päivänselvältä,
vaan kompuroi laiturille puoliverisen seurassa ja
saapui »ruumisjunan» luo, jonka ovet oli suljettu
oikein lyijysinetillä. Junan perässä oli yksi ainoa
matkustajavaunu, sen takana junailijavaunu.

Linnoituslääkäri oli tullut myös paikalle valvoakseen,
että kaikki sujuu asetuksenmukaisessa
järjestyksessä ja että juna todellakin jättää La
Guayran kaupungin. Hän tervehti kapteenia kohteliaaseen
tapaansa:

- Kaikki hyvin, vai mitä kapteeni?
- Kaikki on lopultakin reilassa, vastasi kapteeni
tehden kunniaa. — Tämä tässä on Juan
Perez, joka matkustaa mukana lain vaatimana
kuolleiden huoltajana.
Puoliverinen teki lääkärille syvän ja alamaisen
kumarruksen.

- Hyvä, Perez! Kas, tässä annan teille linnoituksen
puolesta passituksen.
Lääkäri antoi puoliveriselle paperin, joka oli
täynnä kaikenkaltaisia leimoja ja allekirjoituksia.

- Ettekö pelkää matkustaa kuolleiden junassa?
kysyi hän vielä mieheltä.

--

- Se on minun ansiotyöni, sefior, mutisi
puoliverinen kumarrellen, — Minun täytyy tehdä
tätä elääkseni.
Äkkiä juna vihelsi ja Perez jätti kumarrellen
hyvästit ja juoksi viimeistä edelliseen vaunuun.

Ähisten ja puhisten lähti veturi kiskomaan
vaunujonoa satamasta. Oli jo melkein pimeä.
Junan lähtöä seuraamaan jääneet lastaustyöläiset
rupesivat hiljalleen poistumaan satamasta.

- Vietävän raskaita ne arkut olivat, sanoi
muuan lastaaja kumppanilleen kapteenin ja lääkärin
ohi mennessään.
Kapteeni säpsähti ja virkkoi sitten äkkiä lääkärin
puoleen kääntyen:

- Rohkenen pyytää teitä, herra tohtori, hetkeksi
hyttiini nauttimaan virvokkeita. Tuletteko?
- Mielihyvin, vastasi lääkäri ja lähti kapteenin
matkaan.
Vaivalloisesti nyki veturipahanen vanhanaikuisista
vaunuista kokoonpantua junaa kiljuvia kiskoja
pitkin. Sivuutettuaan kaupungin aseman se
lähti halkomaan neekerien asumaa Maiquetian
esikaupunkia. Neekerilapset juoksivat junan
sivuilla ja edessä kiljuen ilosta, ja hätääntyneet
naisäänet kutsuivat toruen vallattomia vesoja pois
höyryhevon läheisyydestä.

Ilta oli vaihtumassa tropiikin sysimustaksi

yöksi, johon tähdet loivat tuikettaan. Veturi kiskoi
puhkuen ja savupilviä päästellen huojuvaa
vaunujonoa yhä korkeammalle.

Synkässä junavaunussa istui Perez torkkuen
eräässä nurkkauksessa. Huulten välissä viipotti
puoliksipalanut sikari. Matkustajavaunun ikkunat
olivat auki ja mereltä tuleva raikas tuuli
puhalteli sisään. Perez kietoi huopapeitteen tiukemmin

--

ympärilleen, otti vaununnurkkauksesta
mukavamman asennon ja vaipui sikeään uneen.

Puoliverinen oli ainoa matkamies tässä vaunussa.
Lähimmät matkustajat olivat seuraavassa
vaunussa, nimittäin junailija ja jokin apumies.
Koska junan ei ollut määrä pysähtyä ennen
Guayabaa, ei näillä junahenkilökuntaan kuuluvilla
ollut mitään tehtävää. Siksi hekin nukkuivat.
Ainoat miehet, jotka sisukkaasti saivat pidettyä
silmänsä auki, olivat junan veturinkuljettaja ja
lämmittäjä.

Mutta lämmittäjäkin hoiti tehtävänsä varsin
huonosti, eikä lisännyt tarpeeksi polttoaineita veturin
lämmitysuuniin, mislä taasen oli suoranaisena
seurauksena alhainen höyrypaine ja hidas vauhti.
Eikä kuljettaja viitsinyt tästä moittia kumppaniaan.
Eihän tässä nyt ollut mitään kiirettä. OH aivan
samantekevää, tultiinko perille kaksi tuntia aikaisemmin
vai myöhemmin.

Perezin uni ei ollut rauhallista. Jos hänellä
olisi ollut hyvä mielenrauha, olisi uni maistunut
mainiosti. Näin ei ollut nyt asianlaita.

Junan heilumisesta ja raikkaasta iltatuulesta
kai johtui, että Perez ensin kuvitteli matkustavansa
laivassa, joka kuun hohteessa puhkoi Karibian
meren fostbrinhohteisia aaltoja. Mutta sitten kuva
vaihtui. Hän näki edessään linnoituksen lääkärin,
joka kysyi: »'Ettekö pelkää matkustaa kuolleiden
junassa?» Ei, ei hän pelännyt. Jos vain vainajat
pysyvät aloillaan! Ja tietenkin ne pysyvät. Kuka
on kerran kuollut, hän on kuollut, ei siinä ole
epäilystäkään. Mutta entä jos jokin niistä virkoaa
henkiin ja pysäyttää koko junan? Tai suistaa
sen kuiluun joltakin kallionjyrkänteeltä.

Perezin otsalle kihosi kylmä hiki. Hän havahtui
hetkeksi ja voitti tyyneytensä huomatessaan

--

olevansa vaunussa yksin ja muistaessaan, ettei
junassa matkustanutkaan kuolleita, vaan tykkänään
aivan muuta ... Perez puristi taskussaan
olevia kultakolikolta, jotka hän eräässä La Guayran
kapakan takahuoneessa oli saanut. Nämä
kultabolivarit riemastuttivat häntä ja valoivat mieleen
rohkeutta ...

Mutta häntä pelotti sittenkin. Kun hän silmäsi
ikkunasta ulos, näkyi siellä omituisia valoja ja
peloittavia kummitusmaisia hahmoja, jotka ojensivat
kouransa häntä kohti ... Hän pelästyi sydänjuuriaan
myöten, milloin juna hävisi tunneliin ja
veturin piipusta kummunnut savu oli tukkea hengityksen ...

Kun juna liikkui hiljalleen pitkin jotakin
kallionkuvetta, toisella puolella syvä rotko, pelkäsi
Perez, että jokin ilkiö vyöryttäisi kallionjärkäleen
junan tielle. Ja milloin juna tuskallisen hitaasti
kulki pimeän ja tiheän metsikön lävitse, vapisi
puoliverinen kuin horkassa, sillä saattoihan jokin
kissaeläin tai puussa riippuva käärme syöksähtää
vaununikkunasta sisälle.

Perez päätti nyt mennä junailijan vaunuun
etsiäkseen seuraa siellä olijoista. Olisivathan nukkuvatkin
seuralaiset olemattomia paremmat. Puoli
verinen syöksähti ylös ja painui ovelle. Mutta
kauhukseen hän huomasi, että se olikin — suljettu!

Perez tyhjensi suustaan kaikki muistamansa
haukkumasanat ja jyskytti molemmin nyrkein
vaununovea. Mutta pyörien jyskytys kiskoja vastaan
vaimensi kaikki muut äänet.

Junamiehet siis pelkäsivät vainajia, välähti
puoliverisen aivoissa, Luulevat kai, että he heräävät
henkiin matkan aikana? Voi pelkuriraukkoja!

--

Vaikka Perez näin halveksi junahenkilökuntaa,
pelkäsi ja vapisi hän itsekin.
Mutta entäs toinen ovi, tavaravaunuihin johtava?
Tietysti se oli auki!
Perez ryntäsi vastakkaiselle ovelle — se oli
todella auki.

Ja hänellä ei ollut avaimia sen lukitsemiseen.
Olipa hän nyt liemeen joutunut. Ei ikinä hän,
Perez, enää mokomaan hommaan ryhtyisi, sen hän
nyt vannoi madonnan nimeen.

Juna kulki hiljaa taas ja Perez seisoi vaunun
ovella sydän hakaten rajusti. Kunpa nyt ei kukaan
tulisi junaan, hän toivoi hartaasti.

Mutta tämä oli turha toivomus, sillä samassa
ilmestyi vaunusillalle, Perez näki sen vaununoven
ikkunan läpi, muutamia hahmoja.

Puoliverinen päästi huudon, pakeni vaunun
pimeimpään soppeen ja peitti kasvonsa.

Ovi kävi ja vaunuun astui muutamia elollisia
olentoja. Taikauskoinen Perez kylpi kauttaaltaan
hiessä, hän oli nyt varma siitä, että junassa sittenkin
matkasi vainajia, jotka nyt olivat lähteneet
katsomaan kuljettajaansa ...

Tulijat istuutuivat vaunun toiseen kolkkaan ja
tuntui Perezistä siltä, ettei häntä vielä ollut huomattu.
Perez raotti silmänsä. Hän näki pimeässä
kolmen palavan sikarin päät, siis kolme miestä
oli tullut vaunuun. Keitähän he mahtoivat olla?

Sikarien tulipisteen välähtäessä näki hän vain
osan miesten kasvoista. Rosvoja he eivät olleet,
päätteli puoliverinen, sillä siinä tapauksessa olisivat
he heti tutkineet koko vaunun.

Miehet keskustelivat puoliääneen.

- Vielä tunti, niin sitten olemme perillä, virkkoi
muuan.
- Meidän on toimittava nopeasti, jos mieli

--

onnistua, virkkoi toinen. — Jo ennen asemaa pistetään
puuhaksi,

- Onko sinulla miehet valmiina määräpaikassa,
Mendone? kysyi ensinmainittu, amerikkalainen.
- Kaikki on kunnossa, he ovat saaneet sähkösanomatiedon,
vastasi tämä.
Nämä kolme miestä olivat siis salaliittolaisia,
jotka olivat päässeet pujahtamaan »Cynthiaa» vartioineen
santarmiketjun lävitse ja piilottautuneet
kaupungin läheisyyteen. Sieltä he olivat sitten
hypänneet hitaasti liikkuvaan junaan.

Mendone-nimen kuullessaan Perez säpsähti.
Tuo oli juuri sen miehen nimi, josta häntä oli
varoitettu. Jos hän nyt joutuu kiinni, ei hänen
henkensä ollut minkään arvoinen.

Perez tarkkasi miesten puheita ja hommia, ja
pani muun muassa merkille, että heillä oli raskaissa
kantamuksissaan paljon rahaa, jota he siirtelivät
puuhakkaina pienempiin pusseihin.

Puoliverinen huomasi heti, että miehillä oli
hyvin tärkeä kaappaus suunnitteilla. Varmasti he
nyt puuhasivat koko junan valtaamista.

Perez katsoi ympärilleen, näkisikö hän missään
hätäjarrua. Mutta vaunussa oli niin pimeää, että
sellaista oli vaikeata löytää. Eikä hänen ollut
terveellistä mennä sellaista kopeloimaankaan. Ilmitulon
vaara oli suuri.

Puoliverinen päätti piiloutua entistä huolellisemmin
ja ryömi varovasti istuinpenkkinsä alle
makaamaan. Sieltä ei häntä aivan ensihätään löydettäisi.

Juna jatkoi kulkuaan yössä nousten hetki hetkeltä
yhä lähemmäksi vuorijonon korkeinta harjaa,
veturin piipusta sinkoilevien kipunoiden yhtyessä
tulikärpästen levottomaan karkeloon . .

--

XIII luku.

RAUHATON ASEMAPÄÄLLIKKÖ.

Guayaban asemapäällikkö kulki asemakonttorissaan
hermostuneena edestakaisin. Hän pysähtyi
vähän väliä sähkösanomakoneen luo, josta
hänen lähin apulaisensa, sähköttäjä, luki toinen
toistaan kummallisempia viestejä. La Guayran
komendantti sähkötti kolmesta vaarallisesta kansainvälisestä
seikkailijasta, jotka olivat lähteneet
sisämaahan päin, Caracasin valtiollinen poliisi taas
tiedusteli, mitä merkillistä liikehtimistä on Guayaban
aseman ympärillä.

Mutta kaikkein kummallisin juttu oli sentään
ruumisjuna, joka oli lähetetty rannikolta tänne.
Miksi se piti pysäyttää Guayaban aseman sivuraiteille?

Tätä ei asemapäällikkö oikein tajunut.

Guayaban asemapäällikkö oli pieni, lihava
mies, yhtä lihava kuin hänen sähköttäjänsä oli
laiha. Hän istahti kirjoituspöytänsä ääreen ja
pyyhki hikeä kaljulta päälaeltaan.

Asemakonttorissa oli aivan hiljaista lukuunottamatta
sähkösanomakoneen naputusta ja asemapäällikön
huohottavaa hengitystä.

Puoli tuntia sitten oli läheiseltä asemalta ilmoitettu,
että ruumisjuna oli sivuuttanut sen. Kymmenessä
minuutissa olisi sen pitänyt tulla sieltä.
Se oli myöhässä kokonaista kaksikymmentä
minuuttia. Mitä sille oli tapahtunut?

Illan pimetessä oli asemapäällikkö huomannut
ympäristöllä tavallisuudesta poikkeavaa salaperäistä
häärintää. Asema-alueella liikkui hämäräperäisiä
olentoja, jotka toisinaan saapuivat julkean lähelle
itse asemataloa. Pari kertaa oli asemapäällikkö

--

näkevinään ikkunaruudussa peloittavan näköisen
vuoristomiehen kasvot.

Puuhalliinko näillä main kapinaa ja kansannousua?
Sähkösanomat ja muut tiedot näyttivät
viittaavan siihen.

Asemapäällikkö otti työpöytänsä laatikosta vanhan,
rapistuneen, kuusi kertaa laukeavan revolverinsa
ja tarkasti, oliko se ladattu. Hänen kätensä
vapisivat ja hänen hengityksensä oli käynyt vaivaloiseksi.

Ei ollut elämä tällä asemalla helppoa. Asemapäällikkö
muisti, kuinka muutamia vuosia sitten
kapinalliset valloittivat aseman ja hänet sidottiin
tuoliin kiinni. Sitten hypkkäsi vastapuolen
joukkoja paikalle ja hänen oli pakko siinä istua
kahlehdittuna paikoillaan, kuulien vinkuessa hänen
korviensa ohi. Tulisikohan nytkin käymään
samoin?

- Carlos, määräsi asemapäällikkö, — sähköttäkää
santarmivirastoon Garacakseen ja ilmoittakaa,
että täälläpäin puuhataan jotakin luvatonta.
Sähköttäkää apua pian!
- Kyllä, senor! vastasi toinen ja ryhtyi heti
naputtamaan.
Samassa koputettiin ovelle.

- Sisään! huusi asemapäällikkö ja suuntasi
revolverin
ovea kohti.
Asemamies astui sisään pelokkaana.

- Vai sinäkö siellä olitkin! huudahti asemapäällikkö
harmistuneena, — Enkö ole kieltänyt
sinua koputtamasta ovelle? Se vaikuttaa rasittuneihin
hermoihini haitallisesti. No, mitä kuuluu?
- Anteeksi, senor, tuhannesti anteeksi! kumarteli
asemamies nöyränä. — Ei vieläkään kuulu
junaa. Monta kertaa painuin kiskoja vastaan ja
kuuntelin. Ei mitään kuulunut tulevaksi.

--

- Kirottua, sadatteli asemapäällikkö, — ja
kuitenkin naapuriasemalta soitettiin junan lähteneen
sieltä.
Asemapäällikkö mittaili rauhattomana virkahuoneensa
lattiaa, sähkösanomakone naputti ja
asemamies seisoi neuvottomana ovensuussa. Äkkiä
asemapäällikkö kiiruhti ikkunan ääreen ja kuulosti.

- Ei kuulu mitään, hän virkkoi kuivasti ja
jatkoi
kävelyään.
Sähköttäjä kääntyi ympäri tuolilla:

- Olen nyt sähköttänyt pääkaupunkiin, virkkoi
hän. — Minulla on sellainen vaisto, herra
asemapäällikkö, että junalle on sattunut onnettomuus ...
- Onnettomuus, ähkäisi asemapäällikkö. —
Millainen onnettomuus?

- Se on suistunut kiskoilta tai jotain sentapaista.
- Pötyä, hitaasti kulkeva tavarajuna kiskoilta!
Oletteko tullut pähkähulluksi, Carlos!
- Joku rikollisjoukkue, tarkoitan, on suistanut
sen kiskoilta, änkytti sähköttäjä.
- Teidän pitäisi tietää yhtä hyvin kuin minunkin,
niitä juna kuljettaa. Rosvot eivät junasta
kostu yhden vaivaisen bolivarin vertaa.
Asemapäällikkö kohautti halveksivasti olkapäitään
ja kiiruhti jälleen ikkunan luo kuuntelemaan.

—
Hiljaa, olen kuulevinani jotain, mutisi hän.
- Etäistä kohua ... Totta totisesti juna tulee
sieltä sittenkin ... Perugio, me lähdemme katsomaan,
te, Carlos, jäätte pitämään asemakonttoria
silmällä. Ei, ainoakaan asiaankuulumaton saa
tunkeutua huoneeseen.
Perugio asemamies, sieppasi lyhdyn asemakonttorin

--

nurkasta ja molemmat katosivat huoneesta.
Yksinjäätyään muuttui äsken niin nöyrä ja

veltto sähköttäjä toimeliaaksi. Hän kiirehti ikkunan
luo, joka antoi asematalon puutarhaan, avasi
sen hiljaa ja vihelsi heikosti.

Tuloksia ei tarvinnut kauan odottaa. Ikkunaan
ilmestyi puoliverisen irvistävä naama.

- Pitäkää kiirettä, sanoi Carlos puoliääneen
miehelle, — asejuna on tulossa, asemapäällikkö ja
asemamies ovat ulkosalla.
- Selvä on, vastasi puhuteltu ja hävisi pimeään.
Carlos siirtyi näköjään tyytyväisenä entiselle
paikalleen sähkösanomakoneen ääreen.

Asemapäällikkö ja hänen apulaisensa seisoivat
asemasillalla koettaen silmillään lävistää pimeyttä,
joka heitä ympäröi. Lyhdyn valokeilat ulottuivat
vain noin kymmenen metrin etäisyydelle. Vielä
ulos tullessaan olivat he kaukaa erottaneet jotain
jylyä sekä jarruttamisen aiheuttamaa kiskojen kitinää,
mutta sitten oli kaikki äkkiä vaimentunut.

- Kas, kun ei näy edes veturin lyhtyjen valoja,
mutisi asemapäällikkö itsekseen.
Asemamies vapisi siinä vieressä kuin horkassa
ja äkkiä hänelle tapahtui onnettomuus: lyhty
putosi hänen kädestään aseman kivitykselle, särkyi
ja sammui.

- Senkin tolvana, ärjäisi asemapäällikkö ja
vetäisi miestä korvalle.
Mies otti samassa jalat alleen ja säntäsi pakoon.
Asemapäällikkö raivostuneena ampui revolverilla
pari laukausta pakenevan jälkeen, mutta luodit
eivät tavanneet miestä, koska ei mitään valittavaa
äännähdystä kuulunut.

Asemapäällikköä alkoi peloittaa. Luonnostaan

--

ei hän ollut rohkea, ja viime aikaiset omituiset
tapahtumat olivat riistäneet häneltä viimeisenkin
rohkeuden rippeen.

Mutta hänellä oli vielä revolveri kädessä ja
siinä oli kokonaista neljä panosta jäljellä. Näiden
neljän »kovan sanan» voimalla hän päätti mennä
ottamaan selkoa, minne juna oli pysähtynyt, vai
oliko se lainkaan edes saapunut Guayaban aseman
lähistölle.

Pohdittuaan ensin, menisikö hakemaan sähköttäjää
apuun ja havaittuaan tuuman tarkoitustaan
vastaamattomaksi, sillä silloinhan virkahuone
olisi jäänyt vartioimattomaksi, hän lähti ripeästi
astelemaan junaa kohti.

Pimeässä oli kulku vaivalloista, ja hän kompasteli
tuontuostakin. Hän sadatteli asemamiestä
ja noitui kohtaloa, joka oli heittänyt hänet Guayaban
asemapäälliköksi.

Mutta päästyään aseman tavarasäiliön nurkalle
hän tunsi kovan iskun pääkuoressaan ja menetti
tajuntansa.

Carlos odotti pitkään tapahtumien ratkaisua
sinä iltana. Laukaukset saivat hänet heristämään
korviaan ja kuuntelemaan jatkoa. Mutta sitä ei
tullut ainakaan laukauksien muodossa.

Jonkin ajan kuluttua säntäsi sisään ovesta
joukko puoliverisiä, hampaisiin saakka aseistettuja
miehiä, jotka raivosivat ja antoivat ihmettelevälle
sähköttäjälle hyvin rumia nimityksiä.

Mitä oli oikeastaan tapahtunut?

--

XIV luku.

KADONNUT JUNA YNNÄ MUITA
YLLÄTYKSIÄ.

Carlos katsoi silmät suurina sisääntulijoihin.

- Mitä on oikeastaan tapahtunut? Selittäkää!
virkkoi hän.
- Vai pitäis sulle vielä tässä selittää! karjui
miesten johtaja, äsken virkahuoneen ikkunasta
kurkistanut mies. — Missä juna ^m? Vastaa heti
tai ammun sinut tähän paikkaan!
- En minä tiedä ... voi säästäkää minua,
olen aivan syytön, rukoili Carlos heittäytyen polvilleen.
- Sain sellaisen sähkösanoman La Guayrasta,
että asejunan pitäisi tulla sieltä tänä iltana,
ilmoitin siitä teille heti ... Voi, säästäkää henkeni!
- No, saat hetkisen vielä armonaikaa, sanoi
joukon johtaja vähän leppyneemmällä äänellä, —
mutta jos huomataan sinun valehdelleen, niin ...
Puoliverinen teki kädellään liiankin selvän
eleen.

- Oliko siellä junan jälkeäkään? ynisi Carlos.
- Ei niin mitään siellä ollut, ärähteli johtaja.
- Koko juna on hävinnyt olemattomiin. Kuulin
minä pyörien jyskettä ja kiskon kitinää, mutta
kun menin lähelle, oli paikka typötyhjä ...
Carlos katsoi kauhistuneena eteensä. Hän oli
taikauskoinen hulluuteen asti.

- Maa on sen niellyt, kuulin kerran, kuinka ...
- Pidä suusi! ärähti salaliittolaisten johtaja.
- Kun tieto epäonnistumisestamme saapuu kenraali
Coronalin korviin, perii hukka meistä jokaisen.
Samassa ovi lennähti auki ja muuan veren ja
loan tahrima mies hoiperteli huoneeseen. Kynnyksen

--

yli päästyään hän kaatui pitkäkseen
maahan.
Miehet syöksivät tulijan luo.

- Ken olet? kysyi johtaja.
Mies mutisi jotain epäselvää.
- Carlos, tuo vettä! komensi salaliittolaisten
johtaja.
Vettä tuotiin miehen huulille ja tämä sitä juotuaan
avasi silmänsä.

- Ken olet? toistettiin kysymys.
- Olen Perez, auttakaa ... !
- Perez! kiljaisi Carlos, — asejunan tuoja!
Minne juna jäi?
- Ryöstettiin ... minut heitettiin junasta ...
- Kuka ryösti junan? kysyi johtaja.
- Mendone ...
Tuokiossa selvisi salaliittolaisille, että heidän
esimiehensä, kenraali Coronalin pahin kilpailija,
kenraali Mendone oli anastanut asejunan heidän
nenänsä edestä.

Voi tätä häpeää! Heitä oli katalasti puijattu.
Nyt heitä odotti kuolema kuulasta tai hirsipuu.
Salaliittolaisten johtaja astui Carlosin luo:

- Vallassasi on vielä tehdä jotakin asian
hyväksi, Carlos, puhui hän. — Heitä hiiteen kuvittelusi
ja vastaa, minne kokonainen juna voi noin
yks'kaks hävitä. Emme usko lastenloruasi, että
maa voisi niellä junia miehineen päivineen. Koeta
vaivata hiukan järkikultaasi.
Carlos istahti tuolille ja painoi pään käsiinsä.
Jollei sitä ole suistettu kiskoilta, niin ... -lähtekäämme
etsimään!

La Guayraa lähellä sijaitsevan Santa Annan
synkässä vankikomerossa lojui Fred. Pienestä
ristikkoikkunasta tunki niukasti valoa kammioon,

joka muutenkaan ei ollut liialla ylellisyydellä
pilattu: paitsi ylösnostettavaa makuulavitsaa oli
huoneessa pöytä, tuoli, kolhiutunut tinainen juomakannu
ja likasoikko.

Kaksi päivää oli kestänyt hänellä tätä pakollista
toimettomuutta, ilman että kukaan oli käynyt
häntä puhuttelemassa tai kuulustelemassa. Hän
oli maannut molemmat päivät lavitsallaan katsellen
hämähäkkien puuhia katonrajassa ja tirkistellen
permannon nurkkiin, jonka rei'istä kantautui
hänen korviinsa vinkumaa. Siellä oli rottia. Päivisin
ne pysyttelivät loukoissaan, mutta yöllä
ne kiiruhtivat noukkimaan leivänmuruja, joita
Fredin päivällisaterian tähteenä oli pudonnut
maahan.

Mutta kolmantena päivänä sattui jotakin erikoista.
Viinalle löyhkäävä vartija — yksitoikkoinen,
kolkko virka oli viekoitellut miesparan tämän
paheen orjaksi — oli tuonut hänelle aamiaiskeiton
ja palan leipää. Syömistä lopetellessaan oli Fred
jälleen kuullut askeleita käytävästä, ovi aukeni ja
vanki huomasi olevansa silmätyksin vangitsijansa,
etsivä Roycen kanssa.

Fred silmäsi tulijaa kaikkea muuta kuin ystävällisesti.
Toinen huomasi tämän ja empi hetkisen,
miten aloittaisi keskustelun. Sitten hän puhkesi
puhumaan:

- Fred Smith! Olen tullut vapauttamaan teidät
vankilasta.
Fred ällistyi. Tekikö tuo paksulainen hänestä
pilaa? Ettäkö vapaaksi noin vain. Ei, tässä kaikessa
oli koira haudattuna.

Kun Fred itsepintaisesti vaikeni, jatkoi salapoliisi:

- Mutta sillä ehdolla, että ilmaisette kaikki
merirosvojen aarrekätköt näillä vesillä. Tarkoitan

--

niitä, jotka olette löytänyt, mutta joita tovereinenne
ette ole vielä nostanut vedenpinnalle.
Fred katsoi salapoliisia ihmeissään ja vastasi:

- Olette väärillä jäljillä. En tunne ainoatakaan
kätköpaikkaa näillä vesillä,
- Viimeksi nostitte merirosvojen aarteen Las
Casasin edustalta, selitti etsivä. — Kiellättekö
tämän?
Fred ei vastannut.

- No, ehkä vielä virkistän muistianne, jatkoi
Royce. — Vuonna 1917 Yhdysvaltain juuri ryhdyttyä
sotaan, löysitte oivan apajan Meksikon lahdesta.
Saitte kauniin summan palkaksi työstänne,
mutta suurin osa merirosvojen aarteesta meni
Meksikon sotapuolueelle, jonka lempiajatus oli aivan
ensitilassa hyökätä Setä Samulin selkään ja anastaa
tältä maapala. Hankkeesta ei meksikolaisten
onneksi tullut mitään, sillä »valloissa» saatiin vihiä
asiasta ja joukkoja keskitettiin rajalle. No, sodan
yllyttäjät huomatessaan aikeensa menevän myttyyn,
pakkasivat kapsekkinsa, ottivat jäljellejääneet
rahat taskuunsa ja painuivat muille maille. Ette
kai tästäkään muista mitään, ette tietenkään.
Olette yksi »Kolmen miehen liiton» jäsenistä, ja
nyt on matkassanne jälleen jokin vallantavoittelija
ja sotahullu. Saanko tietää hänen ja noiden kahden
muun liiton jäsenen nimet?
Fred katsoi salapolisia pitkään ja purskahti
nauramaan.

- Olette koko taitava juttujen kertoja ja aika
näppärä toimissanne. Näette peijakkaasti vaivaa
osoittaessanne minulle näin suurta huomiota.
Vakuutan, etten ole vaivannäkönne arvoinen mies.
Laskekaa minut vapaaksi ilman ehtoja. Olen vain
vaatimaton merimies, joka on tavallista enemmän
joutunut meriä seilaamaan.

--

- Ette ole sentään aivan viaton, tuumi toinen.
- Seurasin jo New Orleansissa puuhianne ja piilouduin
samaan laivaan kuin tekin, nimittäin
»Cynthiaan». Ja nyt olette minun käsissäni. Joudutte
Sing-Singiin eliniäksenne, ellette ilmoita
minulle, mitä pyydän. Floridan niemen kärjessä
teillä on kätköpaikka, tunnustakaa pois. Kas,
kulta siellä on Yhdysvaltain omaisuutta, johon
yksityiset eivät saa kajota.
- Olen aivan viaton kaikkeen siihen, mistä
minua epäilette, vastasi Fred. — Laskekaa minut
vapaaksi. Ette voi Yhdysvaltain lakien mukaan
pitää minua 48 tuntia kauempaa vankina, ellette
voi todistaa minua syylliseksi.
- Täällä noudatetaan nyt Venezuelan lakia,
sanoi etsivä kiukkuisesti, — mutta jos vastaatte
kysymykseeni, noudatetaan inhimillisempää Setä
Samulin lakikirjaa. Tietenkään ette voi heti päästä
vapaaksi, kun olette tunnustanut. Olamme ensin
näet selvän, puhutteko totta. Mutta jos löydämme
todella aarteen ilmoittamastanne paikasta, pääsette
heti vapaaksi. No, sovitaanko asiasta? Saako
olla savuke?
Fred ei kohottanut katsettaan maasta eikä
tarttunut tarjottuun savukkeeseen.

- Toverinne ovat kohdelleet todella kehnosti
»Cynthian» miehistöä, jatkoi Royce yksinpuheluaan.
- Puosu tavattiin henkihieverissä kapteenin
hytin vaatekojusta. Paetessaan laivasta ovat
he lisäksi anastaneet laivan kassan. Heidän otaksutaan
saaneen surmansa eräässä tavarajunassa,
joka on kerrassaan kadonnut olemattomiin.
Huhuillaan junan ajaneen suoraa päätä hornaan.
Oikea loppu heidän kaltaisilleen lurjuksille. Tarvitseeko
minun lisätä tähän, että teille käy samoin,
jos vielä jatkatte niskuroimistanne. Minulla on

keinoja, jolla saan teidät taipumaan. Muutaman
päivän kuluttua olette nöyrää poikaa, hahahaa!
Saatte tunnin miettimisajan. Menen nyt tämän
linnoituksen upseerien kanssa tyhjentämään pullon
oivallista viiniä. Tulen tunnin kuluttua. Adios!

Kukapa olisi uskonut tavallisesti niin sävyisää
miestä näiden peloittavien uhkausten lausujaksi!
Hän oli virkansa puolesta nyt oikein vihainen. Ja
hyvänahkaiset ihmiset ovat suuttuessaan silmittömiä.

Ovi paukahti kiinni ja Fred jäi taas yksikseen.
Vanki tuijotti eteensä tylsästi, mitään ajattelematta.

Tunti kului nopeasti. Jälleen kuului askeleita
käytävästä, ovi aukeni ja tuttu hahmo seisoi hänen
edessään seurassaan muuan linnoituksen upseeri.

- No, suostutteko?
- Minulla ei ole teille mitään kertomista.
Fredin vastaus oli lyhyt ja selvä. Ja hänen
kohtalonsa samanlainen, sillä pian sen jälkeen,
puhui Royce:

- Selvä on sitten! Pieni majanmuutto.
Fred Smithiä kuljetettiin alaspäin johtavia portaita
pitkin. Upseeri ja etsivä kulkivat edellä, sitten
tuli Fred kahden vahtisotamiehen välissä.

Santa Annan linnoitus rakennettiin aikoinaan
vuoren harjalle. Kun perustuksia kaivettiin, tavattiin
sieltä karibien, näiden seutujen alkuasukkaiden
linnan jätteitä sokkelokäytävineen. Karibien
luolahuoneista muokattiin sitten vankikoppeja,
joissa espanjalaiset säilyttivät rohkeimpia vangiksi
saamiaan Venezuelan vapaussankareita.

Muutamat1 kopit olivat aivan veden rajassa ja
vuoksiveden aikana ne miltei täyttyivät merivedestä.

Erään tällaisen kopin eteen pysähtyi saattue.

--

XV luku.

PAKO KOSTEASTA VANKILUOLASTA.

Edellinen vankikomero oli ollut paratiisi verrattuna
tähän, jonka Fred nyt oli saanut. Lattialla
oli koroke, joka kai toimitti vuoteen virkaa.
Muuta huonekalustoa ei ahtaassa kopperossa ollutkaan.

Kopin lattia ja seinät olivat kauttaaltaan vihreän,
niljakkaan meriruohoverhon peitossa, mikä
johtui siitä, että koppi oli aina puolet vuorokaudesta
nousuveden vallassa, joka ryntäsi sisään pienestä
ikkuna-aukosta parin metrin korkeudelta.
Yhtä korkealle suunnilleen ulottui vesikin ja olisi
kopissa olija varmasti hukkunut, ellei nukkumakoroketta
olisi ollut. Mutta pitkäkin mies sai märkyyttä
kaulaansa asti.

Fred nousi varpailleen nähdäkseen ikkuna-aukosta
edes hivenenkään sitä merta, jonka veden
piti häntä kiduttaa ja pakottaa tunnustamaan.
Lattialla seisten hän ei nähnyt mitään. Hän nousi
korokkeelle ja erotti kurottautuessaan palasen
merta ja samanverran taivasta.

Hän totesi, että parin tunnin kuluttua saapuisi
nousuvesi, joka pitäisi hänet kaksitoista tuntia
kaulaa myöten märkänä. Hän kyllä sen kestäisi
yhden mutta ei toista kertaa.

Hänen pelastumisensa mahdollisuudet näyttivät
tuiki pieniltä. Yöllä kylmässä vedessä seisominen
nujertaa millaisen vahvan miehen tahansa. Ja
vaikka hän sen jälkeen tunnustaisikin, olisi hänen
terveytensä pilalla lopuksi ikää.

Merilevät ja -ruohot levittivät kopissa tympeätä
hajuaan. Aaltojen loiske kuului valoaukon kautta.
Fred istui ja ajatteli tovereitaan, jotka olivat luvanneet

tulla hänelle avuksi. Mutta ennenkuin Mendone
pääsee valtaan ja muistaa häntä, on hän
poissa elävien ilmoilta.

Ei, hänen täytyi nyt jotakin keksiä päästäkseen
pois tästä rotanloukusta.

Valoaukosta ei ollut yrittämistäkään, sillä se
oli liian ahdas. Fred loi silmäyksen oveen. Se
oli vankka, tammilankuista tehty, ainakin sata
vuotta vanha. Fred koetteli sen kestävyyttä; se
tuntui toivottoman lujatekoiselta.

Enää ei ollut pitkiä aikoja nousuveden tuloon.
Tietoisuus lähestyvästä tuhosta sai Fredin entistä
tuskaisemmaksi, mutta lisäsi samalla hänen toimintatarmoaan.
Oliko hän koskaan joutunut
pulaan, vaikka pahempiakin surmansuita oli katsonut
silmästä silmään? Eikö hän ollut juuri
niitä miehiä, jotka eivät pahimmalla vaaranhetkelläkään
menettäneet kylmää harkintaansa?

Äkkiä tärähti koko linnoitus ja sen mukana
koko perustus, kallio. Fred vavahti. Mitä oli
tapahtunut?

Taas uudistui jyrähdys kuin ukkosen jyly.
Koko vankikoppi ikäänkuin heilahti, seiniltä putosi
rappausta ja vanki lennähti kammion toiselle seinämälle.

Aluksi vanki luuli, että maanjäristys oli kohdannut
tätä Venezuelan rantakaistaletta. Mutta
kun jyrähdykset sattuivat säännöllisin väliajoin,
selvisi Fredille tilanne: linnoituksesta ammuttiin
järeällä tykillä. Arvatenkin harjoitusammuntaa.

Muurilaastia irtautui seinästä isoja palasia joka

kerta kun ylhäällä jyrähti. Eikä siinä kyllin:
Vuoteen yläpuolelta seinästä kirposi pieniä kiviä
minkä ennätti.

Fred pelkäsi viime hetkensä tulleen. Hän oli
varma siitä, että seinästä ja katosta irtoavat kivet

ruhjovat hänet ja mereltä syöksyvä vuoksi lopulta
hukuttaa hänet.

Näin ei kuitenkaan käynyt. Fredin silmätessä
tiukasti murtuvaa seinää hän kuuli laukausten
välillä etäistä kohua. Hän tiesi mitä se merkitsi.
Vuoksi oli tulossa käärimään hänet kosteaan vaippaansa.

Samassa jyrähti taas ja iso kivenlohkare irtautui
seinästä pudoten miltei Fredin varpaille. Vanki
pääsi viime tingassa heittäytymään sivulle. Mutta
ei tässä vielä kyllin. Miltei välittömästi tämän
jälkeen syöksähti ensimmäinen vesiryöppy aukosta
sisälle.

Mutta kun hätä on suurin on apukin lähellä.
Ison kiven pudottua seinästä oli vanki tullut tehneeksi
merkillisen havainnon. Tuntui siltä kuin
olisi kivi pudotessaan avannut jonkin tukkeutuneen
käytävän suun.

Fred hypähti tarkastamaan aukkoa pudonnutta
kiveä porrasaskelmana käyttäen. Aivan oikein,
siitä alkoi käytävä. Kuinka syvälle se ulottuisi,
sitä ei voinut Fred aivan heti arvostella. Hän
epäröi aluksi, jatkaako matkaa, sillä saattaisihan
tykkien uusi yhteislaukaus tukkea käytävän ja
tukehuttaa hänet. Mutta uusia laukausten sarjoja
ei enää kuulunut. Koppiin tulvivan veden kohina
tuntui sen sijaan yltyvän. Tämä toteamus sai
Fredin päätökseen; eteenpäin kaikin mokomin.

Alussa kävi ryömiminen hitaasti, sillä pääsyaukko
oli kapea. Pitemmällä saattoi hyvin kulkea
kontatenkin. Fred kiitti sallimusta pelastuksestaan,
joka oli tullut aivan viime tingassa ja
aivan odottamatta. Korvissa kuului nyt enää
heikkona veden kohina.

Käytävä, mikä ei ollut muu kuin yksi karibien
ammoin rakentamista tiehyeistä kallion uumeniin,

tuntui mutkitellen kohoamistaan kohoavan. Oli
aivan mahdotonta tietää, mihin se johtaisi. Eteenpäin
oli joka tapauksessa yritettävä, jos mieli
pikaisesti päästä tästä hornanloukusta.

Noin tunnin kontattuaan Fred pysähtyi levähtämään.
Käytävän toinen suu ei voinut olla enää
kaukana. Eikä ollutkaan, sillä siinä hengähtäessään
hän tunsi meren hajun sieraimissaan. Tämän
huomion kannustamana hän pani viimeiset voimansa
liikkeelle.

Jo näkyi valonsäde pimeään. Vielä muutamia
askeleita, niin ...
Mutta mitä tuo oli? Askeleita yläpuolelta!
Olisikohan siellä vahtisotamies?

Olipa tietenkin! No, tuhannen tuhatta, nyt
meni tie tukkoon! Eikä tässä vielä kyllin: kun
Fred lähestyi pääsyaukon suuta, kuuli hän vahdin
puhelevan jollekin. Ei siellä ihminen tämän seuralaisena
ollut, koska vastauksia ei kuulunut. Se
oli nelijalkainen seuralainen, se oli ... kirottua,
kirottua ... koira!

Jos hän nyt yrittäisi kurkistaakin ulos, haistaisi
koira heti hänet ja rupeaisi haukkumaan,
tunkeutuisi käytävään ja pureutuisi hänen pohkeisiinsa
kiinni. Niin ei saanut tapahtua.

Onneksi koira ei ollut vielä vainunnut häntä.
Mutta jos eläin sattuisi tulemaan käytävän suulle,
olisivat hänen hetkensä luetut ja hän saisi palata
vankiluolaan, sen kosteaan syleilyyn.

Kuumeisen nopeasti hän perääntyi ja lähti etsimään
toista pääsyaukkoa. Hän koetteli käytävän
seinämää; se oli sileää ja kiinteää kuten pohjakin.
Hän kulki arviolta viisikymmentä metriä, mutta
sitten ...

Hänen sydämensä tuntui pysähtyvän. Hänen
kätensä osuivat johonkin pehmeään, kylmään ja

niljaiseen ... Se liikahti. Kuului sähähdys, vihellystä
muistuttava ääni ja samassa hetkessä pitkä
limainen olio pyyhälsi hänen ohitseen.

Pitkään aikaan ei Fred voinut liikkua. Hän
tuntui menettäneen säikähdyksestä liikuntakykynsä.
Hän oivalsi heti, minkälaisen iljettävän
elukan kanssa oli ollut tekemisissä ja kuinka oli

- ainakin toistaiseksi — pelastunut sen vihan
purkaukselta. Se oli ollut käärme, ja nähtävästi
pahinta lajia ...
Yhtäkkiä hän kuuli kiivasta haukuntaa yläpuoleltaan,
kirouksia, nopeita juoksuaskeleita ja
pari laukausta.

Fredin toimintahalu palasi. Hän kääntyi
ympäri ja konttasi kiireimmän kaupalla käytävän
suuta kohti. Nyt oli hänen aikansa tullut!

Niinkuin olikin. Ulos käytävästä tullessaan oli
käärme purkanut vihansa ensimmäiseen näkemäänsä
elolliseen olentoon — koiraan, ja ankara
kamppailu oli syntynyt näiden kummankin välillä.
Vahtisotilas oli alussa niin häkeltynyt, ettei ollut
tiennyt mitä tehdä, ampuihan vain pari laukausta
umpimähkään ...

Käytävän aukon suulta näki Fred meren ja
aivan linnoituksen kallion alapuolella kalastajaveneen.
Hän syöksyi kuin tykinluoti aukosta
ulos, taistelu jatkui aivan hänen lähellään, mutta
ei kukaan ehtinyt seurata siinä hänen äkkinäistä
pakoaan, ja alkoi nopeasti laskeutua jyrkkää kalliota
alas. Laskeutua ei ollut oikea sana hänen
liikuntansa kuvaamiseksi; hän pikemminkin
pudottautui alas, käsien ja jalkojen raapiutuessa
verille ...

Lopun matkaa hän putosi, molskahti veteen ja
meloi käsillään ja jaloillaan kuin vimmattu ...
Enemmän kuolleena kuin elävänä vedettiin

hänet veneeseen. Ja sitten hän ei pitkään aikaan
tiennyt mitään.

Sillä välin oli linnoituksessa näytelmä kehitetty
päätökseensä. Vahtisotilas oli käärmettä hätistelleessään
ampunut vahingossa koiran. Käärme
pääsi pujahtamaan miltei vaurioitta pesäänsä, josta
se oli sattumalta säikäytetty liikkeelle.

Vahtisotilas sai pari päivää pimeätä koppia,
sillä hän oli ampunut upseerin koiran.

Fredin pako huomattiin päivää myöhemmin,
jolloin koko linnoitus hätyytettiin, ja se muistutti
pitkät ajat erehdyttävästi rikottua ampiaispesää.
Vanginvartija sai pimeätä koppia hänkin, muttei
rangaistus vähimmässäkään määrin auttanut karanneen
vangin löytämistä.

Etsivä Royce raivosi ja oli tikahtua kiukkuunsa.
Mutta ei hänenkään raivonsa pitkälle potkinut;
Fred oli ja pysyi kadoksissa.

XVI luku.

»VIHREÄN HELVETIN» HALKI.

*
Fred makasi korkeassa kuumeessa matalassa
majassa, lähellä Orinocovirran suistoa. Hän houri,
heittelehti olkisella vuoteellaan ja puhui kieltä,
jota hoitava intiaani — Toro ei laisinkaan ymmärtänyt.
Hän oli tavannut miehen metsästä tajuttomana
makaamassa ja kuljettanut hänet majaansa.
Santa Annan linnoituksen edustalla ollut kalastaja
oli todella pelastanut vankikarkurin ja soutanut
turvallisen matkan päässä miehemme maihin,

antanut hänelle evästä ja neuvonut suunnan, mihin
mennä. Fred oli nimittäin ilmoittanut haluavansa
päästä mahdollisimman pian Guayabaan, missä
hänen toverinsa miestämme odottivat.

Mutta sitten hän oli eksynyt suunnasta, hänellä
ei ollut kompassia, eikä niillä seuduin ollut kunnollisia
teitä tai polkuja, joita olisi voinut seurata.
Niin hän oli sitten harhailtuaan kauan sinne tänne
lopulta puolikuolleena vaipunut erään puun juurelle,
josta intiaani oli hänet korjannut.

Intiaani syötti Fredille kaikenlaisista puunjuurista
tehtyjä rohtoja, jotka alensivat kuumetta, ja
luki salaperäisiä loitsuja. Hän oli muinaisten
karibien päälliköiden jälkeläinen, tämä Toro, päälliköiden,
joiden merirosvomaine vaimensi aikoinaan
huutavat lapset, pakotti espanjalaiset ja orjakauppiaat
juomaan suunnattomia määriä rommia
pelon lievikkeeksi.

Lääkkeiden ja ehkäpä myöskin Toron taikalukujen
ansiosta Fred toipui nopeasti ja eräänä
aamuna hänen kuumeensa oli tipotiessään.

Merkein ja viittauksin Fred pyysi intiaania
oppaakseen Guayabaan luvaten runsaan palkkion
tälle vaivoista. Hetken tuumittuaan intiaani
suostui.

Fred aloitti vaivaloisen taivalluksensa aarniometsän
läpi, ja Toro seurasi hänen kintereillään
kuin varjo kantaen eväitä. Toisessa kädessään
kantoi hän puhallusputkea ja vyössään myrkytettyjä
nuolia, joita hän ampui hämmästyttävän tarkasti
maaliin. Frediä peloitti edelläkulkeminen,
mutta tähän oli suostuttava, sillä kohteliaisuussyistä
intiaani tahtoi kulkea perässä. Miehemme
ajatteli usein, kuinka helposti hänen saattajansa
kykenisi selviämään hänestä. Myrkkynuoli selkään,
niin hänen satunsa olisi lopussa!

--

Intiaani ei puhunut matkalla mitään.* Kun oli
suuntaa muutettava, kosketti hän kevyesti kumppaniaan
olkapäähän ja viittasi kädellään. Oli kuljettava
varovasti, sillä ei koskaan tiennyt, miltä
suunnalta vaara milloinkin uhkasi. Puusta väijyivät
käärmeet, pensaikoista moninaiset petoeläimet
ja Orinoco-virran rantamilta, jota matkamiehet
seurasivat, alligaattorit, krokotiilin amerikkalaiset
sukulaiseläimet. Moni valkoihoinen oli ainiaaksi
kadonnut näihin loputtomiin aarniometsiin, »vihreään
helvettiin». Ja näitä etsimään lähetetyt apuretkikunnat
samaten.

Monesti Fred kuuli takaa oksan raksahduksen
tai oudon äänen ja pyörähti heti katsomaan, mutta
kohtasikin intiaanin tyynnyttävät kasvot. Hän
asteli takana niin keveästi, että Fred toisinaan
luuli, ettei siellä kulkenutkaan kukaan. Ja vaikka
oli jo pitkät taipaleet katkaistu, ei Toro osottanut
vielä väsymyksen merkkiäkään.

Aarniometsän tiheän lehväkatoksen rei'istä pistivät
joskus auringon sädekimput alas kuin poltinraudat,
ja jos silloin sattui vilkaisemaan ylös, olivat
silmät kuin sokaistut. Moneen minuuttiin ei
sen jälkeen nähnyt mitään eteensä. Joskus kohdattiin
kirkuva papukaijaparvi, jonka siipien ja
höyhenten koreankirjavat värit tuskin erosivat
samanlaisesta metsäisestä taustasta. Toisinaan
osuttiin taas keskelle mölisevää apinaparvea.
Mutta näistä ei ollut mitään vaaraa; »haukkuvat
koirat eivät pure». Todelliset viholliset väijyivät
jossain aivan lähellä ääntä pitämättä, varroten
sopivaa hetkeä ...

Puolipäivästä ehdotti Fred merkkikieltä käyttäen,
että levähdettäisiin virran partaalla. Intiaani
nyökkäsi suostumuksen merkiksi. Suuntaa muutettiin
hieman, Noin puolen tunnin kävelyn jäikeen

--

näkyi jo puiden runkojen lomasta Orinocon

mustanvihreä vesi.

Aivan virran reunalla Fred keksi ison, monihaaraisen
puun ja tuumi, että sen varjossa on
sopiva levähtää ja koota uusia voimia. Hän lähti
sitä kohti kulkemaan. Pian oli hän sen luona ja
seisten sen juurilla loi silmäyksen virtaan, joka
juoksi aivan sen takana.

Äkkiä hän tunsi lujan otteen kaulassaan ...
toinen lantion ympäri kiertyvä vetäisi hänet
kumoon ja paiskasi virtaan, jonka veden hän
piankin tunsi lainehtivan päänsä päällä ... Fredin
valtasi sanaton kauhu ... Olisikohan intiaani
äkkiarvaamatta rynnännyt hänen kimppuunsa, oli
hänen ensimmäinen ajatuksensa. Fred taisteli
rajusti vapauttaakseen ensin kaulansa kuristuksesta ...

Fred onnistuikin yrityksessä osittain ja sai
päänsä jälleen veden pinnalle. Ilokseen hän huomasi
rannalla Toron. Tämä ei ollutkaan hyökännyt
hänen kimppuunsa, vaan jättiläismäinen
käärme, joka oli kietoutunut hänen ympärilleen
kuin surmansilmukka. Fred huomasi olevansa
mennyttä miestä, sillä käärme oli valtava anakonda,
jonka otteista oli vaikea selviytyä. Hän
riuhtoi, tempoi ja huusi intiaania apuun, mutta
käärme tiukensi vain otettaan. Nyt se oli kiskonut
hänet puoliksi vedestä ylös ja yritti rusentaa
hänet kuoliaaksi ison puun juurta vastaan. Ei
kuitenkaan syödäkseen uhrinsa, vaan kiukuissaan
siitä, että Fred oli — tietenkin vahingossa — sattunut
nykäisemään petoa tämän riippuessa puusta.

Pedon puserrus oli hirveä. Fred pelkäsi, että
käärme musertaa hitaasti mutta varmasti hänen
kylkiluunsa, hänen molemmat jalkansa ... Voi ...
hän ei enää kestäisi kauankaan ... ei paria kolmea
sekuntia kauempaa ... Hän ponnistihe vielä
epätoivoisesti, löi ja raapi käärmeen niljakkaa
vartta ... ja sitten äkkinäisestä väsymyksestä sulki
silmänsä ... Nyt sai kuolema tulla ...

--

Nyt se oli kiskonut hänet puoleksi vedestä ylös
ja yritti rusentaa hänet kuoliaaksi.

--

Mutta sitten hän ihmeekseen huomasi, että
peto hellitti otteensa. Ensin vapautui jalka puristuksesta
ja sitten rintakehä. Nyt hän taas saattoi
vapaasti hengittääkin! Fred tarttui käsillään puun
juureen ja nousi kokonaan vedestä, eikä lainkaan
liian aikaisin, sillä pari alligaattoria oli seuraillut
jännityksellä äskeistä ottelua, ja vain kunnioituksesta
anakondaa kohtaan ne eivät olleet sekaantuneet
leikkiin.

Mitä oli oikeastaan tapahtunut?

Tuossa seisoi Toro kädessään puhallusputki,
katsellen levollisena käärmettä, joka puun juurella
vielä heikosti liikahteli. Sen niska oli myrkyllisen
nuolen lävistämä.

Intiaani, tämä karibien kruunaamattomien
kuninkaiden jälkeläinen oli pelastanut hänen henkensä!
Toro — tämä äänetön ja nopea hyvyys!

Fred syöksyi kiittämään pelastajaansa, mutta
tämä torjui kiitokset rauhallisena niinkuin ei
mitään olisi tapahtunut, ja riensi irroittamaan
nuolen käärmeen kaulasta. Myrkkynuolet olivat
hyvin kallisarvoisia, eikä niitä sopinut turhan päiten
jättää uhrin ruumiiseen, varsinkin kun ne olivat
tehneet tehtävänsä.

Siinä makasi nyt anakonda liikahtamatta, peto,
jonka varsi keskeltä oli miehen reiden paksuinen,
ja joka kykeni kuristamaan millaisen vastustajan
hyvänsä, ihmisistä puhumattakaan.

Toro tarttui nyt käärmettä häntään ja työnsi
eläimen veteen, jonne se putosi molskahtaen. Heti
riensi käärmevainajaa kohti pari kolme alligaattoria,
jotka tahtoivat herkutella vaarallisen vastustajansa

--

lihalla. Anakonda hyökkää hyvin usein
myös alligaattorien kimppuun, jotka 'paistattelevat
päivää rantahietikolla. Se katkaisee näiltä vesipedoilta
selkärangan ja jättää eläinten ruumiit
paikalleen. Alligaattorin panssari on anakondalle
liian kova pähkinä purtavaksi.

Nyt ottivat Fred ja Toro ansaitun levon puun
juurella. Intiaani veti eväspussistaan maukkaita
hedelmiä, jotka sanomattomasti virkistivät matkamiehiä.
Aterian jälkeen hän vaipui uneen, intiaanin
pitäessä hänen vieressään vahtia, hiljaisena ja
valppaana kuten aina.

XVII luku.

DIKTAATTORI POHTII TILANNETTA.

Venezuelan presidentti ja diktaattori Antonio
Gomez istui palatsissaan työpöytänsä ääressä ja
tutki huolellisesti eräitä asiapapereita. Jäntevä
mies oli tämä presidentti, joka oli seitsemänkolmatta
vuotta pitänyt kurissa tasavaltaa ja sen
levottomia aineksia. Hän lähestyi kuudettakymmenettä
ikävuottaan, mutta vielä ei vanhuus ollut
iskenyt merkkiänsä häneen. Kasvot olivat vielä
miltei poikamaisen nuorteat, vain ohimojen seutuvilla
oli tukka vähän harmaantunut.

Hän luki paperiarkin toisensa jälkeen ja naurahteli
itsekseen. Mitä lähellä istuva sotaministeri,
kenraaliluutnantti Moreno ei laisinkaan pitänyt
minään hyvänä enteenä. Se merkitsi diktaattorin
toimihalun heräämistä ja samalla tietenkin muiden
työtaakan lisääntymistä. Sotaministeri pelkäsi,

--

että alkaisi jälleen jokin sotaretki ja hänelle tulisi
niin vietävän paljon vaivaa. Hän oli nimittäin
suunnitellut pientä virkistysmatkaa rannikolle.

Diktaattori-presidentti naurahti taas. Jos tämä
herra aikoi olla työhullu, ei hän — sotaministeri

- aikonut leikkiä sotahullua kuumimpana vuodenaikana.
Gomez lopetti lukemisen ja katsoi veitikka
silmäkulmassa sotaministeriin.

- Moreno, sanoi hän kovaan, läpitunkevaan
tapaansa, — arvaan ajatuksenne.
Sotaministeri punastui ja häpesi ajatuksiaan.
»Minä olen aina sanonut, että tuo mies on noita.
Hän arvaa salaisimmat aivoituksemmekin», tuumi
hän.

- Tällä kertaa erehdytte, jatkoi presidentti
puolileikilliseen sävyynsä. — Ei sotaa eikä verisiä
vaatteita, Moreno. Käytän muita keinoja, joten
pääsette hyvinkin pian virkistysmatkallenne, jonka
toivon muodostuvan mahdollisimman pitkäksi.
Ministeri säikähti.

- Aiotteko erottaa minut, herra presidentti?
kysyi ministeri nolona.
- En, amigo, toivoisin, että olisitte yhtä hyvä
ajatusten arvaaja kuin minä, virkkoi Gomez. —
Tahtoisin uskoa teille erään tehtävän, ja jos onnistutte
sen suorittamisessa, annan teille siitä hyvästä
pitkän loman. Se on eräs ristisanatehtävä. Tehtävän
nimi on »Guayaba». Ratkaisetteko sen kenraali
Moreno?
- Koetan ainakin, presidentti.
- No, hyvä. Minne luulette rannikolta lähteneen
tavarajunan hävinneen?
- En ole voinut täällä Caracasissa muodostaa
siitä mitään selvää käsitystä. Olen kuullut, että

tavarajunassa kuljetettiin ruumiiden nimellä aseita
kenraali Coronalille,

- Mutta aseet eivät ole joutuneet hänelle, vaan
hänen riitaveikolleen kenraali Mendonelle. Tietenkin
Coronal koettaa saada ne häneltä takaisin,
jolloin molemmat joutuvat taisteluun keskenään.
Joten, sotamisteri, meidän ei tarvitse sotia!
Samassa kuului ovelle koputusta ja presidentin
adjutantti astui huoneeseen.

- Yhdysvaltain ministeri pyytää päästä teidän
ylhäisyytenne puheille!
Yhdysvaltain edustaja oli kuohuksissaan. Hän
oli saanut sähkösanoman La Guayrasta, että
muuan vaarallinen vanki, Fred Smith, joka oli
pidätetty hänen pyynnöstään, oli karannut Santa
Annan vankilan vaikeapääsyisimmästä osasta.
Koska mainittu Smith oli vaarallinen ei vain
Yhdysvalloille vaan myös Venezuelalle, toivoi
ministeri, että maa julistettaisiin hälyytystilaan
mainitun vankikarkurin kiinnisaamiseksi.

Lähettiläs kuivaili hikeä silmälaseistaan ja
hengitti raskaasti, sillä hänellä oli paha sydänvika,
jota presidentinpalatsin korkeat portaat olivat hetkellisesti
pahentaneet.

Presidentti iski sotaministerille veitikkamaisesti
silmää.

- Pääsin juuri selittämästä sotaministerille,
herra lähettiläs, alkoi presidentti puhua, — että
saamme olla rauhassa, sillä muut taistelevat puolestamme.
Ja nyt tahdotte, että hälyyttäisimme
koko kansan ja antaisimme sille aseet kouraan.
Lähettiläs katsoi presidenttiä ja sotaministeriä
ihmeissään, peläten näiden kadottaneen järkikultansa.

- Ketkä taistelevat keskenään, en oikein
ymmärtänyt? änkytti hän.

--

- Kaksi vallanhimoista kenraalia, Coronal ja
Mendone, vastasi presidentti hymyillen.
- Ja te, herra presidentti, olette noin rauhallinen!
ihmetteli Yhdysvaltain täysivaltainen lähettiläs.
- Tuohan on selvää kapinaa. Kaksi asestettua
sotajoukkoa hyökkää toisiaan vastaan. Asettakaa
toki armeija liikekannalle!
Presidentti naurahti taasen.

- Ei maksa vaivaa! sanoi hän. — Tiedän
tuon: aina kun kaksi tappelee, korjaa kolmas voiton.
Minä olen pysynyt vallassa kohta kolmekymmentä
vuotta juuri sen vuoksi, että toiset ovat
tapelleet minun puolestani — toisiansa vastaan.
Kullekin kapinallispäällikölle olen järjestänyt kilpailijan.
Tätähän roomalaiset sanoivat »hajoittamalla
hallitsemiseksi».
Lähettiläs poistui presidentin luota päätään
pudistellen ja kertoi lähetystössään, että Venezuelan
presidentti oli tullut mielenvikaiseksi. Tästä
sai huhu siivet ja Port of Spainissä kerrottiin
totena, että presidentti oli vaarallisesti sairaana,
mikä tieto suuresti ilahdutti kaikkia Trinidadissa
asuvia kapinallishenkisiä venezuelalaisia.

Saman päivän iltana ei Guayaban asemalla
voinut huomata mitään tavallisuudesta poikkeavaa.
Vain junien pysähtymisen aikoina oli asemalla
elämää ja hyörinää, kun ravintolasali täyttyi hälisevistä
ja hikoilevista matkustajista. Mutta kello
kahdeksan, jonka jälkeen illalla ei kulkenut enää
mitään junia, oli asematalo jo hiljainen kuin hauta.

Konttorissa istui yksi ainoa mies — sähköttäjä
Carlos, joka tarkkaili sähkösanomakoneesta hiljalleen
soluvaa nauhaa. Hän oli ainoa virkailija
koko asemalla, sillä asemapäällikkö oli kadonneen
junan ja sen yhteyteen liittyneen pahoinpitelyn

johdosta niin järkyttynyt, että oli pyytänyt virkavapautta
sairauden takia, ja se hänelle myönnettiinkin.

Carlos ja asemamies hoitivat liikenteen kahdestaan.
Sähköttäjälle oli tarjottu apulaista, mutta
hän oli selittänyt tulevansa asemakonttorissa kyllä
aivan hyvin yksin toimeen.

Tämä ei johtunut mistään ahkeruudenpuuskasta
ja halusta tehdä työtä lomallaolevan esimiehensäkin
puolesta, vaan yksinkertaisesti siitä syystä,
että hän näin yksin saattoi toimia vapaammin,
vaikka yksinolo tuokin toisaalta lisähuolia. Ei
ollut ketään muuta hänen töihinsä kurkistamassa.
Asemamies oli typerys ja pelkuri, joten hänestä ei
ollut vaaraa.

Carlos luki nytkin hyvin mielenkiintoista
sähkösanomaa, joka ei sopinut muiden silmien
nähtäväksi. Siinä Coronal ilmoitti saaneensa
yllinkyllin aseita toisaalta ja että hän aikoi huomenissa
lähestyä pääkaupunkia. Carloksen työnä
oli tehdä rata huomisaamuksi kelvottomaksi liikennöimiseen
ja suista mahdolliset La Guayrasta
saapuvat sotilaita kuljettavat junat.

Carlos hymyili viekkaasti, repi liuskan irti
koneesta ja lähti sitä viemään kamiinanpesään
tulen, ruoaksi, kun hän samassa kuuli odotussalista
liikettä ja keskustelua.

Hän kiiruhti lippuluukulle avaten sen. Aivan
oikein, salissa istui kaksi matkustajaa, toinen pitkä
ja mustaviiksinen, toinen pieni ja lihava. »Mitä
nuo täällä toimittavat? Kas, kun asemamies ei
ole ajanut noita ulos!» tuumi Carlos itsekseen,
kiiruhti sitten kamiinan luo ja pisti sähkösanomanauhan
pesään.

Sitten hän avasi konttorin oven ja astui odotus

huoneeseen.

--

- Odottavatko herrat junaa? tiedusteli hän
kohteliaasti.
- Kyllä, virkkoi mustaviiksinen.
- Valitan, viimeinen juna kumpaankin suuntaan
meni tunti sitten. Seuraava juna lähtee vasta
aamulla. Pelkään, että minun täytyy sulkea
odotussali ja ajaa herrat ulos. Se on velvollisuuteni,
nähkääs ...
- Emme lähde minnekään! puhahti paksu
mies.
- Mutta ohjesäännöt vaativat minua menettelemään
näin, selitti Carlos harmissaan, sillä hän
muisti äskeisen sähkösanoman.
- Ymmärtäkää toki meitä, selitti mustaviiksinen.
- Emme voi yöpyä täällä läheisyydessä,
sillä emme tunne seutua. Sallikaa meidän olla
täällä yötä.
- Ei millään muotoa, ärähti Carlos. — Miksi
ette jatkaneet matkaa yhtäjaksoisesti?
- Pahoinvointikohtaus, ymmärrättehän?
Mutta Carlos ei ollut lainkaan ymmärtävällä
tuulella. Kiukusta pakahtumaisillaan hän kiiruhti
asemakonttoriin ja väänsi oven tarkoituksellisen
kovasti lukkoon.

Hän kiukutteli, ettei asemamies ollut ajanut
noita hävyttömiä matkamiehiä ulos. Oli varmaankin
saanut näiltä hyvät juomarahat. Missä se
porsas nyt oikein maleksi? Nyt hänen itsensä
täytyisi jollain pelillä viekoitella röyhkimykset
ulos. Kirottua!

Hän kurkisti jälleen lippuluukusta. Siellä
molemmat miehet rauhallisesti istuivat vierekkäin
puoliääneen keskustellen.

Ulkona oli jo pimeä. Hän sammutti valon ja
riensi ikkunaan. Ei mitään valoa näkynyt ulkoa.
Siellä oli hiljaista niinkuin aina ennenkin, paitsi

yhtenä iltana, jolloin aseman ympärys oli kuin
karuselli. Huutoja ja laukauksia, kadonnut juna,
Perez ja ...

Perez, minne hänkin sitten hävisi? Arvatenkin
lähti kuitenkin miesten matkaan uhmaamaan kenraali
Coronalin vihaa.

Carlos haukotteli, asetti herätyskellon soimaan
kello puoli kuudeksi ja heittäytyi vaatteet päällä
pitkäkseen leposohvaan. Miten hän ajaisi nuo
matkamiehet asemalta pois?

XVIII luku.

KESKUSTELUA JA VAUHDIKASTA
TOIMINTAA.

- Kuumaverinen asemapäällikkö tämä äskeinen
miekkonen! huomautti paksu mies matkakumpanilleen.
- Tämä asema tuntuu pilaavan ihmisten hermot,
tuumi mustaviiksinen. — En minä oleskelisi
täällä päivääkään. Varsinainen asemapäällikkö
kuului ottaneen sairaslomaa ja painuneen hermohoitolaan
lepäämään.
- Täälläpäin kerrotaan ihmeellisiä juttuja,
jatkoi paksulainen. — Juna katoaa jäljettömiin
miehineen päivineen. Mikä on teidän käsityksenne
asiasta?
- Samaa minä kysyn teiltä, virkkoi mustaviiksinen
katsoen pitkään kumppaniaan. — Muuten,
emme ole esittäytyneet. Nimeni on Moreno,
olen kauppamies, pääliikkeeni on Caracasissa ...

--

- Nimeni on Royce, kotoisin Yhdysvalloista,
ammatilta purukumitehtailija, esittäytyi toinen.
- Kuinka kauppanne täällä sujuvat, herra
Royce?
- Erinomaisesti. Kohta koko Venezuelan
kansa puree valmistettani miettiessään tuon kirotun
junan katoamista, selitti Royce. — Mitä te
pidätte kaupan, senor Moreno?
- Ampumatarpeita, kiväärejä ja patruunoita,
selitti Moreno.
- Onnittelen, olette mahtava mies tässä
maassa!
- Kuinka niin?
- No, kun täällä aina ammutaan. Otaksun
tavaranne menevän hyvin kaupaksi.
Samassa avainta kierrettiin lukossa, asemakonttorin
ovi aukeni ja Carlos astui huoneeseen.
Mies oli aivan muuttunut. Poissa oli äskeinen
kopeus ja kiivaus; hän näytti nyt murheen riuduttamalta
mieheltä.

Hän lysähti penkille miesten viereen ja päästi
surkean äänen kurkustaan.

- Armahtakaa minua! Olen mennyttä miestä,
en jaksa enää!
- Mikä teitä vaivaa? kysyi Royce.
- En uskalla enää olla yötä tällä asemalla,
ruikutti mies.
- Minkätähden ette? tiedusteli Moreno.
Carlos katsoi kauhuissaan eteensä.
- Täällä kummittelee, virkkoi hän käheästi.
Molemmat matkamiehet päästivät pitkän naurun.
- Vai, kummittelee, hahahahaa! nauroi amerikkalainen.
- Sepä hauskaa, en ole eläissäni
nähnyt olentoa, jota kummitukseksi mainitaan.
Jos nyt tapaan, on mulla jotakin kerrottavaa siellä
kotona.

--

- Minkälainen tuo teidän kummituksenne on?
tiedusteli Moreno.
- Se on se kadonnut juna, mutisi Carlos kasvot
kalpeina, — se ilmestyy asemalle joka yö
kello 12 ...
- Tavallinen kummitusten vierailuaika, hihitti
Royce.
—
Miltä suunnalta? kysyi Moreno.
- En voi sanoa, selitteli sähköttäjä. — Se
tulee hiljaa, sammutetuin lyhdyin, pysähtyy hetkeksi
ja lähtee taas liikkeelle. Minä menen aina
piiloon silloin, sillä tuntuu siltä, että ne tulevat
asemakonttoriin, niillä on aseita ... voi auttakaa
minua poloista!
- Koettakaa tyyntyä, rauhoitti Moreno. —
Vastatkaa ensin muutamiin kysymyksiini, koetamme
sitten jotenkin teitä auttaa. No niin. Muistatteko
sen illan, jolloin tavarajuna katosi?

Carlos nyökkäsi myöntymyksen merkiksi.

- Tutkitteko heti seuraavana päivänä ympäristön?
- Tutkimme, mutta emme löytäneet mitään.
Varsinkin etsiskelimme junaa vanhaan kultakaivokseen
suuntautuvalta radalta. Emme huomanneet
mitään paitsi että rata paikoitellen oli vajonnut
tiheän pensaston peittoon.
- No, mistä se kummitusjuna voisi sitten
tulla, ihmetteli Moreno. — Ei siis La Guayran, ei
Caracasin eikä vanhan kultakaivoksen suunnalta.
Carlos kohautteli olkapäitään vastaamatta
mitään. Hän oli todella surkean ja avuttoman
näköinen.

—
Miten voisimme auttaa teitä? kysäsi Royce
lämpimän
rohkaisevasti.
Sähköttäjä vilkastui silminnähtävästi. Hänen

silmiinsä tuli eloa ja hän suorastaan värisi kuiskatessaan:

- Räjäytetään rata. Kummitusjuna tulee ja
suistuu. Me valloitamme sen.
- Kuinka käy sitten aamujunalle? kysyi
Moreno.
- Junalle annetaan pysähdysmerkki ja rata
tietenkin korjataan, vastasi sähköttäjä kuumeisesti.
- Minulla on konttorissa dynamiittia.
Miehet eivät kuitenkaan räjäyttäneet rataa,
vaan irroittivat ruuvaamalla muutamia ratakiskoja
siltä raideparilta, jota pitkin »kummitusjuna»
sivuuttaisi kaiken todennäköisyyden mukaan
aseman.

Kun he palasivat odotussaliin, oli kello jo vierähtynyt
yhteentoista. Carlos kantoi auttajilleen
virvokkeita, joita nämä halulla nauttivat kovan
urakan päätyttyä.

- Arvoisan kummituksen tuloon on vielä vajaa
tunti, muhoili amerikkalainen.
- Toivottavasti se on täsmällinen! arveli amerikkalainen.
- Se tulee aina joka ilta täsmälleen kello
kaksitoista, selitti Carlos.
Miehet olivat hetken ääneti.
Hiljaisuutta ei kestänyt kauan. Sen rikkoi

asemamies, joka pelon vallassa syöksyi sisään
huutaen:

- Nyt sieltä tulee joku juna!
Miehet sänttäsivät ulos asemasillalle ja jäivät
kuuntelemaan. Aivan oikein: kuului etäistä veturin
puuskutusta ja pyörien jyrinää. Todenteolla
juna oli tulossa. Vielä ei kumminkaan voinut
päätellä, niiltä suunnalta.

He seisahtuivat irroitettujen kiskojen läheisyyteen.

--

Tässä se ajattomalla ajalla saapuva juna
kellahtaisi kumoon ja viheltäisi viimeisen kerran,
ajattelivat he. Mutta mitä he tekisivät junan miehistölle,
jos sitä olisi tavallista enemmän?

Tällaisia asioita ei ehtinyt paljonkaan ajatella,
sillä juna lähestyi yhtä varmasti kuin päivä muuttuu
yöksi.

- Taas se ajaa sammutetuin valoin, huomautti
Carlos puoliääneen kumppaneilleen. — Mutta tällä
kertaa se ei pääse käsistämme.
Outo tulija mahtoi olla asemasillalla odottavista
noin neljän sadan metrin päässä, kun se jarrutti
niin että kiskot ulvoivat ja pysähtyi.

- Lähdetään katsomaan, mitä siellä on tekeillä!
ehdotti Moreno, joka aivan vapisi odotuksesta.
- Onko se viisasta? tuumi Royce. — Ehkä
me silloin emme saa siitä mitään otetta.
Mutta he eivät ehtineet tehdä mitään päätöstä,
sillä juna lähti jälleen liikkeelle. Hiljaisessa yössä
höyrykoneen työskentely kuului selvään ja tuntui
siltä kuin lisäisi se vauhtia.

- Varuillanne, nyt se on pian kohdalla! huudahti
Carlos.
Aivan oikein, pimeydestä sukelsi esiin iso,
muodoton esine, edeten hyvää vauhtia. Mutta
katsojain hämmästykseksi se ei liukunutkaan
rikottua rataa pitkin, vaan se oli valinnut viereisen
raideparin. Sen vuoksi se oli vaihteessa pysähtynytkin
!

Siinä se pyyhältää paraikaa ohitse, kolmen
miehen sitä suu auki töllistellessä. Eikä sen ääriviivoista
mitenkään voinut päätellä juna n olevan
ohittamassa asemaa! Se oli pitkä kuin mato ja
sen selkä aaltoileva kuin entisajan hirmuliskon!

Royce teki äkkinäisen päätöksen ja hänen liikkeisiinsä
yhtyi Moreno. He ottivat pitkän krikkauksen

ja muutamia juoksuaskeleita saavuttaen
siinä siunaamassa ohikiitävän hirviön häntäpään.

Carlos jäi sen sijaan paikalleen seisomaan ja
tuijottamaan pimeyttä, joka oli nielaissut kummituksen
ja hänen molemmat äskeiset kumppaninsa.
Hän seisoi siinä kuin salaman iskemänä, minuutin
toisensa jälkeen, voimatta liikuttaa jäsentäkään.
Vähitellen palasi hänen käsityskykynsä ja hän
tajusi hetki hetkeltä menetyksensä suuruuden.

Hän seisoi paikallaan siksi kunnes yön kylmyys
ajoi hänet sisälle sadattelemaan epäonneaan.
Hän oli päästänyt vaarallisen junan pääkaupunkiin.
Hurjistuneena alkoi hän nyt naputtaa sähkösanomakonetta
varoittaakseen tovereitaan.

Samoihin aikoihin kiiti musta hirviö pitkin
Kordiljeerien kuvetta alas Caracasia kohti kuin
vuorenvieremä, ehtiäkseen ennen aamunkoittoa
päämääräänsä.

Royce ja Moreno tajusivat hetken kuluttua
»hirviön» salaisuuden. He istuivat veturin auralla
puun oksien, liaanien ja muun roskan keskellä.
Koko juna tuntui olevan verhottu aarniometsästä
katkottuun vihreään vaippaan, josta oli tehty harvinaisen
tiheä.

Miehet saivat piankin selvitetyksi toisilleen,
kuka kumpikin olioja että molemmat ajoivat takaa
samaa riistaa.

Tämän yhteisen aatteen innostamina he kiiruhtivat
veturiin, missä sillä hetkellä ei ollut muita
kuin koneenkäyttäjä ja lämmittäjä. Syntyi kiivas
sananvaihto ja yhteenotto, laukauksia ammuttiin.
Roycen v oli hyvin vaikea kääntyillä ahtaassa
veturinkopissa ja jaella iskuja. Hänet tungettiin
tenderiin kivihiiliröykkiötä vasten, koska hän ei
mahtunut uuniin. Moreno laihana miehenä pääsi

paljon paremmin antamaan töytäyksiä kuin toverinsa.
Veturin miehistö joutui pian alakynteen,
mutta ei kuitenkaan lopullisesti häviölle. Taistelun
kestäessä sattui kaksi varteenotettavaa seikkaa,
joista toinen oli veturin ahdistetulle miehistölle
edullinen, toinen heille kaikille, niin puolustajille
kuin hyökkääjille epäedullinen. Vahingossa oli
joku taistelijoista lyönyt erään höyryhanan auki,
jolloin kuuma suihku pakotti Morenon perääntymään
tenderiin Roycen läheisyyteen. Muuan toinen
harhautunut isku oli koskettanut jotakin kampia
koneistosta, mistä oli taas seurauksena, että
veturin nopeus kiihtyi. Tätä eivät taistelevat huomanneet,
sen sijaan kyllä vaunuissa matkustavat.
Heidän pelkonsa ei suinkaan lieventynyt siitä, että
veturista tulvi luvattoman paljon höyryä. Apuun
he taas eivät päässeet, sillä veturiin ei vaunuista
johtanut mitään suoranaista käytävää, vanhanaikaista
kun kaikki rautatiekalusto Venezuelassa
oli. Junan kulkiessa hitaammin saattoi kyllä
päästä veturiin, mutta niin hirmuisessa vauhdissa,
vaunujen hoippuessa sinne tänne se oli mahdotonta.

Hurjaa vauhtia läheni vihreä junahirviö Caracasin
asemaa ...

Veturinkuljettaja sai viime tingassa estetyksi
höyryn pääsyn silintereihin ja ilmajarrun toimimaan,
mutta vauhti oli hirmuinen jo yksistään
alamäenkin vaikutuksesta. Jonkin verran nämä
hätätoimenpiteet hidastuttivat junan lentoa, mutta
eivät kyenneet estämään onnettomuutta, joka kaiken
jäijellisen ajattelun mukaan oli tulossa.

Hätä valtasi veturin miehistön. Kun se huomasi,
etteivät jarrut auta, tekivät he kaikkea mieletöntä,
kuten lämmittäjä, joka jäi miltei riippumaan
vihellyspillin rautalankaan, niin että juna

lähestyessään Venezuelan pääkaupunkia ulvoi kuin
mieletön.

Tähän sydäntäsärkevään vihellykseen heräsivät
Caracasin asukkaat tuona yönä. Tuo ääni päättyi
hirveään paukahdukseen.

Kun Caracasin asukkaista rohkeimmat uskalsivat
vähissä vaatteissa juosta kadulle, huomasivat
aseman lähellä asuvat omituisen näyn.

Asematorille oli ilmestynyt juna. Hyvin runneltu
ja raapiutunut tosin, mutta joka tapauksessa
juna. Hirveässä vauhdissaan se ei tyytynyt pysähtymään
asemasillalle, kuten kaikki muut säädylliset
junat, vaan oli jatkanut matkaansa ja kulkenut
hataran asemarakennuksen läpi, joka oli karsinut
sen ympäriltä vihreän naamion.

XIX eli

VIIMEISTÄ EDELLINEN LUKU.

Mendonen joukot olivat valloittaneet Caracasin.
Täysin verettömästi. He olivat nousseet junasta,
joka oli ajanut aseman seinien läpi, verraten
ehjinä, vain jollakin oli ollut ruumiissaan naarmu
tai sinimarja. Sitten miehitettiin tärkeimmät paikat,
lennätinasema, päävahti, sotilaiden kasarmit.

Presidentin palatsi oli hienotunteisesti jätetty
viimeiseksi.

Kun Mendone, Sachs, Johnson ja Fred, joka
oli aarniometsien halki osunut omiensa luo, kello
kymmenen tienoissa saapuivat Gomezin, presidentin
ja diktaattorin puheille, oli tämä jo täysin pukeutunut

--

ja otti valloittajat vastaan kohteliaasti ministereineen.

Alkaneessa keskustelussa ei suinkaan vaihdettu
kiivaita eikä solvaavia lauseita, vaan kukin kohteli
vastapuoltaan mahdollisimman rakastettavasta

Sattui kaksi ihmeellistä seikkaa.

Tuskin oli asetuttu neuvottelupöydän ääreen,
kun Mendone ilmoitti tekevänsä presidentille pienen
lahjoituksen. Hän antoi merkin sotilaalleen,
joka seisoi vahdissa ovella. Tämä poistui ja palasi
huoneeseen mukanaan sotaministeri Moreno ja
etsivä Royce.

- Näitä kahta herraa, herra presidentti, puhui
Mendone, — saan kiittää siitä, että pääsin luoksenne
näin pian.
Moreno ja Royce olivat resuisissa puvuissa ja
muutenkin surkeassa kunnossa, ja saatuaan läsnäolleilta
luvan istuutuivat salin nurkkaan.

- Kiitän lahjastanne, presidentti Mendone,
puhui Gomez. — Käytin teistä nimitystä presidentti,
sillä tästä hetkestä lähtien luovun siitä
arvosta ja asemasta. Te olette anastanut vallan
niinkuin minäkin aikoinani — asein — ja nyt
saatte hallita tätä maata niinkuin tahdotte. Olen
koko hommaan väsynyt ja rupean mielelläni
yksityismieheksi. Paisuneet liikehommani vaativat
minua henkilökohtaisesti astumaan liikkeeni johtoon.
Kahvi- ja kaakkaoistutukset, sokeriruohoviljelykset
ja banaanitarhat odottavat minua.
Astuessani valtaan otin vastaan velkaisen, köyhän
ja takapajulla olevan maan. Nyt on valtiovelat
maksettu, rakennettu lähes viisituhatta kilometriä,
teitä ...
- Joita pitkin voitte nyt kuljeskella entisessä
valtakunnassanne, senor Gomez! keskeytti
Sachs, jota miehen kehuminen alkoi harmittaa. —

Te ja teidän virkamiehenne olette nylkeneet kansaa,
riistäneet sitä veroin, sulkeneet vastustajianne
vankilaan ja ajaneet toisia maanpakoon; olette
rakentanut oman kaupungin itsellenne, Maracayn,
sillä pelkäätte asua täällä. Ympärillänne on poliiseja
ja urkkijoita ... ja ... Olette tyranni!

Sachsin purkaus aiheutti hämminkiä salissa.
Myöskin toiset salaliittolaiset kummeksuivat hyväntuulisen
meriväenluutnantin äkillistä kuohahdusta.
Mutta vapaudenrakas kun oli, hän vihasi näitä
Etelä-Amerikan hirmuhallitsijoita, jotka eivät voi
osoittaa mitään ritarillisuutta vastustajiaan kohtaan.
Mutta Gomez ei tuosta ollut millänsäkään,
hymyili vain.

- Minua pidetään hirmuvaltiaana sen vuoksi,
että olen tuonut kurin ja järjestyksen maahan,
vastasi hän rauhallisesti. — Olen puoluelaisineni
kai ollut omavaltainen, mutta niinhän ovat olleet
muutkin hallitsijat. Kukin vuoroonsa, tänään
minä — huomenna sinä. Presidentti Mendone,
teitä tullaan kyllä aikanaan myös moittimaan ja
parjaamaan. Se on varmaa. No, turha siitä on
vielä puhua. Sallitteko, presidentti Mendone,
minun nyt apulaisineni lähteä täältä — yksityiselämään?
- Ei ilman tutkintoa ja tuomiota! huusi leppymätön
Sachs.
- Älä päästä tuota kettua pujahtamaan täältä
vielä, kuiskasi Johnson Mendonen korvaan. —
Hänestä voi olla täällä hyötyä — panttivankina!
Mendone oli kahden vaiheilla. Nyt hänellä oli
valta ja hän sai päättää mielensä mukaan, mutta ...
Hän olisi tahtonut laskea kohteliaan Gomezin
menemään, mutta vastustajat pitäisivät sitä heikkouden
merkkinä ... Mitä hän tekee?

- En voi vielä teitä laskea menemään, herra
Gomez, sanoi Mendone vitkakseen, — meillä on
vielä niin paljon keskusteltavaa ...
- Ymmärrän tuon hyvin, kiirehti Gomez
vakuuttelemaan. — Aina kun viranhoitaja vaihtuu,
keskustelevat uusi ja vanha työstä. Voin todella
antaa teille erinäisiä hyviä neuvoja ...
- Jotka eivät ole monen kolikon arvoisia,
pisti taas Sachs väliin. — Kysy häneltä, Mendone,
mihin hän on sijoittanut tulot Yhdysvalloille myymistään
naftalähteistä!
.— En ole myynyt heille ainoatakaan naftalähdettä!
kiisti Gomez.

- Kyllä minä tiedän, huusi Sachs, — rahat
ovat ulkomaiden pankeissa ja La Guayrassa odottaa
teitä aina risteilijä höyry päällä viedäkseen
teidät rahasäkkienne luo ...
Kiivasta sananvaihtoa olisi jatkunut, ellei olisi
sattunut pieni keskeytys, joka muutti kädenkäänteessä
asioiden kulun.

Muuan Mendonen alipäälliköistä — Cosimo —
juuri everstiksi korotettu upseeri syöksyi saliin:

- Coronalin joukot lähestyvät kaupunkia kahdelta
suunnalta!
Tuskin heitetty käsikranaatti olisi saanut salissa
suurempaa sekasortoa aikaan. Mendone ja Johnson
riensivät heti torille järjestämään puolustusta.
Sachs ja Fred jäivät sen sijaan paikalle vartioimaan
kourallisen miesjoukon kanssa vankeja.

Gomez veti suunsa heti hymyyn tiedon kuultuaan
ja kuiskasi sotaministeri Morenon korvaan:

- Muistatteko, mitä sanoin. Minun ei tarvitse
tapella, koska muut tekevät sitä puolestani.
Sitten hän astui Sachsin luo ja virkahti tälle
hymy
huulilla:
- Miksi ette mene taisteluun, herra kenraali ...

anteeksi ... en kuullut nimeänne äskeisessä äkkinäisessä
esittelyssä?

- Nimeni on Sachs, ammatiltani meriupseeri.
Tämä kai teille selittää, miksi en nyt mene mukaan
leikkiin. Sitäpaitsi minun täytyy täällä huolehtia
turvallisuudestanne. En usko, että Coronalin miehet
ovat teitä kohtaan yhtä ystävällisiä kuin me.
Ulkoa kuului tykin pamauksia ja konekiväärin
ratinaa, ja se sai Gomezin nielemään kysymyksen,
joka oli jo hänen huulillaan.

Sodan äänet tekivät Roycen levottomaksi. Hän
asteli Sachsin ja Fredin luo ja tiedusteli huolestuneen
näköisenä:

- Sisällissota 011 puhjennut. Kuka huolehtii
hengestäni? Voitteko määrätä jonkun saattamaan
minut Yhdysvaltain ministerin luo?
Fred katsoi etsivää vihaisen näköisenä ja lausui
tälle:

- Ei kukaan voi täällä niin peijakkaan hyvin
kuin minä huolehtia turvallisuudestanne, mister
Royce. Olette nähnyt minun takiani aivan hirmuisesti
vaivaa ja säilyttänyt minua Santa Annan
linnoituksen suojissa kuin rahaa kassakaapissa.
Minun kai pitää teille suorittaa jokin vastapalvelus.
Royce hätkähti.

- Lupaan kunniasanallani jättää teidät rauhaan,
jos vain johdatte minut Yhdysvaltain lähetystöön,
vakuutti hän.
- Tuumin asiaa, en ole luonteeltani pitkävihainen,
virkkoi toinen ja käänsi lihavalle salapoliisille
selkänsä.
Paukkina kuului milloin kauempaa milloin
lähempää. Joskus erotti korva terävän napsauksen,
kun viheltävä luoti lensi salin ikkunan läpi
vastakkaiseen seinään. Kukaan ei luotien sattumisen

pelosta uskaltanut oleskella ikkunain läheisyydessä.

Kaikki olivat kuka enemmän kuka vähemmän
rauhattomia lukuunottamatta Gomezia, joka
hymyillen kulki miesryhmästä toiseen kaskuja
kertoen ja rupatellen.

- Kuinka ihmeessä saatoitte kätkeä junan niin
hyvin siellä vanhan kultakaivoksen raiteella? hän
tiedusteli Sachsilta. — Eivät parhaat nuuskijanikaan
päässeet siitä selville. Kaikki luulivat junan
kadonneen kuin tinan tuhkaan. Ja kuinka ovelasti
te puijasittekaan amiraalilaivani kapteeniluutnanttia
siellä »Cynthian» lastiruumassa! Ja
kuinka neuvokkaasti tämä ystävänne Fred Smith
pakeni vankilasta! Jos minulla olisi hattu päässä,
nostaisin sitä nyt kunniaksenne.

- Säästäkää ilonne toiseen kertaan, senor
Gomez, tuhahti Sachs. — Ei nyt sovi laskea
leikkiä!
Pian ampuminen ulkona lakkasi. Kaikki odottivat
jännittyneinä, kumpi puoli oli taistelussa
voittanut.

Ulkoa kuului eläköönhuutoja ja korviahuumaavaa
melua. Jännitys salissa kohosi huippuunsa.

Eteisestä kuului askeleita, ovi temmaistiin auki.
Mendone ja Johnson ryntäsivät sisälle, vaatteet
pölyssä ja hikikarpaloita otsalla.

- Voitto! kiljaisi Sachs.
- Onnittelen teitä! virkkoi Gomez ja riensi
kattelemaan kilpailijaansa. — Olette kestäneet
ensimmäisen tulikasteenne. Olette nyt tämän kansan
kohtaloiden määrääjä!
Mutta Mendone ei tarttunut Gomezin ojennettuun
käteen, eikä hänen olemuksestaan uhonnut
voitonriemu, pikemminkin masennus.

- Ajoin Coronalin tiehensä, mutisi hän. —
Mutta olen saanut jo presidenttinä olosta kyllikseni.
Verenvuodatusta, sortoa, vankiloita, siinä
ovat diktatuurin hedelmät. Kansa vaatii tuolla
ulkona, että minun pitäisi vetää teidät, Gomez,
hirteen. Siihen ei minulla tällä hetkellä ole mitään
halua.

Sachs, Johnson ja Fred katsoivat ihmeissään,
sanaakaan sanomatta Mendonea, jonka vallanhimo
oli hajonnut kuin saippuakupla. Eikö tämä ollut
heidän reilun seuransa ansiota! Peijakkaan hyvin
hän puhui.

- Ei tämän kirotun vallan saamiseksi olisi
kannattanut nähdä näin paljon vaivaa, jatkoi Mendone.
- Saavutetut voitot tylsistyttävät ihmistä,
paikallaanolo on taantumusta; hyvät veljet, minä
kaipaan uusia seikkailuja. Lähtekäämme etsimään
uusia merirosvojen aarteita!
- Olet oikeassa, virkkoi Johnson. — Lähtekäämme
pois. Minä kaipaan merituulia ja aaltoja.
- Niin minäkin, tuumi saksalainen. — Sisämaan
ilmasto ahdistaa. Suolaisen tuoksua ja seikkailuja
halajan. Elämä ilman päämäärää on turhaa,
hyödytöntä oleilua. Kootkaamme Karibian
vesiltä merirosvojen verellä ja miekalla haalimat
aarteet ja perustakaamme johonkin valtameren
saareen vapaiden merenkyntäjäin valtakunta, missä
ei kukaan sorra toistaan. Siellä elämme meille
itsekullekin mitatun purjehduskautemme loppuun
sovussa ja yhteisymmärryksessä.
Gomez tuli puristamaan salaliittolaisten kättä
liikutettuna.

- Olette suurenmoisia, ystävät, virkkoi hän. —
Minäkin lähtisin matkaan, jos olisin parikymmentä
vuotta nuorempi. Mutta vanhuus ja virka ...

- Senkin vanha kettu! mutisi Sachs.

--

Mutta häntä ei kukaan kuullut, sillä Gomez
julisti nyt panevansa toimeen juhlat entisten salaliittolaisten
kunniaksi.

XX luku.

SEIKKAILUJEN TEILLE.

Presidentti Gomez oli suurenmoisen vieraanvarainen.
Pidettyään ystävyksiä hyvänä kokonaista
kolme päivää hän määräsi ylimääräisen
junan viemään heitä rannikolle. Kapinalliset joukot
saivat seurata mukana, jos tahtoivat.

Niinpä sitten eräänä kuumana päivänä lähti
Caracasin asemalta juhlajuna sotilastorvisoittokunnan
puhaltaessa lähtömarssia. Siinä matkustivat
Mendone, Sachs, Johnson ja Fred ynnä kolmesataa
hampaisiin saakka asestettua kapinallista henkivartiona.

Mutta lähtöhetkellä ilmestyi toverusten loistovaunuun
myös salapoliisi Royce.

- Minä olen seurannut teitä niin pitkiä matkoja,
etten tahdo teitä jättää nytkään. Pidän
teistä oikeastaan aika paljon, sanoi tämä paksulainen.
Ja hänet hyväksyttiin seuraan miltei yksimielisellä
huutoäänestyksellä. Fred vastusti ensin
ankarasti ajatusta, että hänen pahin ahdistajansa
liittyisi joukkoon, mutta suostui lopulta. Guayaban
asemalla Carlos heilutti värillistä nenäliinaansa
juhlajunalle ja nieli hiljaisesti kiukkunsa.

La Guayrassa odotti junaa matkustajalaiva

»Simone», jonka tuli viedä kapinalliset minne
nämä itse halusivat.

La Guayran satamassa väkijoukot töllistelivät
lähtijöitä, jotka olivat äsken olleet koko valtakunnan
hallitsijoita. Miksi heidät päästettiin noin
vain menemään?

Santa Annan linnoituksessa upseerit kiikaroivat
satamaan. Kun laiva lähtee rannasta, eivätkö he
silloin saa upottaa sitä muutamalla tykinlaukauksella,
tiedustelivat he komendantiltaan. Ei ole
annettu määräystä, vastasi tämä.

Laiva lähti näköjään aivan rauhassa satamasta.
Mutta salaliittolaiset eivät tunteneet oloansa
täysin varmaksi laivassa.

Mendone antoi määräyksen tarkastaa pelastusveneet.
Ne olivat täysin kunnossa. Olipa niihin
varattu vettä ja ruokatarpeitakin haaksirikon
varalta. Tästä huolimatta he epäilivät jotakin
konnankoukkua ja olivat hälyytysvalmiina niin
kauan kuin kuljettiin Venezuelan aluevesillä.

Kun laiva oli kulkenut arviolta noin kaksi
tuntia, tapahtui se, mitä salaliittolaiset olivat aavistaneet.

Gomez oli sittenkin järjestänyt pirullisen ansan.
Sillä kun laiva oli miltei avomerellä, se räjähti,
nimittäin ruumaan asetettu helvetinkone.

Laiva miltei halkesi kahtia ja alkoi peloittavan
nopeasti upota. Pelastusveneet täyttyivät meressä
uiskentelevista ihmisistä. Kuului surkeita avunhuutoja ...
kymmeniä upposi laivan kurimukseen ...

Kuin ihmeen kaupalla pelastuivat Sachs, Mendone,
Johnson, Fred ja tietenkin viimeksimainitun
alituinen varjo — Royce.

Gomez sai Santa Annan radioasemalta tiedon

--

»Simonen» räjähdyksestä. Hänen suunsa levisi
iloiseen irvistykseen ja hän sytytti sikarin, jonka
lehdet olivat kasvaneet täyteen laajuuteensa hänen
tupakkaistutuksillaan.

Hän oli jälleen kostanut ja pönkittänyt valtaansa.

Pelastuneiden kohtalosta on jäljestäpäin kuulunut
hyvin vähän. Muuan tiedonanto mainitsee
heidän tavanneen avomerellä yksinäisen, miehistön
hylkäämän kuunarin »Beatriceri», jonka kerrotaan
muutama vuosi sitten ajaneen puutavaralastissa
Kap Hatterasin lähellä karille, ja vallanneen sen.
Alkuperäinen miehistö oli haaksirikon jälkeen
poistunut aluksesta ja otaksuttiin laivan sittemmin
uponneen, ja poistettiin se näinollen laivaluetteloista.
Näin ei kuitenkaan ollut asianlaita. Pari
viikkoa myöhemmin tapasi muuan höyrylaiva
»Beatricen» ajelehtimassa Golfvirrassa 3 meripenikulman
tuntinopeudella. Ja sen jälkeen on alus
nähty tavantakaa Etelä- ja Pohjois-Amerikan
mantereiden itäpuolella. Lopulta lähetettiin kuusi
Yhdysvaltain nopeinta torpeedovenettä ajamaan
takaa tätä lentävän hollantilaisen uusinta painosta,
mutta laivaa ei löytynytkään.

Ja sitten se äkkiä ilmestyi ystäviemme eteen.
Näin kerrotaan. Jos näissä huhuissa on perää, on
miehiä totisesti onnistanut. Sillä Sachs on mainio
kapteeni ja hänen tovereillaan rohkeutta viedä
»Beatrice» kaipaamiensa seikkailuiden kultaisille
teille ja oman valtakunnan rauhaisaan valkamaan.

--


